एक साल में बाइबल - ইণ্ডিয়ান ৰিভাইচ ভাৰচন - नवंबर 20\n1. তেতিয়া আমাৰ নিৰ্বাসনৰ একাদশ বছৰৰ তৃতীয় মাহৰ প্ৰথম দিনা যিহোৱাৰ বাক্য মোৰ ওচৰলৈ আহিল, আৰু ক’লে,\n2. “হে মনুষ্য সন্তান, মিচৰৰ ৰজা ফৰৌণক আৰু তেওঁৰ চাৰিওফালে থকা দাস সমূহক কোৱা, ‘তুমি তোমাৰ মহত্ত্বত কাৰ নিচিনা?\n3. চোৱা! অচূৰ লিবানোনত সুন্দৰ ডাল, ঘন ছাঁ আৰু ওখ হৈ থকা এজোপা এৰচ গছৰ দৰে আছিল; আৰু তাৰ ওপৰ ভাগ মেঘস্পৰ্শী যেন হৈছিল।\n4. জল সমূহে তাক ডাঙৰ-দীঘল কৰিছিল; অগাধ জলে তাক বঢ়াইছিল। তাৰ সুঁতিবোৰ তাৰ ৰোৱা ঠাইৰ চাৰিওফালে বৈছিল, আৰু সি নিজৰ সুঁতিবোৰ পথাৰৰ আটাই গছৰ গুৰিলৈ পঠাইছিল।\n5. এই হেতুকে ওখই সি পথাৰৰ আটাই গছতকৈ ওখ আছিল; সি পঠোৱা অনেক পানীৰ কাৰণে তাৰ ডালবোৰ বৃদ্ধি হৈছিল, আৰু প্রচুৰ জল পোৱাত তাৰ শাখাবোৰ দীঘল আৰু অনেক হৈছিল।\n6. তাৰ ডালবোৰত আকাশৰ আটাই পক্ষীয়ে বাহ লৈছিল, তাৰ শাখাবোৰৰ তলত আটাই বনৰীয়া জন্তুৱে পোৱালি জগাইছিল। আৰু তাৰ ছাঁত আটাই মহাজাতিয়ে বাস কৰিছিল।\n7. এইদৰে, তাৰ শিপা অনেক জল সমূহৰ কাষত থকাত, সি নিজ মহত্ত্বত আৰু নিজ ডালবোৰৰ দৈৰ্ঘত সুন্দৰ আছিল।\n8. ঈশ্বৰৰ উদ্যানৰ এৰচ গছবোৰে তাক লুকুৱাব নোৱাৰিছিল! দেৱদাৰু গছবোৰ তাৰ ডালবোৰৰ নিচিনা নাছিল, আৰু অৰ্ম্মোন গছবোৰ তাৰ শাখাবোৰৰ নিচিনা নাছিল; আৰু ঈশ্বৰৰ উদ্যানত থকা কোনো গছ সৌন্দৰ্য্যত তাৰ নিচিনা নাছিল।\n9. মই তাক অধিক ডালবোৰেৰে তাক এনে সুন্দৰ কৰিছিলোঁ; যে, ঈশ্বৰৰ উদ্যানত থকা এদনৰ সকলো গছে তাক ঈৰ্ষা কৰিছিল’!”\n10. এই হেতুকে প্ৰভু যিহোৱাই এই কথা কৈছে: সি উচ্চতাত ওখ হোৱাৰ, আৰু সি তাৰ ওপৰ ভাগ মেঘস্পৰ্শী কৰাৰ, আৰু তাৰ হৃদয় নিজৰ উচ্চতাত গৰ্ব্বিত হোৱাৰ কাৰণে,\n11. মই তাক জাতিবোৰ পৰাক্ৰমী জনৰ হাতত সমৰ্পণ কৰিলোঁ! এই শাসনকৰ্ত্তাই তেওঁৰ বিৰুদ্ধে উচিত কাৰ্য কৰিলে আৰু তাৰ দুষ্টতাৰ কাৰণে তাক দূৰ কৰি দিয়া হ’ল!\n12. আৰু জাতিবোৰৰ ভয়ানক বিদেশীসকলে তেওঁক কাটি এৰি থৈ গ’ল। পৰ্ব্বতবোৰৰ ওপৰত আৰু আটাই উপত্যকাত তাৰ ডালবোৰ পৰি আছে, আৰু দেশৰ আটাই জুৰিবোৰৰ কাষত তাৰ শাখবোৰ ভাগি গ’ল। আৰু তেতিয়া পৃথিৱীৰ সকলো জাতিবোৰে তেওঁৰ ছাঁৰ পৰা নামি গ’ল আৰু এৰি গুচি গ’ল।\n13. পৰি থকা সেই গছডালত আকাশৰ আটাই পক্ষীবোৰে তাত বাস কৰিছে, আৰু তাৰ শাখাৰ ওপৰত আটাই বনৰীয়া জন্তু বহি আছে।\n14. জল সমূহৰ কাষত থকা গছবোৰৰ কোনো গছে নিজ উচ্চতাত গৰ্ব্ব নকৰিবৰ নিমিত্তে, বা তাৰ ওপৰ ভাগ মেঘস্পৰ্শী নকৰিবলৈ, নাইবা সেইবোৰৰ বৃহৎবোৰৰ মাজৰ পানী পান কৰাসকলৰ মাজৰ কোনেও উচ্চতাত নিজকে ওখ নেদেখুৱাবৰ বাবে, মই ইয়াকে কৰিলোঁ। কিয়নো সেই আটাইবোৰ মৃত্যুলৈ, পৃথিৱীৰ আধা ভাগলৈ, গাতলৈ নামিব লগাবোৰে সৈতে মনুষ্য সন্তান সকলৰ মাজত সমৰ্পিত হ’ল।”\n15. প্ৰভু যিহোৱাই এই কথা কৈছে: “সি চিয়োললৈ নামি যোৱা দিনা মই শোকৰ আজ্ঞা দিলোঁ; মই তাৰ কাৰণে অগাধ জলক ঢাকিলোঁ, তাক সুঁতিবোৰ বন্ধ কৰিলোঁ, আৰু মহাজল সমূহক স্থগিত কৰা হ’ল; মই তাৰ বাবে লিবানোনক শোক কৰালোঁ, আৰু পথাৰৰ আটাই গছ তাৰ বাবে জঁয় পৰিল।\n16. গাতলৈ নামিব লগাবোৰে সৈতে মই তাক চিয়োললৈ পেলোৱা সময়ত তাৰ পতনৰ শব্দত মই জাতিবোৰক কঁপালো; আৰু এদনৰ আটাই গছে, লিবানোনৰ মনোনীত আৰু উৎকৃষ্ট পানী পান কৰা আটাইবোৰে পৃথিৱীৰ অৰ্ধভাগত শান্তনা পালে।\n17. যিসকলে তাৰ বাহুস্বৰূপ আছিল, যিসকলে জাতিবোৰৰ মাজত তাৰ ছাঁত বাস কৰিছিল, তেওঁলোকো তৰোৱালৰ দ্বাৰাই হত হোৱা লোকৰ গুৰিলৈ তাৰে সৈতে চিয়োললৈ নামি গ’ল।\n18. এইদৰে তুমি প্ৰতাপত আৰু মহত্ত্বত এদনৰ গছবোৰৰ মাজত কাৰ সদৃশ? তথাপি পৃথিৱীৰ অধোভাগলৈ এদনৰ গছবোৰে সৈতে তোমাকো নমোৱা হ’ব; তৰোৱালৰ দ্বাৰাই হত হোৱাসকলে সৈতে অচুন্নৎসকলৰ মাজত তুমিও পৰি থাকিবা! ফৰৌণ আৰু তাৰ আটাই লোক সকলৰ এইৰূপ গতি হ’ব!” এয়েই প্ৰভু যিহোৱাই কৰা ঘোষণা!\n1. তেতিয়া আমাৰ নিৰ্বাসনৰ দ্বাদশ বছৰৰ দ্বাদশ মাহৰ প্ৰথম দিনা যিহোৱাৰ বাক্য মোৰ ওচৰলৈ আহিল, আৰু ক’লে,\n2. “হে মনুষ্য সন্তান, তুমি মিচৰৰ ৰজা ফৰৌণৰ বাবে বিলাপ কৰা, আৰু তেওঁক কোৱা, ‘তুমি নিজকে জাতিবোৰৰ মাজত ডেকা সিংহ বুলি ভাবিছা, কিন্তু তুমি সমুদ্ৰত থকা মকৰ মাথোন; তোমাৰ নদীবোৰত তুমি উৎপাত কৰিছা, তোমাৰ ভৰিৰে জল সমূহ আস্ফালন কৰিছা আৰু তাৰ সুঁতিবোৰ ঘোলা কৰিছা’!”\n3. প্ৰভু যিহোৱাই এই কথা কৈছে: গতিকে মই অনেক লোক সকলে সৈতে, তোমাৰ ওপৰত মোৰ জাল পেলাম, আৰু তেওঁলোকে তোমাক মোৰ জালেৰে আনিব!\n4. পাছত মই তোমাক বামত এৰি দিম! মই তোমাক পথাৰত পেলাই দিম আৰু আকাশৰ আটাই পক্ষীক তোমাৰ ওপৰত পৰিবলৈ দিম; আৰু গোটেই পৃথিৱীৰ ভোকত থকা জন্তুবোৰে তোমাক ভক্ষন কৰি সিহঁতৰ হেপাহ পলোৱাব।\n5. মই পৰ্ব্বতবোৰৰ ওপৰত তোমাৰ মাংস পেলাম আৰু তোমাৰ দীঘল শৱেৰে উপত্যকাবোৰ পৰিপূৰ্ণ কৰিম!\n6. তেতিয়া মই পৰ্ব্বতবোৰৰ ওপৰত তোমাৰ তেজ বাকি দিম, আৰু জুৰি বৈ যোৱা উপত্যকাবোৰ তোমাৰে পূৰ হ’ব!\n7. আৰু তেতিয়া মই তোমাক নুমুউৱা সময়ত, মই আকাশ-মণ্ডলক ঢাকিম, আৰু তৰাবোৰৰ দীপ্তি নাইকিয়া কৰিম; মই এডোখৰ মেঘেৰে সূৰ্যক ঢাকিম আৰু চন্দ্ৰই পোহৰ নিদিব।\n8. আকাশ-মণ্ডলৰ উজ্জ্বল দীপ্তিবোৰ মই তোমাৰ ওপৰত অন্ধকাৰময় কৰিম, আৰু তোমাৰ দেশৰ ওপৰত অন্ধকাৰ ব্যাপ্ত কৰিম!” এয়েই হৈছে প্ৰভু যিহোৱাৰ ঘোষণা।\n9. “যেতিয়া মই জাতিবোৰৰ মাজলৈ, তুমি নজনা দেশবোৰলৈ তোমাৰ বিনাশৰ বাৰ্ত্তা আনিম, তেতিয়া মই দেশসমূহৰ লোকৰ হৃদয়ত বেজাৰ দিম।\n10. এনে কি, যেতিয়া মই অনেক জাতিৰ আৰু তেওঁলোকৰ ৰজাসকলৰ আগত মোৰ তৰোৱাল ঘূৰাম, তেতিয়া সেই জাতিবোৰক মই তোমাৰ বিষয়ে বিস্মিত কৰিম, আৰু সেই ৰজাসকলে তোমাক দেখি শিয়ৰি উঠিব; আৰু তোমাৰ পতনৰ দিনা তেওঁলোক প্ৰতিজনে নিজ নিজ প্ৰাণৰ বাবে প্ৰত্যেক মূহূৰ্ত্তত কঁপি উঠিব।”\n11. কিয়নো প্ৰভু যিহোৱাই এই কথা কৈছে: “বাবিলৰ ৰজাৰ তৰোৱালখনে তোমাৰ বিৰুদ্ধে আক্ৰমণ কৰিব।\n12. ৰণুৱাসকলৰ তৰোৱালৰ দ্বাৰাই মই তোমাৰ লোক সমূহক নিপাত কৰিম; প্রত্যেক ৰণুৱাই জাতি সমূহৰ ভয়ানক লোক! এই ৰণুৱাসকলে মিচৰৰ গৰ্ব্বৰ বস্তু লুট কৰিব, আৰু তাৰ আটাই লোক সমূহক নষ্ট কৰিব।\n13. মই অনেক জল সমূহৰ কাষৰ পৰা তাৰ আটাই পশুক উচ্ছন্ন কৰিম; আৰু মানুহৰ ভৰিয়ে বা পশুৰ খুৰাই তাৰ পানীখিনি ঘোলা নলৰিব!\n14. তেতিয়া মই তাৰ পানীবোৰ নিৰ্ম্মল কৰিম আৰু তাৰ নৈ বোৰ তেলৰ নিচিনাকৈ বোৱাম।” এয়েই হৈছে প্ৰভু যিহোৱাৰ ঘোষণা!\n15. “যেতিয়া মই মিচৰ দেশ ধ্বংসস্থান আৰু উচ্ছন্ন কৰিম, তাত উৎপন্ন হোৱা আটাই বস্তু তাত নাইকিয়া কৰিম; যেতিয়া মই তাৰ নিবাসী আটাইকে প্ৰহাৰ কৰিম, তেতিয়া, মই যে যিহোৱা, ইয়াকে তেওঁলোকে জানিব!\n16. এয়ে কৰিবলগীয়া তেওঁলোকৰ বিলাপ! জাতিবোৰৰ জীয়াৰীসকলে ইয়াৰে বিলাপ কৰিব, তেওঁলোকে গোটেই মিচৰত বিলাপ কৰিব। তেওঁলোকে আটাই দাসবোৰৰ বাবে বিলাপ কৰিব!” এয়েই প্ৰভু যিহোৱাৰ ঘোষণা!\n17. পাছে দ্বাদশ বছৰত মাহৰ পঞ্চদশ দিনা যিহোৱাৰ বাক্য মোৰ ওচৰলৈ আহিল, আৰু ক’লে,\n18. “হে মনুষ্য সন্তান, তুমি মিচৰৰ দাসকলৰ বিষয়ে ক্রন্দন কৰা, আৰু তেওঁলোকক তললৈ পেলাই দিয়া - তাক আৰু বিখ্যাত জাতি সমূহৰ জীয়াৰীসকলে গাতলৈ নামিব লগাবোৰে সৈতে পৃথিৱীৰ অৰ্দ্ধভাগলৈ পেলাই দিয়া!\n19. তুমি সকলোতকৈ সুন্দৰী নে? নামি যোৱা অচুন্নৎসকলৰ লগত শয়ন কৰা!\n20. তেওঁলোক তৰোৱালৰ দ্বাৰাই হত হোৱা লোকসকলৰ মাজত পতিত হ’ব! মিচৰক তৰোৱালত শোধাই দিয়া হৈছে; তাইৰ শত্রুসকলে তাইক আৰু তাইৰ দাসবোৰক টানি লৈ যাব!\n21. পৰাক্ৰমী বীৰসকলে চিয়োলত তাইৰ আৰু তাইৰ সহায়কাৰীসকলক কথা ক’ব: তৰোৱালৰ দ্বাৰাই হত হোৱা অচুন্নৎসকল তললৈ নামি গৈ পৰি আছে!’\n22. অচূৰ আৰু তাৰ আটাই লোক সমূহ তাত আছে; তাইৰ মৈদামবোৰ তাইৰ চাৰিওফালে আছে; তেওঁলোক আটাইবোৰ হত হ’ল, তৰোৱালৰ দ্বাৰাই পতিত হ’ল।\n23. তেওঁলোকৰ মৈদামবোৰ গাতৰ অন্তভাগত কৰা হ’ল আৰু তাৰ লোক সমূহ তাৰ মৈদামৰ চাৰিওফালে আছে। আটাইবোৰ হত হ’ল, তৰোৱালৰ দ্বাৰাই পতিত হ’ল আৰু তেওঁলোকৰ মৈদামবোৰ চাৰিওফালে আছে, যিসকলে জীৱিতসকলৰ দেশত ত্ৰাসৰ সৃষ্টি কৰিছিল!\n24. এলম, আৰু তাইৰ মৈদামৰ চাৰিওফালে তাইৰ লোক সমূহ তাত আছে; তেওঁলোক আটাইবোৰ হত হ’ল; তৰোৱলৰ দ্বাৰাই পতিত হ’ল! যিসকল তৰোৱালৰ দ্বাৰাই পতিত হ’ল, তেওঁলোক অচুন্নৎ অৱস্থাৰেই পৃথিৱীৰ অৰ্দ্ধভাগলৈ নামি গ’ল, যিসকলে জীৱিতসকলৰ দেশত ত্ৰাস জন্মাইছিল আৰু গাতলৈ নামি যোৱাসকলেৰে সৈতে নিজৰ লাজৰ ভাৰ বৈছে।\n25. হত লোকসকলৰ মাজত, এলম, তাইৰ আটাই লোক সকলে সৈতে তাৰ বাবে এক শয্যা যুগুত কৰা হ’ল; তাইৰ চাৰিওফালে তাৰ মৈদামবোৰ আছে; তেওঁলোক আটাইবোৰ অচুন্নৎ, তেওঁলোক তৰোৱালৰ দ্বাৰাই হত হ’ল, কিয়নো তেওঁলোকে জীৱিতসকলৰ দেশত ত্ৰাস জন্মাইছিল, আৰু গাতলৈ নামি যোৱাসকলেৰে সৈতে নিজৰ লাজৰ ভাৰ বৈছে; এলম, হত লোকসকলৰ মাজত ৰখা হৈছে!\n26. মেচেক তুবল, আৰু তাৰ আটাই দাসবোৰ তাত আছে! তাৰ চাৰিওফালে তেওঁলোকৰ মৈদামবোৰ আছে! তেওঁলোক আটাইবোৰ অচুন্নৎ, তেওঁলোক তৰোৱালৰ দ্বাৰাই হত হ’ল; কিয়নো তেওঁলোকে জীৱিতসকলৰ দেশত ত্ৰাস জন্মাইছিল।\n27. যি বীৰসকল অচুন্নৎ অৱস্থাৰে পতিত হ’ল, যিসকলে নিজ নিজ যুদ্ধৰ অস্ত্ৰেৰে সৈতে চিয়োললৈ নামি গ’ল, যিসকলৰ তৰোৱাল তেওঁলোকৰ মূৰৰ তলত থোৱা হ’ল, আৰু জীৱিতসকলৰ দেশত বীৰসকলৰ ত্ৰাস জন্মোৱাৰ কাৰণে যিসকলৰ হাড়বোৰত তেওঁলোকৰ অপৰাধ লাগি আছে, সেই বীৰসকলৰ লগত, তেওঁলোক নুশুব।\n28. গতিকে তুমি মিচৰ, তুমিও অচুন্নৎসকলৰ মাজত ভগ্ন হ’বা! আৰু তৰোৱালৰ দ্বাৰাই হত হোৱাসকলৰ সৈতে শয়ন কৰিবা।\n29. ইদোম, তাইৰ ৰজাসকল, আৰু তাইৰ আটাই প্ৰধান লোক তাত আছে; তেওঁলোক পৰাক্ৰমী হ’লেও, তৰোৱালৰ দ্বাৰাই হত হোৱাসকলৰ সৈতে তেওঁলোকক ৰখা হৈছে; তেওঁলোক অচুন্নৎসকলৰ সৈতে, গাতলৈ নামি যোৱাসকলৰ লগত শুব।\n30. হত হোৱাসকলেৰে সৈতে নামি যোৱা উত্তৰদেশীয় অধিপতি আটাইবোৰ, আৰু আটাই চীদোনীয়া লোক তাত আছে! তেওঁলোকে নিজ নিজ পৰাক্ৰমৰ দ্বাৰাই ত্ৰাস জন্মোৱাতো তেওঁলোকে লাজ পাইছে, আৰু তেওঁলোকে তৰোৱালৰ দ্বাৰাই হত হোৱাসকলৰ লগত অচুন্নৎ অৱস্থাৰেই পৰি আছে, আৰু গাতলৈ নামি যোৱাসকলেৰে সৈতে নিজৰ লাজৰ ভাৰ বৈছে।\n31. ফৰৌণে তেওঁলোকক দেখি নিজৰ আটাই লোক সকলৰ বাবে শান্ত্বনা পাব।” এয়েই হৈছে প্ৰভু যিহোৱাৰ ঘোষণা।\n32. “কিয়নো মই জীৱিতসকলৰ দেশত তাৰ ত্ৰাস জন্মাইছিলোঁ, আৰু প্ৰভু যিহোৱাই কৈছে তৰোৱালৰ দ্বাৰাই হত হোৱাসকলৰ লগত অচুন্নৎসকলৰ মাজত তাক ৰখা হ’ব, ফৰৌণ আৰু তাৰ আটাই লোক সমূহক ৰখা হ’ব। এয়েই হৈছে প্ৰভু যিহোৱাৰ ঘোষণা।\n1. হে যিহোৱা, মই গভীৰ কষ্টৰ মাজত থাকি তোমাক মাতিছো।\n2. হে প্ৰভু, মোৰ স্বৰ শুনা! মোৰ কাকুতিৰ স্বৰলৈ তুমি মনোযোগ দিয়া!\n3. হে যিহোৱা, তুমি যদি অপৰাধ ধৰি ৰাখা, তেন্তে প্রভু, কোন তিষ্ঠি থাকিব পাৰে?\n4. কিন্তু তোমাৰ ওচৰত ক্ষমা আছে, যেন মানুহে তোমাক ভয় কৰে।\n28. দুষ্টলোকৰ উন্নতি হলে, মানুহে নিজকে লুকাই ৰাখে; কিন্তু দুষ্টলোক নষ্ট হলে, ন্যায় কাৰ্য কৰা লোকৰ বৃদ্ধি হয়।\n1. মই যাকোব, ঈশ্বৰ আৰু প্ৰভু যীচু খ্ৰীষ্টৰ এজন দাস, সিঁচৰিত হৈ থকা বাৰ ফৈদৰ লোক সকলৰ ওচৰলৈ এই সম্ভাষণ।\n2. হে মোৰ ভাইসকল, আপোনালোকে যেতিয়া নানা বিধ পৰীক্ষাত পৰে, তেতিয়া সেই বিষয়ক অতি আনন্দৰ বিষয় বুলি মানিব;\n3. কিয়নো আপোনালোকৰ বিশ্বাসৰ পৰীক্ষাই যে সহন ক্ষমতা জন্মায়, সেই বিষয়ে আপোনালোকে জানে।\n4. এই কাৰণে সহনশীলতাক সিদ্ধ কাৰ্য-বিশিষ্ট কৰা হওক, যাতে আপোনালোকে একোতে অসম্পূৰ্ণ নহৈ সিদ্ধ আৰু সম্পূৰ্ণ হয়৷\n5. কিন্তু আপোনালোকৰ কাৰোবাৰ যদি জ্ঞান ৰ অভাৱ হয় তেনেহলে যি জন দিওঁতা ঈশ্ৱৰ, যি জনে গৰিহণা নকৰাকৈ মুক্তহস্তে সকলোকে দান কৰে, তেওঁক যাচনা কৰক আৰু তাতে আপোনালোকক দিয়া হ’ব।\n6. কিন্তু বিশ্বাসেৰে নিঃসংশয় হৈ যাচনা কৰক; কিয়নো যি জনে সংশয় কৰে, তেওঁ বতাহে বলোৱা আৰু ওপৰলৈ উধুৱা সাগৰৰ ঢৌৰ নিচিনা হয়।\n7. এনে ধৰণৰ মানুহে যে প্ৰভুৰ পৰা কিবা পাব, ইয়াক তেওঁ নাভাবক;\n8. কিয়নো সেই মানুহ, দুই মনৰ; তেওঁ নিজৰ সকলো গতিতে অস্থিৰ।\n9. যি ভাই আৰ্থিকভাবে দূৰ্বল বা নম্ৰ; তেওঁ নিজৰ উচ্চপদৰ বাবে গৌৰৱ কৰক;\n10. যি জন ধনৱান, তেৱোঁ ঈশ্বৰে শিকোৱা নম্ৰতাত গৌৰৱ কৰক; কিয়নো বনৰীয়া ফুল এটাৰ নিচিনা তেৱোঁ লুপ্ত হৈ যাব।\n11. কাৰণ সূৰ্য অতি তাপৰ সৈতে উদয় হয় আৰু তৃণ শুকুৱায়, তাতে তাৰ ফুল সৰি পৰে আৰু তাৰ সৌন্দৰ্য্যও নষ্ট হয়৷ এনেদৰে ধনৱান মানুহো এদিন নিজৰ মাজতেই মলিন হৈ যাব।\n12. যি মানুহে পৰীক্ষা সহন কৰে, তেওঁ ধন্য; কিয়নো পৰীক্ষা সাফল্য হ’লে, প্ৰভুক প্ৰেম কৰা সকলক জীৱনৰূপ কিৰীটি দিবলৈ প্ৰভুৱে যি প্ৰতিজ্ঞা কৰিলে, সেয়া তেওঁ পাব।\n13. কিন্তু যেতিয়া পৰীক্ষিত হয়, তেতিয়া কোনোৱে যেন এই বুলি নকওঁক “ঈশ্বৰৰ দ্বাৰাই মই পৰীক্ষিত হৈছোঁ”; কিয়নো মন্দ বিষয়ত ঈশ্বৰ নিজেও অপৰীক্ষিত আৰু কোনো লোকৰ পৰীক্ষাও তেওঁ নকৰে।\n14. কিন্তু প্ৰত্যেক ব্যক্তি নিজৰ কু-অভিলাষৰ দ্বাৰাই প্ৰলোভিত হয় আৰু ফুচুলনিত পৰি পৰীক্ষিত হয়।\n15. তাতে সেই কু-অভিলাষে গৰ্ভধাৰণ কৰি পাপ প্ৰসৱ কৰে; পাছত পাপ পূৰ্ণতাপ্ৰাপ্ত হ’লে, তাৰ ফলাফল হয় মৃত্যু৷\n16. হে মোৰ প্ৰিয় ভাইসকল, আপোনালোক ভ্ৰান্ত নহব।\n17. সকলো উত্তম দান আৰু সকলো সিদ্ধ বৰ ওপৰৰ পৰাহে আহে, আৰু আকাশৰ জ্যোতি বোৰ সেই পিতৃৰ পৰাই তললৈ নামি আহে৷ ছাঁ যি দৰে সলনি হয়, তেনেদৰে তেওঁৰ কোনো পৰিৱৰ্তন নহয়৷\n18. ঈশ্বৰে তেওঁৰ নিজ ইচ্ছাৰে সত্য বাক্যৰ দ্বাৰাই আমাক জীৱন দিলে যাতে তেওঁৰ সৃষ্ট বস্তুবোৰৰ মাজত আমি যেন এবিধ প্ৰথম ফল হওঁ।\n19. হে মোৰ প্ৰিয় ভাইসকল, অাপোনালোকে এই কথা জানিব যে, প্ৰত্যেক ব্যক্তি শুনিবলৈ প্ৰস্তুত থাকিব, ক’বলৈ ধীৰ আৰু ক্ৰোধলৈয়ো ধীৰ হওক,\n20. কিয়নো মানুহৰ ক্ৰোধে ঈশ্বৰে বিচৰা ধাৰ্মিকতা সাধন নকৰে।\n21. এতেকে আপোনালোকে সকলো অশুচিতা আৰু হিংসাৰ অধিকতা দূৰ কৰি, যি ৰোৱা বাক্য আপোনালোকৰ আত্মাৰ পৰিত্ৰাণ কৰিবৰ বাবে সমৰ্থ, তাক নম্ৰভাৱে গ্ৰহণ কৰক।\n22. কেৱল শুনোতা হৈ নিজক নুভুলাব, কিন্তু বাক্য পালন কৰোঁতা হওক।\n23. কিয়নো কোনোৱে যদি বাক্য পালন কৰোঁতা নহয়, কেৱল মাথোন শুনোতা হয়, তেনেহলে সেই লোক দৰ্পণত নিজৰ স্বাভাৱিক মুখ দেখা পোৱা মানুহৰ নিচিনা হয়;\n24. কাৰণ তেওঁ নিজকে চাই গুচি যায়, তাতে তেওঁ কেনেকুৱা আছিল, সেই বিষয়ে তেতিয়াই পাহৰি যায়।\n25. যি কোনোৱে স্বাধীনতা স্বৰূপ সিদ্ধ বিধানৰ বাবে চাপৰি দৃষ্টি কৰি চাই থাকে আৰু শুনি পাহৰি যোৱা নহয়, কিন্তু পালন কৰোঁতা হয়, তেওঁহে নিজ কাৰ্যত ধন্য হ’ব।\n26. কোনোৱে যদি নিজকে ধাৰ্মিক বুলি মানে, কিন্তু নিজৰ জিভা দমন নকৰি নিজৰ হৃদয়ক ভুলায়, তেনেহলে সেই মানুহৰ ধৰ্ম-কৰ্ম ব্যৰ্থ।\n27. মাউৰা আৰু বিধৱা সকলক তেওঁলোকৰ ক্লেশৰ কালত চাবলৈ যোৱা আৰু সংসাৰৰ পৰা নিজকে নিষ্কলঙ্কৰূপে ৰাখা, এয়েই পিতৃ ঈশ্বৰৰ আগত শুদ্ধ আৰু নিৰ্মল ধৰ্ম-কৰ্ম।


ধুৰন্ধৰ! পৰিয়ালক এৰি অন্য মহিলাৰ সৈতে ভাৰাঘৰত স্বামী... -\nHomeআঞ্চলিকধুৰন্ধৰ! পৰিয়ালক এৰি অন্য মহিলাৰ সৈতে ভাৰাঘৰত স্বামী...\nধুৰন্ধৰ! পৰিয়ালক এৰি অন্য মহিলাৰ সৈতে ভাৰাঘৰত স্বামী…\nগোৰেশ্বৰঃ এগৰাকী নাৰীৰ বাবে স্বামীৰ ঘৰখনেই হৈছে আটাইতকৈ নিৰাপদ স্থান! কিমান অসহনীয় কষ্টত ভুগিলে এগৰাকী মহিলাই স্বামীৰ বিৰুদ্ধে আৰক্ষী থানাত এজাহাৰ দাখিল কৰিব পাৰে, সেয়া হয়তো সকলোৰে জ্ঞাত। ভোগপুৰৰ তাজুল আলী নামৰ ব্যক্তি এজনৰ বিৰুদ্ধে গোৰেশ্বৰ থানাত এজাহাৰ দাখিল কৰিছে তেওঁৰ পত্নীয়ে। আমাৰ সাংবাদিকে জনোৱা অনুসৰি, বিগত ডেৰ বছৰৰ পূৰ্বে ইছলাম ধৰ্মাৱলম্বী সামাজিক ৰীতি-নীতি মতে একেখন গাঁৱৰে এগৰাকী যুৱতীৰ সৈতে বিবাহপাশত আবদ্ধ হৈছিল তাজুল আলী।\nপেছাত এগৰাকী ডাম্পাৰ চালক তাজুল আলীৰ বৰ্তমান এটি সাতমহীয়া ল’ৰা সন্তানো আছে। বিয়াৰ পাছৰেপৰা ঘৰ-সংসাৰ ঠিকেই চলি আছিল যদিও তিনি মাহৰ পূৰ্বৰেপৰা তাজুল আলীয়ে সন্তান আৰু পত্নীক এৰি চাংসাৰিত কৰ্মসূত্ৰে ভাৰাতীয়া হিচাপে থাকিবলৈ লয়। চাংসাৰিত থকাৰ সময়ৰে পৰা তাজুল আলীয়ে পত্নীক দৈনন্দিন খা-খৰচ দিয়াৰ পৰা বিৰত থাকে। আনকি ঘৰলৈ আহিবলৈ বাদ দিয়াৰ উপৰি পত্নীৰ ঘৰৰ পৰা ফোন কৰিলে ফোন নধৰাৰ লগতে নম্বৰ ব্লক কৰি থৈ দিয়াৰ অভিযোগ উত্থাপন কৰিছে পত্নীয়ে।\nসেয়েহে পত্নীয়ে নিজৰ মাতৃৰ লগতে অন্য দুজনমানক লগত লৈ স্বামীৰ কৰ্মস্থলী চাংসাৰিত গৈ ২৫ ছেপ্টেম্বৰত উপস্থিত হয়। আৰু তাতেই তেওঁলোকে গৈ ধৃত তাজুল আলীক অন্য এক মহিলাৰ সৈতে অবৈধ সম্পৰ্কত লিপ্ত হৈ থকা প্ৰত্যক্ষ কৰাৰ অভিযোগ উত্থাপন কৰিছে। তাজুল আলীক কৰায়ত্ত কৰিবলৈ তেওঁলোকে চেষ্টা কৰে যদিও তেওঁ পলায়ন কৰে। এই বিষয়ে শহুৰেকক অৱগত কৰাত তিৰস্কাৰ কৰিহে পঠিয়ায়। ইপিনে উক্ত ঘটনা সম্পৰ্কত গোৰেশ্বৰ থানাত এখন এজাহাৰ দাখিল কৰে পত্নীয়ে।এইক্ষেত্ৰত স্বামী তাজুল আলী আৰু শহুৰেক তাহিৰ আলীৰ ওপৰত বিহিত ব্যৱস্থা গ্ৰহণ কৰিবলৈ দাবী\nPrevious articleগোলাঘাটৰ ৰে’লপথত মৃতদেহ উদ্ধাৰ, দুৰ্ঘটনা নে হত্যাকাণ্ড?\nNext articleডুমডুমাত মহিলাৰ মৃতদেহ উদ্ধাৰ, হত্যাৰ সন্দেহ


কোকৰাঝাৰ , June 17, 2021 12:44 pm\nকোকৰাঝাৰৰ অভয়াকুটিৰ চাঞ্চল্যকৰ ধৰ্ষণ আৰু হত্যাৰ অন্যতম মূল অভিযুক্ত ফৰিজুল ৰহমান কোকৰাঝাৰ আৰক্ষীৰ গুলীত গুৰুতৰভাৱে আহত হৈছে।\nঅভয়াকুটিৰ অভয়াকুটিৰ ধৰ্ষণ আৰু হত্যাকাণ্ড সংঘটিত হোৱাৰ ২৪ ঘণ্টাৰ পাছতে আৰক্ষীয়েতিনিজন মূল অভিযুক্ত ক্ৰমে মুজাম্মেল শ্বেখ (২০) , নজিবুল আলি(১৯) আৰু ফৰিজুল ৰহমান(২২)ক গ্ৰেপ্তাৰ কৰিছিল ।\nআৰক্ষীৰ মাৰাথন জেৰাত অভিযুক্ত তিনিজনে নিজৰ দোষ স্বীকাৰ কৰে আৰু এজন অভিযুক্ত ফৰিজুল ৰহমানে ধৰ্ষণ আৰু হত্যাৰ বলি হোৱা এগৰাকী কিশোৰীৰ মোবাইল এটা শালবাৰী এলেকাত লুকুৱাই থোৱা বুলি স্বীকাৰোক্তি দিয়ে।\nবুধবাৰে নিশা আৰক্ষীৰ তদন্তকাৰী দলে অভিযুক্ত ফৰিজুলক শালবাৰী এলেকালৈ লৈ যোৱাৰ সময়ত বেদলেংমাৰীত উপস্থিত হোৱাৰ পিছত লুকুৱাই থোৱা মোবাইলটো দেখুওৱাৰ চলেৰ ফৰিজুলে গভীৰ জংঘলৰ ভিতৰলৈ সোমাই যায়।\nতাৰ মাজতে প্ৰথমতে অভিযুক্ত ফৰিজুলে হেণ্ডকাফ ধৰি থকা কনিষ্টবলজনক আক্ৰমণ কৰি পলাবলৈ চেষ্টা কৰি ব্যৰ্থ হয় যদিও কনিষ্টবল জনৰ সৈতে হোৱা টনা-আজোৰাৰ ফলত হেণ্ডকাফত লাগি ফৰিজুলৰ হাতত আঘাত লাগে।\nReference alleged kokrajhar double Rape and murder case – one of the accused tried to escape during search operation near Bedlangmari, Salbari and police had to fire to prevent him from escaping. He’s grievously injured and hospitalised. @assampolice\n— GP Singh (@gpsinghassam) June 17, 2021\nইয়াৰ অলপ পিছতে ফৰিজুলে পুনৰ মোবাইল বিচৰাৰ অজুহাতত এন্ধাৰ আৰু গভীৰ জংঘলৰ সুযোগ লৈ আৰক্ষীক আক্ৰমণ কৰি পলাবলৈ চেষ্টা কৰাত আৰক্ষীয়ে বাধ্য হৈ দুঁজাই গুলীচালনা কৰে। আৰক্ষীৰ গুলী ভৰিত লগাৰ ফলত গুৰুতৰভাৱে আহত হয় ফৰিজুল।\nআৰক্ষীয়ে গুৰুতৰভাৱে আহত ফৰিজুলক কোকৰাঝাৰ আৰএনবি চিকিৎসালয়ত ভৰ্তি কৰে যদিও পাছত উন্নত চিকিৎসাৰ বাবে বৰপেটাৰ ফখৰুদ্দিন আলি আহমেদ চিকিৎসা মহাবিদ্যালয়ত ভৰ্তি কৰায়।


View cart “Gaonwar Manuh Author : Hitesh Deka গাঁৱৰ মানুহ : হিতেশ ডেকা (CHANDRA PRAKASH)” has been added to your cart.\nTags: Amar Padmanath, assamese author, assamese book for child, assamese books online shopping, assamese books online store, assamese children literary books, assamese children's books online, Assamese novels, assamese publication, book shop assam, Book shop Guwahati, books in assam, Online Assamese books\nAmar Rupkonwar Jyotiprasad আমাৰ ৰূপকোঁৱৰ জ্যোতি প্ৰসাদ : এম.আব্দুল মজিদ খান (BANALATA) Amar Sankardeb আমাৰ শংকৰদেৱ : পাৰ্থপ্ৰতীম শৰ্মা (BANALATA) Amar Bishnu Rabha Aru Rabhar Janapriya Geet আমাৰ বিষ্ণু ৰাভা আৰু ৰাভাৰ জনপ্ৰিয় গান : যাদৱসেন ডেকা (BANALATA) Amar Madhavdeb আমাৰ মাধৱদেৱ : পাৰ্থপ্ৰতিম শৰ্মা (BANALATA) Amar Anandoram Barua আমাৰ আনন্দ ৰাম বৰুৱা : এম.আব্দুল মজিদ বান (BANALATA) Amar Shangshad আমাৰ সংসদ : সুভাষ চি. কাশ্যপ অনুবাদ : অজিত কুমাৰ শৰ্মা BHALPOWAR JOYGAN ভালপোৱাৰ জয়গান : ফণীন্দ্ৰ কুমাৰ দেৱ চৌধুৰী (BANALATA) JUGANAYAK SRIMANTA SANKARDEVA যুগনায়ক শ্ৰীমন্ত শংকৰদেৱ : দীপক হাজৰিকা (BANALATA) Bhartrhari Birachita Satakatraya ভৰ্তৃহৰি বিৰচিত শতকত্ৰয় ( মূল সংস্কৃত আৰু অসমীয়া গদ্যানুবাদ ) অনুবাদ : দীপক কুমাৰ শৰ্মা প্ৰকাশক : সাহিত্য অকাদেমি Sathik Chintar Asorit Fal ডঃ নৰ্মেন ভিনচেট পীলৰ : সঠিক চিন্তাৰ আচৰিত ফল : অনুবাদ : হেমন্ত কুমাৰ ভৰালী (BANALATA) Bharatar Pradhanmantrisakal ভাৰতৰ প্ৰধানমন্ত্ৰীসকল (নেহৰুৰ পৰা নৰেন্দ্ৰ মোদীলৈ) : এম.আব্দুল মজিদ খান (BANALATA) Saponar Ek Chitrakalpa সপোনৰ এক চিত্ৰকল্প ( স্বনিৰ্বাচিত গল্প সংকলন ) ডাঃ দীপক কুমাৰ শৰ্মা প্ৰকাশক : বাণী মন্দিৰ Usaharana by Brisaketu বৃষকেতু-বিৰচিত উষাহৰণ সম্পাদনা : দীপক কুমাৰ শৰ্মা প্ৰকাশক : গুৱাহাটী ইউনিভাৰ্ছিটি প্ৰেছ AMAR BISHNUPRASAD RABHA আমাৰ বিষ্ণুপ্ৰসাদ ৰাভা : ৰজত চন্দ্ৰ ভৰালী (STUDENTS’ STORE) AMAR RASTRAPATI আমাৰ ৰাষ্ট্ৰপতি : সমীন কলিতা (STUDENTS’ STORE) AMAR PRADHANMANTRI আমাৰ প্ৰধানমন্ত্ৰী : সমীন কলিতা (STUDENTS’ STORE)


অপর্চুনিটি - glazegalway.com\nমেসেজ ফ্রম টি ডিরেক্টরস\nফ্যামিলি অফ ব্র্যান্ডস\nবেঁকে এ ডিস্ট্রিবিউটর\nটার্মস & পলিসি\nকনো ইওর ডিস্ট্রিবিউটর\nকমপ্লেইন্টস & ফিডব্যাক\nহাউ তো যৌন গ্লেজি\nটার্ম & প্রাইভেসী\n"গেলৱে বিজনেছ কৰাৰ সুন্দৰ সুযোগ"\nঅনলাইন ফৰ্ম বা ডিচট্রিবিউটৰৰ আবেদন পত্ৰ পূৰাই আপুনি গ্লেইজ ট্রেটিডৰ অন্তভূৰ্ক্ত গেলৱে বিজনেছ ডিচট্রিবিউটৰ লাভ কৰিব পাৰে। গেলৱে বিজনেছ এনে এক ফ্লেক্সিবোল বিজনেছ হয় যাক নিজৰ সুবিধামতে পাৰ্ট টাইম/ফুল টাইম কাম কৰিব পাৰি।\nগেলৱে আপোনাক দুটা সুন্দৰ সুযোগ দিছে। প্রথমতে আপুনি নিজেই এই বিজনেছ আৰম্ভ কৰিব পাৰে। ইয়াৰ জৰিয়তে মানুহৰ লগত চিনাকি হৈ নিজৰ মান সন্মান বৃদ্ধি কৰিব পাৰে। তৰোপৰি আনকো সহায় কৰিব পাৰে।\nযদি আপুনি গেলৱেৰ ফ্ৰি ডিচট্রিবিউটৰ হব খোজে, তেনেহলে নিম্নলিখিত নিয়মসমূহ মানি চলিব লাগিব\n. গেলৱেত অন্তভুক্ত হোৱা নিয়মবোৰ খুব সৰল আৰু সহজ যাতে কোনো লোকৰ একো অসুবিধা নহয়। যেতিয়া আপোনাক গ্লেইজ ট্রেডিংৰ কোনো ডিচট্রিবিয়ুতৰে আপোনাক কোম্পানীৰ মানুহৰ লগত পৰিচয় কৰাব, তেতিয়া ই আপুনি কোম্পানীৰ ডিচট্রিবিউটৰ লাভ কৰিব পাৰিব যদিহে আপুনি কোম্পানীৰ যিকোনো ডিচট্রিবিউটৰ আই-দি নম্বৰ ৰেফাৰেন্স দিব পাৰে নাইবা আপুনি নিজৰ কিছুমান সাধাৰণ তথ্য আমাৰ লগত চেয়াৰ কৰিব পাৰে। তাৰ পিছত তে আমি অতি সোনকালে আপোনাৰ লগত সম্পৰ্ক কৰিম।\nউদাহৰণ স্বৰুপে : ৰেফাৰেন্স নম্বৰ. 12345.\nএবাৰ যেতিয়া আপুনি ৰেফাৰেন্স নম্বৰ জেনেৰেট কৰি লব, তাৰ পিছত আপুনি যি কোনো ফ্রেনচাইজীত গৈ নিজৰ ডিচট্রিবিয়ুতৰ আই ডি নম্বৰ জেনেৰেট কৰিব পাৰিব।\nউদাহৰণ স্বৰুপে. আই ডি নম্বৰ. GKP 123AA.\nনিজৰ আই ডি পোৱাৰ পিছত, দেশৰ যিকোনো ঠাইত থকা আমাৰ পন্জীকৰনযুক্ত ফ্রেনচাইজীত পৰা ডিচট্রিবিয়ুতৰ মূল্যত(ডি,পি) বস্তু কিনি সেই বিলাক অধিকতম MRP মূল্যত বিক্ৰী কৰাৰ যোগ্যতা অৰ্জন কৰিব।\nআপুনি যদি ভৱিষ্যতে অধিক আয় অৰ্জন কৰিব খোজে তেন্তে আপুনি বিশেষ অফাৰৰ লগতে আৰু পুৰস্কাৰ, সন্মান পাব খোজে তেনেহলে আপুনি আৰম্ভনিতে নাই কমেও 40 আই, পি ৰ প্রদাক কিনিব লাগিব (অধিক জানিবৰ বাবে আমাৰ বিজনেছ আঁচনি খন চাব পাৰে) গেলৱে বিজনেছ প্লেনখনে আপোনাক স্বাধীনতা দিয়ে। এই বিজনেছ আপুনি ফুলটাইম / পাৰ্ট টাইম কাম কৰিব পাৰে লগতে আপোনাৰ বন্ধুবৰ্গ আৰু পৰিয়ালৰ লগত সময় কটাব পাৰিব,লগে লগে নিজৰ আয় বৃদ্ধি কৰিব পাৰিব। গ্লেইজ ট্রেদিং ইন্ডিয়া প্র. লি. দেশৰ সৰ্বোচ্চ ভাইৰেক্ট চেলিঙ কোম্পানী সমূহৰ ভিতৰত এটা,যাৰ ওচৰত 16 বছৰৰ অভিজ্ঞতা আছে।ইয়াত আপুনি ডাইৰেক্ট মাকেটিঙৰ মানুহৰ লগত কাম কৰাৰ সুবিধা পাব। গেলৱেৰ সামগ্ৰী গোটেই ভাৰতবৰ্ষতে সৰ্ব্বশ্রেষ্ঠ ,সুলভ মূল্য হিচাবে জনা যায়। এই বিজনেছ আৰু প্রডাক্ট সমূহৰ বিষয়ে অধিক জানিবৰ বাবে মাজে মাজে গ্লেইজ ট্রেদিং দ্বাৰা প্রশিক্ষণৰো ব্যবস্থা আছে।\nগ্লেজ ট্রেডিং ইণ্ডিয়া প্ৰাইভেট লিমিটেড (নজফগড় কাৰ্য্যলয়)\nA-1/175 মুখ্য নজফগড় ৰোড জনকপুৰী, নতুন দিল্লী\nহাউ তো স্টার্ট\nটার্মস & প্রাইভেসী\nরুলস অফ কন্ডাক্ট\nফলো উস ও


xukhdukh.com June 29, 2015 AJOY LAL DUTTA, REVIEW, অজয় লাল দত্ত, পৰ্যবেক্ষণ,\nব্যক্তি বা দলৰ স্বাৰ্থৰ উৰ্ধত হওক নীতি\n'Important principles may, and must be inflexible'.\n- আব্ৰাহম লিংকন\nসমাজ এখন চলাবৰ বাবে মানুহে নীতি-নিয়ম কিছুমান নিৰ্ধাৰণ কৰি লয়। নিয়ম মানুহেই গঢ়ে, মানুহেই ভাঙে। আৰু বহুতো নীতি নিয়মৰ সময় তথা যুগৰ পৰিবৰ্তনৰ সৈতে সা-সলনি তথা ৰূপান্তৰ ঘটিয়ে থাকে। এয়া সামাজিক বিৱৰ্তনৰ এটা এৰাব নোৱাৰা কথা। ৰাষ্ট্ৰ বা সমাজ এখনৰ শাসন চলোৱাৰ দ্বায়িত্ব লোৱা ৰাজনৈতিক শ্ৰেণীয়ে দেশৰ নীতি নিৰ্ধাৰণ কৰে। বহু ক্ষেত্ৰত দেখা যায় যে এনে নীতি যেতিয়া এই বিশেষ শ্ৰেণীৰ লোকৰে স্ব-বিৰোধী বা স্বাৰ্থৰ পৰিপন্থী হয়, তেতিয়াই শাসক সকল নীতিৰ প্ৰশ্নত জনমানসৰ বিচাৰৰ তুলাচনীত উঠিবলগীয়া হয়। কোনো কোনো নীতি, কোনো কোনো বিশেষ ব্যক্তি, সংগঠন, ব্যৱসায়ী তথা ন্যস্ত-স্বাৰ্থ জড়িত মহলৰ স্বাৰ্থ ৰক্ষাৰ্থেই দেশত প্ৰণয়ন কৰা হয় বুলি উঠা অভিযোগো নতুন নহয়। অনুৰূপ ভাৱে, যেতিয়া এনে বিশেষ শ্ৰেণী বা ব্যক্তিৰ বিৰুদ্ধে নীতি-নিয়ম ভংগৰ অভিযোগ আহে, তেতিয়াও দৃষ্টিকটু শিথিলতাৰ প্ৰদৰ্শনে ৰাইজৰ মাজত অসন্তোষ বৃদ্ধি কৰে। সেয়ে নীতি নিৰ্ধাৰণ আৰু তাৰ সাৰ্বজনীন প্ৰয়োগৰ বিষয়টো এটা গুৰুত্বপূৰ্ণ বিষয়।\nসম্প্ৰতি দেশৰ সংবাদ শিৰোনাম দখল কৰা এটি বাতৰিৰ কথা উল্লেখ কৰিব খুজিছো। সেয়া হ’ল দিল্লী চৰকাৰৰ আইন মন্ত্ৰীৰ চকী দখল কৰিবলৈ সক্ষম হোৱা এগৰাকী ৰাজনীতিবিদ ভুৱা শৈক্ষিক প্ৰমাণ পত্ৰৰ গোচৰত গ্ৰেপ্তাৰ হোৱাৰ ঘটনাটো। যি প্ৰক্ৰিয়াৰে বা ৰাজনৈতিক হেঁচাৰ বাবে তেওঁৰ গ্ৰেপ্তাৰ সম্ভৱ হ’ল সেই বিষয়ে বিতৰ্ক নকৰাকৈয়ো, এটা কথা দাঠি কব পাৰি যে এয়াও সমাজ নিকাকৰণৰ বাবে ইতিবাচক আৰু উচিত পদক্ষেপেই। সংবাদ সূত্ৰৰ পম খেদি সেই ব্যক্তি গৰাকীয়ে জেৰাত ভুৱা ডিগ্ৰীৰ বিষয়টো সৈ কঢ়া বুলিয়েই জানিব পৰা গৈছে। ভুৱা ডিগ্ৰীৰ আভূষণ লৈ তাতে আকৌ আইনৰ স্নাতকৰ, উকীল হিচাবে ৰেজিষ্ট্ৰেচন কৰি নিৰলে জীৱন-জীৱিকা চলোৱাৰ কথাতে সীমাবদ্ধ নাথাকি, এওঁ আকৌ এখন চৰকাৰৰ আইন মন্ত্ৰী হবলৈ গৈছিল! ভাৱকচোন এবাৰ, তেওঁ দিল্লী চৰকাৰে প্ৰণয়ন কৰিব লগা সৰ্বস্তৰক প্ৰভাৱিত কৰিব লগা আইন সমূহৰ বিষয়ে সিদ্ধান্ত গ্ৰহণ কৰিলেহেতেন! দুঃসাহসৰো এটা সীমা থকা উচিত আৰু এনেলোকৰ এনে অপকৰ্মৰ অশ্বমেধ ঘোঁৰাত লেকাম লগাবলৈ সক্ষম হোৱা এই গ্ৰেপ্তাৰ আৰু আইনী প্ৰক্ৰিয়াই এক দৃষ্টান্তমূলক উদাহৰণ হিচাবে পৰিগণিত হওক। এই ঘটনাৰ পাছতে বিভিন্ন টিভি চেনেল বা সংবাদসেৱী সকলে ষ্টীং অপাৰেচন, অনুসন্ধানেৰে উদঙাই দিয়া ভুৱা ডিগ্ৰীৰ দোকান স্বৰূপ শিক্ষানুষ্ঠান তথা দালাল চক্ৰৰ বিষয়বোৰৰো উচিত তদন্ত আৰু শাস্তি হওক। কেৱল ৰাজনৈতিক কাৰণত কোনো এজনক টাৰ্গেট কৰাতে এই “ভুৱা ডিগ্ৰী”ৰ বীজাণু আঁতৰোৱাৰ বিশাল প্ৰয়োজনটো সীমাবদ্ধ নাথাকক, তাৰ বাবেও ৰাইজে সচেতন নজৰ ৰাখক।\nমন্ত্ৰীৰ শিক্ষাগত অৰ্হতাৰ বিষয়টো বিবেচনা কৰিলে, দেশৰ কেন্দ্ৰীয় মানৱ সম্পদ বিকাশ মন্ত্ৰালয়ৰ দায়িত্বত থকা মন্ত্ৰী গৰাকীৰ শিক্ষাগত অৰ্হতায়ো মানুহৰ চকু কপালত তোলে। দেশৰ সৰ্বোচ্চ শিক্ষা প্ৰতিষ্ঠান সমূহৰ উপাচাৰ্য, আই.আই.টি, আই.আই.এমৰ ডীন, মুৰব্বী সকলে তেওঁলোকৰ প্ৰস্তাৱত শেষ সন্মতি দানৰ বাবে কাৰ মুখলৈ চাব লগীয়া হৈছে, এগৰাকী দ্বাদশ উত্তীৰ্ণৰ মুখলৈ। তেওঁ কোনটো দলৰ বা ব্যক্তিগৰাকী কোন সেয়া আমাৰ বিচাৰ্য নহয়, আলোচ্য বিষয়টোহে! একবিংশ শতিকাৰ আধুনিক ভাৰতৰ বাবে এয়া এক বিড়ম্বনাই নহয়নে? দেশৰ শৈক্ষিক নীতি, মানৱ-সম্পদক সময় তথা প্ৰযুক্তিৰ সৈতে তাল মিলাই আগুৱাই নিয়াৰ সকলো স্পৰ্শকাতৰ বিষয়ৰ সিদ্ধান্ত ইমান কম আনুষ্ঠানিক শিক্ষাৰ এগৰাকী ব্যক্তিৰ কান্ধত তুলি দিয়াটোৱে সঁচাই প্ৰশ্ন চিহ্নৰ সৃষ্টি নকৰেনে? দেশৰ পূৰ্বৰ কেন্দ্ৰীয় শিক্ষামন্ত্ৰী সকলৰ গৰিমাৰ সৈতে বৰ্তমানৰ গৰাকীৰ ব্যক্তিত্বই শাৰী পোনাব পৰা নহয় বুলিও সচেতন ৰাইজে অনুভৱ কৰে। পদত থাকি গ্ৰহণ কৰা এলানিমান সিদ্ধান্তক লৈ সঘনাই বিতৰ্কৰ আওতালৈ অহাৰ কথাটো বাৰু বাদেই দিলো! যদিও দেশৰ প্ৰচলিত ৰাজনৈতিক ব্যৱস্থাত এগৰাকী নেতাৰ শৈক্ষিক অৰ্হতাক লৈ মন্ত্ৰী পদৰ দ্বায়িত্বৰ সৈতে কোনো পোনপটীয়া সংযোগ নাই বুলি ধৰা যায়, তথাপি আচলতে কথাবোৰটো তেনে নহয়। দেশত মেধাৰ অভাৱ হৈছে নে প্ৰতিভাধৰ ব্যক্তিৰ? আনুষ্ঠানিক ভাৱে প্ৰতিষ্ঠিত পথেৰে মেধা আৰু প্ৰতিভাৰে নিজকে প্ৰতিপন্ন কৰা ব্যক্তি সকলক চেৰাই যাবলৈ ৰাজনীতিৰ এই দৃষ্টিকটু জখলাৰ বিষয়টোতো এতিয়া বিচাৰ বিবেচনা কৰাৰ সময় আহি পৰিছে।\nশেহতীয়াকৈ দিল্লীৰ এখন ন্যায়ালয়ে কেন্দ্ৰীয় শিক্ষা মন্ত্ৰী গৰাকীয়ে নিজৰ শিক্ষাগত অৰ্হতাৰ বিষয়ে বেলেগ বেলেগ নিৰ্বাচনৰ সময়ত জমা দিয়া শপতনামাত উল্লেখ কৰা দুটা ভিন্ন অৰ্হতা (?)ক লৈও এতিয়া গোচৰ গ্ৰহণ কৰিছে। এখনত কলা শাখাত আৰু এখনত বাণিজ্য শাখাত পঢ়া বুলি উল্লেখ কৰা হৈছে। স্নাতক প্ৰথম বৰ্ষ পাছটোও শৈক্ষিক অৰ্হতা হয়নে, বা কোনো শৈক্ষিক পাঠ্যক্ৰমত আধা পঢ়া বা নামভৰ্তি কৰাটোও, সেয়াও এক প্ৰশ্ন। আপাতত, দ্বাদশৰ শিক্ষান্ত পৰীক্ষাৰ প্ৰমাণপত্ৰৰ ভিত্তিত তেখেতে চাগৈ উচ্চতৰ মাধ্যমিক উত্তীৰ্ণ বুলি লিখাটোহে শুদ্ধ হব। ন্যায়ালয়ে শপতনামাত ভুল তথ্য দিয়াৰ বিষয়টোত বিচাৰ বিবেচনা কৰিব আৰু এই গোচৰে আন আন ৰাজনীতিবিদৰো শপতনামাত ভুল তথ্য দাখিলৰ স্বভাৱজাত(?) ভুলৰ বিষয়ত নতুন নতুন কেচ উন্মোচিত কৰিব বুলিও বিশ্লেষক সকলে আশা প্ৰকাশ কৰিছে।\nএকেদৰেই দেশ এখনৰ নীতি-নিৰ্ধাৰণ কৰা সৰ্বোচ্চ সদনৰ সদস্য হবৰ বাবে নুন্যতম অৰ্হতা স্নাতক হোৱাটো নিয়ম কৰাৰ পক্ষে বহুতেই সহমত প্ৰকাশ কৰিব। পুৰণি বহুতো ৰাজনীতিবিদেই তেতিয়া অন্তত সংসদৰ পৰা মেলানি মাগিব লাগিব আৰু এয়া তেওঁলোকৰ বাবে হব স্বাৰ্থৰ পৰিপন্থী। পিছে নিজৰ দিনত অতি কম পঢ়িও, জীৱনত ব্যৱস্থাপনাৰ কৌশল আৰু নেতাগিৰিৰ অদ্ভুত শৈলী আয়ত্ত কৰি লোৱাৰ বাবেই এইসকল প্ৰবীণ নেতা দীৰ্ঘদিনৰ বাবে টিকি আছে। আৰু এই সকল বৰ্তমানৰ ক্ৰমাত শিক্ষিত আৰু সচেতন হৈ অহা নৱ-প্ৰজন্মৰ পৃথিৱীতো জিকি অহাৰ প্ৰধান কাৰণ তেওঁলোকৰ হাতত ইমান দিনে গঢ় লোৱা ধনবল, বাহুবল আৰু তাৰেই অনুগ্ৰহত পোহপাল দি ৰখা এচাম অনুগতহে! যদিও মানুহৰ আনুষ্ঠানিক শিক্ষাৰ অৰ্হতাই জীৱনৰ শেষ কথা নহয়, তথাপি যি কোনো চৰকাৰী চাকৰি বা সেৱাৰ বাবে থকা নুন্যতম অৰ্হতাত যেনেকৈ কোনো ব্যক্তি বিশেষৰ বাবে হেৰাফেৰি কৰিব নোৱাৰি, সেইদৰেই আইন বনোৱা সৰ্বোচ্চ সংস্থা সংসদ, ৰাষ্ট্ৰজুৰি শাসন চলোৱা মন্ত্ৰীৰ বাবেও এনে নুন্যতম স্নাতকৰ অৰ্হতা নিৰ্ধাৰণ কৰাতো জৰুৰী বুলি অনুভৱ কৰিব পাৰি।\nইয়াৰ দ্বাৰা পুৰণি সকলক আঁতৰাই আনুষ্ঠানিক শিক্ষাৰে শিক্ষিত, মেধা সম্পন্ন সকলৰ বাবে বাট মোকোলাব লাগিব। অৱশ্যে একেদৰে বিধান সভা, জিলা পৰিষদ, গাওঁ পঞ্চায়ত আদি বিভিন্ন পৰ্যায়তো জনপ্ৰতিনিধি সকলৰ বাবে ভিন্ন স্তৰৰ শিক্ষাগত অৰ্হতাৰ সীমাৰেখা নিৰ্ধাৰণ কৰিব লাগে। কম শৈক্ষিক অৰ্হতাৰ লোকে তলৰ খাপৰ চাকৰিৰ বাবে উপযুক্ত বুলি বিবেচিত হোৱাৰ দৰেই ৰাজনীতিৰ ভিন্ন স্তৰতো ইয়াৰ প্ৰয়োগ বাঞ্চনীয়। বিজ্ঞান, প্ৰযুক্তিৰ এই দ্ৰুতগামী যুগত দেশক সৱল ভাৱে আগুৱাই নিয়াৰ বাবে এনে নীতিৰ প্ৰয়োজন আছে। ইয়াত ব্যক্তি বিশেষৰ স্বাৰ্থত আঘাতৰ কথাটোক অৱশ্যেই আমি বলি দিব পাৰিব লাগিব।\nকিছুমান নিয়ম লিখিত, কিছুমান অলিখিত। যেনেকৈ এইবাৰ নতুন এনডিএ চৰকাৰ গঠনৰ প্ৰাক্-ক্ষণত বিজেপি দলৰ ভিতৰতে কিছু বয়োজ্যেষ্ঠ নেতাক কাষৰীয়া কৰিবৰ বাবে পয়সত্তৰ বছৰৰ ওপৰৰ কোনো মন্ত্ৰী হব নোৱাৰিব নীতিৰ প্ৰয়োগ কৰা হ’ল। ইয়াৰ দ্বাৰা লালকৃষ্ণ আদৱানি, মুৰুলী মনোহৰ যোশী আদি নেতা সকলৰ দ্বাৰ ৰূদ্ধ হোৱাৰ পাছত এতিয়া আন বয়োজ্যেষ্ঠ নেতা সকলেও এই কথাটোত ক্ষুদ্ধ হোৱা পৰিলক্ষিত হৈছে। সিদিনা যশৱন্ত সিনহাই বয়োজ্যেষ্ঠ সকল “ব্ৰেইন-ডেড” বুলিহে বৰ্তমানৰ দলীয় নেতৃবৃন্দই গণ্য কৰে বুলিও ৰাষ্ট্ৰীয় সংবাদ পত্ৰতে ক্ষোভ উজাৰিছে। যিদৰে চৰকাৰী চাকৰিয়ালৰ অৱসৰৰ সীমা ৬০বছৰ নিৰ্ধাৰণ কৰা আছে, তেনেদৰে ৰাজনীতিবিদ সকলৰো এক বয়সৰ উচ্চ সীমা থকা উচিত। চৰকাৰী চাকৰি কৰিবৰ বাবে শাৰিৰীক আৰু মানসিক সক্ষমতা নথকা বুলি ষাঠী বছৰত বাধ্যতামূলক অৱসৰ দিবলৈ সিদ্ধান্ত লোৱা সকলৰ প্ৰায় ভাগ নেতাৰেই বয়স তাতোতকৈ বেছি। ৰাজনীতিবিদ সকল কি মানুহ প্ৰজাতিৰ নহৈ বেলেগ প্ৰজাতিৰহে নেকি বুলিও ক্ষোভিতজনে প্ৰশ্ন তোলে? তোলাৰ কথাও, খোদ গতিশীল নেতা ৰূপে চিনাকি দিয়া নৰেন্দ্ৰ মোদী দেৱৰ বয়সেই ৬৩ৰ উৰ্ধৰ।\nবৰ্তমান বিশ্ববিদ্যালয়ৰ উপাচাৰ্য, অধ্যাপক সকলৰ অৱসৰৰ বয়স ৬৫বছৰলৈ বৃদ্ধি কৰাৰ কথা জানিব পৰা গৈছে। চৰকাৰেও নিজা প্ৰয়োজনত বা নিজৰ মনোমত মানুহক বছৰি বছৰি কাৰ্যকাল বৃদ্ধি কৰি থকাটোও অতি দৃষ্টিকটু কথা। এই যুগত মানুহৰ গড় আয়ুস বৃদ্ধিৰ তথ্যলৈ লক্ষ্য কৰি চৰকাৰেও এই বিষয়টোত এক সমূহ স্তৰতে প্ৰভাৱিত হোৱাকৈ এক যথোপযুক্ত সিদ্ধান্ত পৰ্যালোচনা কৰি লোৱাৰ সময় আহিল। পছন্দৰ আমোলাৰ এক্সটেনশ্যন শেষ কৰিব নোৱাৰা দলৰ চৰকাৰে নিজৰ দলৰ শাসন থকা হাৰিয়ানা ৰাজ্যত অৱসৰৰ বয়স ৫৮লৈ কমোৱাৰ পদক্ষেপ লোৱাৰ কথায়ো মাজতে বিতৰ্কৰ সৃষ্টি কৰিছিল। পাছত প্ৰধানমন্ত্ৰীয়ে সংসদত বিষয়টোত স্পষ্টীকৰণ দিয়ে যদিও কিন্তু নিজৰ ৰাস্তা চাফ কৰিবৰ বাবে ৭৫বছৰৰ উৰ্ধৰ মন্ত্ৰী নাথাকিব বুলি অলিখিত নিয়ম কৰা গৰাকীয়ে, সামূহিক ভাৱে দেশৰ মানুহৰ বৰ্ধিত গড় আয়ুসৰ ভিত্তিত এক সামুহিক পৰ্যালোচনাৰ প্ৰতিশ্ৰুতি আজিও ৰাইজক দিব নোৱাৰিলে। সেয়াও আন এক লক্ষণীয় কথা।\nকোনো এগৰাকী নেতা বা বিষয়াৰ বিৰুদ্ধে কোনো কেলেংকাৰী বা অভিযোগৰ আঙুলি উঠিলে, সেই অভিযোগ নিস্পত্তি নোহোৱা পৰ্যন্ত ব্যক্তি গৰাকীক পদৰ পৰা আঁতৰাই ৰখাটো নৈতিকতাৰ কথা। এই বিষয়ত লিখিত-অলিখিত নিয়ম বুলি কোনো প্ৰশ্ন নাহে। শেহতীয়াকৈ সুষমা স্বৰাজ, বসুন্ধৰা ৰাজেৰ বিৰুদ্ধে পদবীৰ ক্ষমতাৰ অপপ্ৰয়োগ কৰি ব্যক্তিগত সু-সম্পৰ্কৰ বাবে কাৰোবাক সহায় কৰাৰ অভিযোগে তোলপাৰ লগাইছে। স্বৰাজৰ স্বামী আৰু জীয়াৰীৰ মক্কেল ললিত মোদীয়ে দেশত ৭০০কোটি টকীয়া আই.পি.এলৰ কেলেংকাৰীৰ গোচৰত ফেমা আইনৰ অধীনত দেশৰ এনফৰ্চমেণ্ট ডাইৰেক্টে বাৰে বাৰে দিয়া নিৰ্দেশৰ পাছতো গোচৰ সংক্ৰান্তত উপস্থিত হোৱা নাই। ভাৰত চৰকাৰে পূৰ্বৰ ইউপিএৰ দিনত তেওঁৰ পাছপৰ্ট পৰ্যন্ত বাজেয়াপ্ত কৰি ৰাখিছিল, ৰেভিনিউ ইণ্টেলিজেঞ্চে জাৰি কৰিছিল লাইট-ব্লু কালাৰ নটিছো। কিন্তু শাসনলৈ আহি স্বৰাজ বৈদেশিক মন্ত্ৰী হোৱাৰ পাছত নিজা ব্যক্তিগত সম্পৰ্কৰ আঁত ধৰি, দেশৰ আইনৰ পৰা পলাই থকা এগৰাকী অভিযুক্তক দেশলৈ উভতিবলৈ হেঁচা দিয়াৰ বিপৰীতে লণ্ডনৰ পৰা পৰ্টুগাললৈ যাবলৈ ভিচা দিয়াৰ বাবে সন্মতি প্ৰকাশ কৰা আৰু পূৰ্বৰে চৰকাৰে বিষয়টোত ললিত মোদীক বৃটিছ চৰকাৰে সহায় কৰিলে দুয়ো দেশৰ মাজত সম্পৰ্কৰ অৱনতি ঘটিব বুলি দিয়া সতৰ্কবাণীকো খাৰিজ কৰাটোৱে পদৰ অপব্যৱহাৰকে প্ৰমাণ কৰিছে। আনফালে বসুন্ধৰা ৰাজেই সেই সময়ত ৰাজস্থান বিধান সভাত বিৰোধী দলৰ দলপতি হিচাবে কেবিনেট মৰ্যদাৰ পদত থাকিও আইনৰ কোপদৃষ্টিৰ পৰা হাত-সাৰিবলৈ বিদেশত আশ্ৰয় বিচৰা ললিল মোদীৰ হৈ বৃটিছ চৰকাৰক শপতনামা দাখিল কৰাৰ কথা পোহৰলৈ আহিছে। আনফালে ৰাজেৰ পুত্ৰৰ কোম্পানীৰ ১০টকীয়া শ্বেয়াৰ ৯৬হাজাৰ টকাকৈ ক্ৰয় কৰি ললিত মোদীয়ে কেইবাকোটি টকাৰে ৰাজে পৰিয়ালক আৰ্থিক ভাৱে লাভাৱন্বিত কৰোৱাৰ খবৰো ফাদিল হৈছে। পিছে এনে স্বজন-তোষণ, দুৰ্নীতিৰ অভিযোগত পূৰ্বৰ চৰকাৰৰ দিনত মন্ত্ৰীয়ে পদত্যাগ পত্ৰ নিদিলে সদন চলিবলৈ নিদিয়া দলটোৱে এতিয়া এন.ডি.এ চৰকাৰৰ দিনত কোনো মন্ত্ৰীৰ পদত্যাগ পত্ৰ লোৱা নহয় বুলিও আশ্চৰ্যজনক স্থিতি প্ৰকাশ কৰিছে খোদ গৃহমন্ত্ৰী ৰাজনাথ সিঙে। এই বিষয়টোলৈকে ইংগিত দি বৰ্ষীয়ান নেতা তথা দলটোৰ প্ৰতিষ্ঠাপক সকলৰ অন্যতম লালকৃষ্ণ আদৱানীয়ে তেখেতৰ নাম হাৱালা কেলেংকাৰীত জড়িত থকাৰ অভিযোগ উঠাৰ লগে লগেই “নিকা-প্ৰমাণিত নোহোৱা পৰ্যন্ত” পদবী ত্যাগ কৰাৰ কথালৈ আঙুলিয়াই দিয়া বুলিও ৰাষ্ট্ৰীয় সংবাদ পত্ৰই প্ৰকাশ কৰিছে।\nওপৰত আলোচিত আটাইকেইটা বিষয়তে নিৰ্বাচিত বা বিশেষ ব্যক্তিৰ স্বাৰ্থক সুৰক্ষিত কৰিবৰ বাবে নীতিৰ ক্ষেত্ৰত হোঁহোকা-পিছলা স্থিতি গ্ৰহণ কৰাৰ উদাহৰণ দেখিবলৈ পোৱা গৈছে। ইয়ে অসমীয়া ফঁকৰা-যোজনা “খেনোক দেখি ৰান্ধে বাঢ়ে, খেনোক দেখি দুৱাৰ মাৰে”কেই প্ৰতীয়মান কৰিছে। প্ৰকৃততে, শাসনত থকা সকল বা নীতি-নিৰ্ধাৰণ কৰা সকলে দল বা ব্যক্তি স্বাৰ্থৰ উৰ্ধত গৈয়ো নীতি আৰু নিয়মবোৰ কঠোৰ হাতেৰে বলবত কৰিবই লাগিব। নীতি ৰক্ষাৰ স্বাৰ্থত ব্যক্তি বিশেষৰ স্বাৰ্থ জলাঞ্জলি দিব নোৱাৰিলে কোনো পধ্যেই উচিত ৰাজধৰ্মৰ পালন হব নোৱাৰে। নীতিহীন ৰাজনীতি এক সামাজিক পাপ বুলি কৈ যোৱা জাতিৰ পিতা মহাত্মা গান্ধীৰ কথাষাৰো আজি আমি হৃদয়ংগম কৰিবৰ হ'ল, সেই কথাও নিশ্চিত।


petrol-price-2020-in-india-crude-oil-prices-rise-ahead-opec-meeting– News18 assam\nএমাহত দুগুণ হ’ল খাৰুৱা তেলৰ মূল্য! ভাৰতত দাম বাঢ়িব পেট্ৰ’ল–ডিজেলৰ\nইতিমধ্যে অসম সহ কেইবাখনো ৰাজ্যত অতিৰিক্ত ভেট আৰোপ কৰা হৈছে।\nLast Updated : June 02, 2020, 21:20 IST\nনতুন দিল্লীঃ খাৰুৱা তেলৰ উৎপাদন আৰু এক্সপ’ৰ্ট কৰিবলগীয়া সংগঠন OPEC (Organization of the Petroleum Exporting Countries)ৰ ৯জুনৰ বৈঠক অতি গুৰুত্বপূৰ্ণ হ’ব পাৰে। মিডিয়া ৰিপ’ৰ্টছৰ মতে এই বৈঠকত খাৰুৱা তেলৰ (Crude Oil Price) উৎপাদনত কৰ্তন (Crude Oil Production Cut) সিদ্ধান্ত হোৱাৰ সম্ভাৱনা আছে। যদি এনে হয় তেনেহ’লে খাৰুৱা তেলৰ মূল্য যথেষ্ট বাঢ়িব পাৰে। এনেকুৱাত সাধাৰণ মানুহৰ লগতে চৰকাৰৰ ওপৰতো ইয়াৰ প্ৰভাৱ পৰিব। কিয়নো খাৰুৱা তেল মহঙা হোৱাৰ ফলত ঘৰুৱা বজাৰত পেট্ৰ’ল–ডিজেলৰ দাম বাঢ়িব পাৰে।\nউল্লেখযোগ্য যে, ভাৰতে নিজৰ প্ৰয়োজনৰ ৮৩শতাংশৰো অধিক খাৰুৱা তেল আমদানি কৰে আৰু ইয়াৰ কাৰণে প্ৰতি বছৰে ১০০ আৰৱ ডলাৰ দিবলগীয়া হয়। দুৰ্বল ভাৰতীয় টকাই বিল অধিক কৰি তোলে আৰু চৰকাৰে ইয়াৰ পূৰ্তিৰ কাৰণে কৰৰ হাৰ উচ্চ ৰাখিবলগীয়া হয়।\nদাম বাঢ়িব পাৰেঃ বিগত ৪ সপ্তাহত ব্ৰেণ্ট ক্ৰুডৰ মূল্য দুগুণ হৈ পৰিছে। দৰাচলতে অপেক দেশ আৰু সহযোগী দেশ যেনে ৰাচিয়া আদিয়ে খাৰুৱা তেলৰ উৎপাদন কৰ্তন অব্যাহত ৰাখিছে। ইয়াৰ দ্বাৰা খাৰুৱা তেলৰ মূল্যই সমৰ্থন লাভ কৰিছে। বিগত বৰ্ষত ব্ৰেণ্ট ক্ৰুডৰ দাম এতিয়া ৪০শতাংশ নিম্ন হৈছে।\nFirst published: June 02, 2020, 21:20 IST\ncorona virusindiapetrol-dieselPrice Rise\nCM Himanta Biswa Sarma : বৰ্ষাপাৰাত বেটিং কৰিলে মুখ্যমন্ত্ৰী ড০ হিমন্ত বিশ্ব শৰ্মাই, উদ্বোধন কৰিলে ব্যায়ামাগাৰ\nMaharashtra Politics: কিয় এদিন আগতে গুৱাহাটীৰ পৰা গোৱালৈ গ'ল সিন্দেসহ বিধায়কসকল ? কিয় পোনে পোনে নগ'ল মুম্বাইলৈ ? আঁৰত আছে বিশেষ কাৰণ ...\nUdaipur Murder Case: পাকিস্তানৰ সন্ত্ৰাসবাদীৰে সম্পৰ্ক আছে দৰ্জী কানহাইয়ালালৰ হত্যাকাৰীৰ, উদ্ধাৰ চাঞ্চল্যকৰ মেছেজ\nEid ul-Adha : ঈদৰ দিনটোতে ৰাজ্যিক দুৰ্যোগ প্ৰশমন বিভাগত নিযুক্তিৰ বাবে লিখিত পৰীক্ষা, প্ৰতিক্ৰিয়া\nBongaigaon Erosion: বঙাইগাঁৱৰ মাণিকপুৰত খহনীয়াৰ তাণ্ডৱ, আই নদীত জাহ গ'ল মছজিদ, ঈদগাহ, বজাৰ


Search Result of COVID-19 cases in India\nকেন্দ্ৰীয় চৰকাৰে দিল্লীক প্ৰদান কৰিলে অতিৰিক্ত অক্সিজেন,মুখ্যমন্ত্ৰী কেজৰিৱালে জনালে ধন্যবাদ\nকেন্দ্ৰীয় শাসিত অঞ্চলখনক প্ৰতিদিনে ৭০০ টন অক্সিজেন প্ৰয়োজন\nদিল্লীৰ প্ৰাক্তন মন্ত্ৰীৰ ক'ভিড-১৯ ত মৃত্যু\nদিল্লীৰ মুখ্যমন্ত্ৰী অৰবিন্দ কেজৰিৱালে ৱালিয়াৰ মৃত্যুত শোক প্ৰকাশ কৰে\nগুৱাহাটী বিশ্ববিদ্যালয়ৰ গৱেষক ছাত্ৰাৱাসত ওলাল কভিড\nবৰ্তমান পদাৰ্থ বিজ্ঞান বিভাগৰ লগতে অইন বিভাগ সমূহ চেনিটাইজ কৰি থকা হৈছে ।\nকি পদ্ধতিৰে আহৰণ কৰা হয় প্লাজমা? কোনে কোনে দিব পাৰিব প্লাজমা?\nদাতাই তিনিজন ৰোগীক দিব পৰাকৈ দেহত প্লাজমা প্ৰস্তুত কৰে।\nশিলচৰ বিমান বন্দৰৰ পৰা ক'ভিড পৰীক্ষা নকৰাকৈ পলাল ৩০০ গৰাকী যাত্ৰী\nকাছাৰ জিলা প্ৰশাসনে বিষয়টোৰ ওপৰত তদন্ত আৰম্ভ কৰিছে।\nডিমাপুৰত জাৰি হ'ল নৈশ সান্ধ্যআইন\nঅত্যাৱশ্যকীয় সেৱা সমূহ স্বাভাৱিক ভাবে চলি থাকিব ।\nগুৱাহাটী ৰে’লৱে ষ্টেশ্যনত কটকটীয়া হৈছে কভিড পৰীক্ষাৰ ব্যৱস্থা\nআগৰতলাত জাৰি হ'ল নৈশ সান্ধ্যআইন\nবৃহস্পতিবাৰৰ নিশাৰ পৰা আৰম্ভ হ'ব লগীয়া এই কাৰফিউৰ সময় নিশা ১০ বজাৰ পৰা পুৱা ৫ বজালৈ হ'ব।\nনতুন ক'ভিড ষ্ট্ৰেইনক ক'ভেক্সিনে ধ্বংস কৰিব পাৰিব: আই.চি.এম.আৰ\nডাবল মিউটেন্ট স্ট্ৰেইনকো কাৰ্যকৰীভাৱে নিষ্ক্ৰিয় কৰে\nIndia recorded 53,480 new coronavirus cases in the last 24 hours, 4.8 per cent lower than the day before, taking the total tally to 1,21,49,335 today.\nIndia reports 39,726 new cases of COVID-19 in last 24 hours\nAs many as 39,726 new COVID-19 cases and 20,654 recoveries were reported in India in the last 24 hours, the Union Health Ministry informed on Friday.\nAs many as 35,871 new COVID-19 cases and 17,741 recoveries were reported in India in the last 24 hours, the Union Health Ministry informed on Thursday.\nIndia reports 28,903 new coronavirus cases, 188 deaths in last 24 hrs\nচীনৰ ৰাষ্ট্ৰদূত থকা হোটেলত বিস্ফোৰণঃ ৪ জন নিহত, ১২ আহত\nৰাষ্ট্ৰদূতৰ নেতৃত্বত অহা দলটোৰ ভিতৰৰ প্ৰায় ৪ জন লোক নিহত হৈছে আৰু ১২ জন লোক আহত হৈছে\nগুৱাহাটীৰ ফাঁচী বজাৰত গ্ৰাহকৰ ভীৰ, কভিডৰ নিয়ম সম্পূৰ্ণ অগ্ৰাহ্য\nউচ্চতৰ মাধ্যমিক শিক্ষান্ত পৰীক্ষা অনলাইন পদ্ধতিৰে পাতিবলৈ কটনীয়ান জাগৰণ মঞ্চৰ দাবী\nক'ভিডত আক্ৰান্ত হ'ল কেন্দ্ৰীয় শিক্ষা মন্ত্ৰী ৰমেশ পোখৰিয়াল\nতেওঁ আজি টুইটাৰ যোগে এই বাৰ্তা প্ৰদান কৰে\nAll Rights Reserved 2021 © The Janambhumi | Total visits : 42826535


টুইটাৰৰ নতুন মুখ্য...\nজেক ডৰ্চে পদত্যাগৰ ঘোষণা কৰাৰ পিছত পৰাগ আগৰৱালক সোমবাৰে টুইটাৰৰ মুখ্য কাৰ্যবাহী বিষয়া হিচাপে নিযুক্ত কৰা হৈছে।\n| 30 Nov 2021 5:55 AM GMT\nটুইটাৰৰ মুখ্য প্ৰযুক্তি বিষয়া পৰাগ আগৰৱালে এতিয়া জেক ডৰছেৰ স্থানত মুখ্য কাৰ্যবাহী বিষয়া হিচাপে দায়িত্ব গ্ৰহণ কৰিছে।\nইণ্ডিয়ান ইনষ্টিটিউট অৱ টেকন'লজী (আইআইটি) বম্বেৰ প্ৰাক্তন ছাত্ৰ আগৰৱালক ৮ মাৰ্চ, ২০১৮ তাৰিখে টুইটাৰ চিটিঅ' হিচাপে নিযুক্তি দিয়া হৈছিল। তেওঁ এডাম মেছিংগাৰৰ উত্তৰাধিকাৰী হয়, যি ডিচেম্বৰ ২০১৬ ত কোম্পানী ত্যাগ কৰিছিল। আগৰৱালৰ নিযুক্তি অক্টোবৰ ২০১৭ত আভ্যন্তৰীণভাৱে ঘোষণা কৰা হৈছিল ।\nটুইটাৰৰ সময়সীমাত টুইটৰ প্ৰাসংগিকতা বৃদ্ধি কৰিবলৈ কৃত্ৰিম বুদ্ধিমত্তাৰ ব্যৱহাৰৰ ওপৰত তেওঁৰ প্ৰাৰম্ভিক কাম ভালদৰে স্বীকৃত হৈছিল।\nষ্টেনফৰ্ড বিশ্ববিদ্যালয়ৰ পৰা কম্পিউটাৰ বিজ্ঞানত পিএইচডি সম্পূৰ্ণ কৰাৰ পিছত আগৰৱালে ২০১১ চনৰ অক্টোবৰত এজন বিশিষ্ট ছফ্টৱেৰ অভিযন্তা হিচাপে টুইটাৰত যোগদান কৰিছিল। ষ্টেনফৰ্ডত অধ্যয়ন কৰি থাকোতে, তেওঁ মাইক্ৰছফ্ট, য়াহু!, আৰু এটি এণ্ড টি লেবৰ বাবে গৱেষণা শিক্ষাৰ্থী হিচাপে কাম কৰিছিল।\nআগৰৱালে পাৰমাণৱিক শক্তি কেন্দ্ৰীয় বিদ্যালয়ৰ পৰা স্কুলীয়া শিক্ষা সম্পূৰ্ণ কৰিছিল।\nটুইটাৰৰ জৰিয়তে আগৰৱালে ডৰ্চেক তেওঁৰ নিৰন্তৰ পৰামৰ্শ আৰু বন্ধুত্বৰ বাবে ধন্যবাদ জনাইছে। লগতে, তেওঁ সমগ্ৰ দলটোক তেওঁলোকৰ বিশ্বাস আৰু সমৰ্থনৰ বাবে ধন্যবাদ জ্ঞাপন কৰে।\nDeep gratitude for @jack and our entire team, and so much excitement for the future. Here's the note I sent to the company. Thank you all for your trust and support 💙 https://t.co/eNatG1dqH6 pic.twitter.com/liJmTbpYs1\n"আমাৰ উদ্দেশ্য কেতিয়াও অধিক গুৰুত্বপূৰ্ণ হোৱা নাই। আমাৰ মানুহ আৰু সংস্কৃতি পৃথিৱীৰ যিকোনো বস্তুৰ বিপৰীতে। আমি একেলগে কি কৰিব পাৰোঁ তাৰ কোনো সীমা নাই," আগৰৱালে তেওঁৰ টুইটাৰ হেণ্ডেলত শ্বেয়াৰ কৰা এটা টোকাত লিখিছিল।\nতেওঁ লগতে কয় যে "কাইলৈ সৰ্বহাতে আমি প্ৰশ্ন আৰু আলোচনাৰ বাবে যথেষ্ট সময় পাম"।\n"পৃথিৱীয়ে এই মুহূৰ্তত আমাক লক্ষ্য কৰি আছে, আনকি তেওঁলোকৰ আগৰ তুলনাত অধিক। আজিৰ বাতৰিটোৰ বিষয়ে বহুতো মানুহৰ বহুতো ভিন্ন দৃষ্টিভংগী আৰু মতামত থাকিব। ইয়াৰ কাৰণ হৈছে তেওঁলোকে টুইটাৰ আৰু আমাৰ ভৱিষ্যতৰ বিষয়ে চিন্তা কৰে, আৰু এইটো এটা সংকেত যে আমি ইয়াত কৰা কাম গুৰুত্বপূৰ্ণ। বিশ্বৰ টুইটাৰৰ সম্পূৰ্ণ সম্ভাৱনা দেখুৱাওঁ আহক," আগৰৱালে কয়।\nআৰু পঢ়ক:যোৰহাট নগৰত গণ প্ৰহাৰত যুৱকৰ মৃত্যুঃ দুজন আহত


অসমীয়া শিশু-আলোচনীৰ ১২৭ বছৰ : এক অসম্পূৰ্ণ আলোচনা (শান্তনু কৌশিক বৰুৱা) - সাহিত্য ডট অৰ্গ\nশিশুৰ মনৰ জগতখন এনে ‘এখন আলফুল জগত- য’ত কোনো ব্যাকৰণ নাই, য’ত কোনো যুক্তি নাই, য’ত অভিজ্ঞতাৰ আঘাত আৰু বোজা নাই, য’ত অসংলগ্ন কল্পনাই ৰূপ জিলমিল সোণ জিলমিল হৈ নাচে;য’ত ৰ’দ-বৰষুণ দেখিলেই হঠাতে খৰা শিয়ালে বিয়া পাতে, ঘৰচিৰিকাজনী ক’ৰবাৰ পৰা উৰি আহি তামোল কাটি কাটি যাচে;য’ত জোনবাইক দেখি তৰা খুজি থাকোঁতে থাকোঁতে হালধীয়া চৰায়ে বাওঁধান খোৱাৰ কথা মনত পৰে আৰু বাঁওধান খোৱাৰ কথা কওঁতে নকওঁতেই শহুৰৰ পুতেকে ক’ৰবাৰ পৰা নাও মেলি ক’ৰবালৈ যায়গৈ, আকৌ নাৱে টুলুং-ভুটুং কৰোঁতেই ডুডুমডুম দবা বজোৱাৰ কথা মনত পৰেহি | এইখন জগততে শিয়ালীৰ মূৰত মৰুৱা ফুল ফুলে, শিয়ালীজনীতে চকুৰ পচাৰতে কোনোবা এখন ৰতনপুৰ পায়গৈ, বগলীয়ে সবাহ খাবলৈ যাওঁতে বৰষুণত তিতে, কপৌৱে বোকাত ভৰি পৰে বুলি বাহঁগছত কাপোৰ আৰু বেঙেনা গছত ৰিহা থৈ দেও দি দি ফুৰে | এয়াই শিশু আৰু শিশুৰ চিৰন্তন অবাক জগতখন `A big, blooming, buzzing, confusion…..’\nশিশুৰ এই বিচিত্ৰ আৰু বৰ্ণাঢ্য মনৰ জগতখনত সঁচা আনন্দ দিব পৰাটো বৰ সহজ কথা নহয় | তথাপি ইয়াৰ মাজতে সেৰেঙাকৈ হ’লেও বহুজনে অসমীয়া শিশু সাহিত্যৰ উত্তৰণৰ বাবে নিষ্ঠাৰে চেষ্টা কৰি আহিছে আৰু ইয়াৰ ভিতৰত অসমীয়া শিশু আলোচনীসমূহে লক্ষণীয়ভাৱে অৰিহণা আগবঢ়াই আহিছে| অৱশ্যে অসমীয়া ভাষাত শিশু-আলোচনীৰ প্ৰকাশ আৰু বিকাশৰ সুস্পষ্ট ধাৰা এটা এতিয়াও প্ৰৱহমান হোৱা নাই|\nউনবিংশ শতিকাত অৰ্থাৎ বিশ্ব সাহিত্যত শিশু-আলোচনী ভুমুকি মৰাৰ (বিশ্বৰ প্ৰথমখন শিশু-আলোচনী `Children’s Magazine’ আমেৰিকাৰ পৰা প্ৰকাশ হৈছিল ১৭৮৯ চনত)প্ৰায় আঢ়ৈ কুৰি বছৰৰ পিছত অসমতো শিশু-আলোচনী প্ৰকাশৰ চিন্তাৰ উন্মেষ ঘটিছিল| অসমৰ সংবাদ সাহিত্যৰ অৰুণ উদয় কালত ‘অৰুনোদ‍ই’ৰ পাততে ইয়াৰ অংকৰোদগম হৈছিল| অৰুনোদ‍ইৰ প্ৰথম বছৰ নৱম সংখ্যাত প্ৰকাশিত ‘অৰুনোদ‍ই’ পৰ্হা সৰু ল’ৰাবিলাকৰ প্ৰতি প্ৰথম প্ৰণ‍ই পত্ৰ’ (First Letter to the Little Readers of the Orunodoi ) শীৰ্ষক এক ৰচনাতহে-‘হে প্ৰিয় ল’ৰাসকল’ বুলি সম্বোধন কৰি সম্ভৱতঃ মাইলছ ব্ৰনছনে অকণিহঁতক ‘অৰুণোদ‍ই’ পঢ়াৰ বাবে আহ্বান জনাইছিল| ইয়াৰ উপৰি ‘অৰুনোদ‍ই’ত বাইবেলৰ বা আন নৈতিক গল্প নাইবা দেশ-বিদেশৰ সাধু বা নীতিকথা নিহিত থকা গল্পও শিশু উপযোগীকৈ প্ৰকাশ হৈছিল |\nএনেবিলাক গল্প-কাহিনীৰ ভিতৰত ‘বাইবেলৰ সাধু’,‘শুৱনি সাজ’,‘মাউৰা ছোৱালী’,‘আফ্ৰিকাৰ কোঁৱৰ’,‘বুঢ়া’,‘যুদ্ধ নায়ক’,‘ৰেবীৰ কাহিনী’,‘ধাৰ্মিক চহা’,‘বেজনৰ কাহিনী’,‘ঈগলৰ বাহ’,‘সৰুকালৰ ধৰ্ম’ আদিয়ে আছিল প্ৰধান |\nনাথান ব্ৰাউন, মাইলছ ব্ৰনছন, অলিভাৰ কট্টাৰ আদি মিছনেৰী মনীষীসকলে ৰচনা কৰি প্ৰকাশ কৰা এই গল্প, সাধু আৰু আন শিশু ৰচনাৱলীয়ে সম্ভৱতঃ অসমত শিশু-আলোচনীৰ প্ৰতিষ্ঠাতা কৰুণাভিৰাম বৰুৱাক সাহস আৰু প্ৰেৰণা যোগাইছিল| গুণাভিৰাম বৰুৱাৰ সুপুত্ৰ কৰুণাভিৰাম বৰুৱাৰ চেষ্টাতেই নগাঁৱৰ পৰা প্ৰথম অসমীয়া শিশু-আলোচনী ‘লৰাবন্ধু’ৱে ভুমুকি মাৰে ১৮৮৬ চনত| ‘লৰাবন্ধু’ৰ নামাকৰণ সেই সময়ত ইংৰাজী শিশু বাৰ্তালোচনী ‘The Boy’s Own Paper’( ১৮৭৯)চনৰ আৰ্হিত কৰা হৈছিল বুলি ভবাৰ থল আছে|চাৰিটামান সংখ্যা, প্ৰকাশ হোৱাৰ পিছত ১৮৮৮ চনত ‘লৰাবন্ধু’ৰ প্ৰকাশ বন্ধ হয়|\n‘ল’ৰাবন্ধু’ প্ৰকাশৰ বহু বছৰ পিছলৈকে নতুন এখন অসমীয়া শিশু আলোচনীৰ লগত অসমৰ অকণিহঁতৰ পৰিচয় হোৱা নাছিল| অসমৰ দ্বিতীয়খন শিশু-আলোচনী ‘অকণ’ প্ৰকাশ হয় ল’ৰাবন্ধু প্ৰকাশৰ প্ৰায় ডেৰ কুৰি বছৰৰ পিছত ১৯১৬ চনত|‘অকণ’ প্ৰকাশ হোৱাৰ আগতে ১৯১৫ চনত ‘বাঁহী’ৰ সপ্তম বছৰ প্ৰথম সংখ্যাত আলোচনীখনৰ এটি বিজ্ঞাপন প্ৰকাশ হৈছিল |বিজ্ঞাপনটিৰ কিছু অংশ আছিল এনে :\nসৰু ল’ৰা-ছোৱালীৰ উপযোগী সচিত্ৰ মাহেকীয়া কাকত বাৰ্ষিক বৰঙ্গনি ১||০ অনা মাত্ৰ\nকিতাপৰ আকাৰত প্ৰতিমাহে ৪৮ পিঠিকৈ ওলাব| ৰং-বেৰঙৰ হাফটোন ছবি থাকিব আৰু প্ৰবন্ধবোৰ সচিত্ৰ হ’ব| চক‍চকীয়া কাকতত ধুনীয়াকৈ ছপোৱা হ’ব ‘অকণ’ক ৰূপে-গুণে ঠিক ‘অকণ’ সোণটিৰ নিচিনাকৈ উলিওৱা যাব|\nঅন্ততঃ ২০০০ গ্ৰাহক পাবৰ আশা নেদেখিলে এনেকুৱা কাকত উলিওৱা অসম্ভৱ| গতিকে অসমীয়া ৰাইজৰ ওচৰত আমাৰ গোহাৰি তেওঁলোকে যেন এই সদানুষ্ঠানত উত্‍সাহ দিয়ে |\nগ্ৰাহকসকললৈ-‘অকণ’ৰ প্ৰতি সংখ্যাৰ বেছ ৯৬ পাই | যিসকলে এতিয়া গ্ৰাহক হৈ থাকিব তেওঁলোকলৈ প্ৰথম সংখ্যা নমুনা স্বৰূপে পথোৱা হ’ব| ২য় সংখ্যাহে ভিঃ পিঃত পঠোৱা হয় | নমুনা পোৱাৰ পিছত যিসকলে কাকত ল’বৰ ইচ্ছা নকৰে যথাসময়ত জনালেই হ’ব|\nলিখকসকললৈ-মাহেকীয়া কাকতৰ মাক-বাপেক হৈছে প্ৰবন্ধ |ভাল ভাল প্ৰবন্ধৰ নাটনি হ’লেই কাকতত নানান ঘুণে ধৰে, অনাহৰে যাতে মৰিব নালাগে সেইবাবে সময় থাকোঁতেই আহাৰৰ সংস্থান কৰি লোৱা বিধেয়,গতিকে অন্ততঃ এবছৰৰ নিমিতে প্ৰবন্ধ ভঁৰালত গোটাইহে কৰ্মক্ষেত্ৰত নমা যাব |’\nএকেধৰণৰ এটা বিজ্ঞাপন ১৯১৫ চনত ডিব্ৰুগড়ৰ পৰা প্ৰকাশিত ‘আলোচনী’ৰ ষষ্ঠ বছৰ দ্বাদশ সংখ্যাত প্ৰকাশিত বিজ্ঞাপনটিৰ কিছু অংশ আছিল এনে,\nডাঙ্গৰীয়া, অকণৰ হাতত একোখন ‘অকণ’দি অকণৰ মুখ ভৰা হাঁহি চাব খোজেনে ? অকণৰ কোমল অন্তৰত পচাবৰ কাৰণে বৰ্তমান সময়োপযোগী শিক্ষা আৰু সত্ উপদেশৰ সঁচ লাগেনে ?যদি লাগে তেন্তে সময় থাকোঁতে নিয়কহি |\n‘অকণ’ কিতাপৰ আকাৰত ৪৮ পৃষ্ঠাকৈ প্ৰ্তি মাহে ওলাব | ৰং-বেৰেঙৰ হাফটোন ছবি থাকিব আৰু প্ৰবন্ধবোৰ সচিত্ৰ হ’ব| চকচকীয়া কাকতত ছপোৱা হ’ব | ‘অকণ’ যে দেখিবলৈ ধুনীয়া হ’ব তেনে নহয় | ‘অকণ’ যাতে ৰূপে-গুণে ঠিক অকণ সোণটিৰ নিচিনা হয়, সেইবাবে যথোচিত বন্দৱস্ত কৰা হৈছে |\n‘অকণ’ত কি কি থাকিব– কবিতা, সাধুকথা, গল্প, বিজ্ঞান, শৰীৰ তত্ব, প্ৰাণীতত্ত্ব, বুৰঞ্জী, খেতি, নীতি-শিক্ষা, সাঁথৰ ইত্যাদি| অসমীয়া ৰাইজৰ ওচৰত আমাৰ একান্ত গোহাৰি যেন তেওঁলোকে এই সদানুষ্ঠানত উত্‍সাহ দিয়ে| সাজ-পাৰ পিন্ধি ‘অকণ’ বহি আছে, অন্ততঃ দুহাজাৰ গ্ৰাহকৰ নাম দেখিলেই ওলাই পৰিব |’\nপণ্ডিত হেমচন্দ্ৰ গোস্বামীৰ সম্পাদনাত কলিকতাৰ ষাঠি নং মিৰ্জাপুৰ ষ্ট্ৰীটৰ বণিক প্ৰেছৰপৰা ছপা হৈ প্ৰকাশ হোৱা ‘অকণ’ৰ পাতত পণ্ডিত কৃষ্ণকান্ত সন্দিকৈ, অতুল চন্দ্ৰ হাজৰিকা, ভোলানাথ ডেকা আদি বিশিষ্ট লেখক-সাহিত্যিকৰ ৰচনাৰ পয়োভৰ ঘটিছিল | ‘অকণ’ৰ আয়ুসকাল লৰাবন্ধুৰ দৰেই চমু আছিল| মাত্ৰ দুবছৰ প্ৰকাশ হৈ ১৯১৮ চনত ‘অকণ’ৰ অকাল স্মৰণ হয় | ইয়াৰ পিছত ১৯৩৫ চনত বিৰিঞ্চি কুমাৰ বৰুৱাৰ সম্পাদনাত ‘অকণ’-এ পুনৰ ভুমুকি মাৰিছিল যদিও এই প্ৰচেষ্টা স্থায়ী নহ’ল |\n‘অকণ’ৰ সমসাময়িক আনএখন শিশু আলোচনী হ’ল ‘ম‍ইনা’ | ১৯২৩ চনত বিহগী কবি ৰঘুনাথ চৌধাৰীৰ সম্পাদনাত কলিকতাৰ ‘অৰুণোদয় আৰ্ট প্ৰেছ’ৰ পৰা ছপা হৈ ওলোৱা ‘মইনা’ৰ মৌমাতে অৱশ্যে সৰহদিন অকণিহঁতৰ হিয়া জুৰাব নোৱাৰিলে | মাত্ৰ কেইটামান সংখ্যা প্ৰকাশ হোৱাৰ পিছত ম‍ইনা নীৰৱ হয় |\n১৯২৬ চনত মহাদেৱ শৰ্মাৰ সম্পাদনাত ‘অৰুণ’ নামৰ এখন প্ৰতিশ্ৰুতিসম্পন্ন শিশু-আলোচনী প্ৰকাশ হৈছিল | সেই সময়তে মাহেকীয়া মহিলা আলোচনী ‘ঘৰ জেউতি’ৰ দ্বিতীয় বছৰ প্ৰথম সংখ্যাত ‘অৰুণ’ৰ এটা বিজ্ঞাপন প্ৰকাশ হৈছিল| ১৯২৬ চনত প্ৰকাশিত এই বিজ্ঞাপনটি আছিল এনে,\nঅসমীয়া ল’ৰা-ছোৱালীয়ে ‘অৰুণ’ পালে থপিয়াথপি লগায়, অৰুণৰ ধুনীয়া ধুনীয়া ছবিবোৰ দেখি |.. সৰুৰে পৰা ল’ৰাছোৱালীক পঢ়াৰফালে ঢাল খুৱাব পৰা, ল’ৰাক নানা বিষয় জানিবলগীয়া কথা শিকাব পৰা মাহেকীয়া কাকত আসামত কেৱল মাথোন ‘অৰুণে’ইহে |\nআপোনাৰ অকণিহঁতৰ হাতত ‘অৰুণ’ একোখন দিছেনে? যদি নাই দিয়া আজিয়েই বৰঙণি দুটকা পঠাই দিয়ক| আমি নিয়মমতে কাকত পঠিয়াই থাকিম|’\nসমসাময়িকভাৱে প্ৰকাশিত অসম ছাত্ৰ সন্মিলনৰ মুখপত্ৰ ‘মিলন’তো অৰুণৰ প্ৰশংসা প্ৰকাশ হৈছিল | অৰুণৰ কিৰণো বেছি দিন নাথাকিল| বহু সম্ভাৱনাৰে উদয় হোৱা ‘অৰুণ’ ফেঁহুজালিতে অস্ত গ’ল |\nআমাৰ দেশ আৰু পখিলা\nকুৰি শতিকাৰ ত্ৰিছৰ দশকটোত প্ৰকাশপোৱা আন দুখন উল্লেখযোগ্য শিশু-আলোচনী হ’ল, তুলসী নাৰায়াণ শৰ্মা সম্পাদিত ‘আমাৰদেশ’ (১৯৩১) আৰু হৰেন্দ্ৰ নাথ শৰ্মা সম্পাদিত ‘পখিলা’(১৯৩৩)| যোৰহাটৰ দৰ্পণ প্ৰেছত মুদ্ৰিত ‘আমাৰ দেশ’ ১৯৩৫ চনলৈকে প্ৰকাশ হৈ আছিল যদিও অসমৰ অকণিহঁতৰ ফুলনিত ‘পখিলা’ সৰহ দিন নাথাকিল |\nচল্লিছৰ দশকৰ আৰম্ভণিতে প্ৰকাশিত এখন শিশু আলোচনী হ’ল ‘পাৰিজাত’ | অসমৰ এখন বিশিষ্ট আলোচনী ‘আৱাহন’ৰ সম্পাদক দীননাথ শৰ্মাৰ সম্পাদনাত ১৯৪০ চনৰ জানুৱাৰী মাহৰ পৰা প্ৰকাশিত ‘পৰিজাত’-এ ৰঙীন বেটুপাত, সুন্দৰ হাফটোন বহুৰঙী ছবি, নিকা মুদ্ৰণেৰে এক সুকীয়া বৈশিষ্ট্য প্ৰদৰ্শন কৰিছিল | তদুপৰি সাধু, গল্প, ভৌতিক কাহিনী, জানিবলগীয়া কথা আদিৰ দৰে সোৱাদলগা সম্ভাৰেৰে আলোচনীখনে সুখপাঠ্য শিশু-সাহিত্যৰো যোগান ধৰিছিল | এনেদৰে ‘পখিলা’ আৰু ‘আমাৰ দেশে’ এৰি থৈ যোৱা অকণিহঁতৰ উকা ফুলনিখনত এপাহ পাৰিজাতৰ দৰেই আলোচনীখন জিলিকি উঠিছিল | আলোচনীখনৰ প্ৰতি সংখ্যাৰ মূল্য আছিল চাৰি অনা | সেই সময়ৰ এখন উল্লেখযোগ্য আলোচনী ‘ডেকা অসম’য়েও ‘পা্ৰিজাত’ক প্ৰশংসা কৰিছিল | অৱশ্যে পূৰ্বৰ শিশু আলোচনীকেইখনৰ দৰে ‘পাৰিজাত’-ও সোনকালে মৰহি গ’ল |\nবিৰিঞ্চি কুমাৰ বৰুৱাৰ সম্পাদনাত ১৯৪৮ চনত প্ৰকাশিত ‘ৰংঘৰ’ চল্লিছৰ দশকত এখন যথাৰ্থতে উল্লেখযোগ্য শিশু আলোচনী | আলোচনীখনৰ প্ৰথম সংখ্যাতে দেৱকান্ত বৰুৱাৰ ‘ৰংঘৰ’ শীৰ্ষক কবিতা এটা শিৰত লৈ ‘ৰংঘৰ’ প্ৰকাশ হৈছিল | সেই কবিতাটিৰ কিছু অংশ আছিল এনে,\nপোনাহঁত ভাবিছানে নাই ?’\nমাহৰ শেষ সপ্তাহত প্ৰকাশিত ‘ৰংঘৰ’ গুৱাহাটীৰ ‘ৰামধেনু প্ৰকাশ ভৱন’ৰ হৈ প্ৰকাশ কৰিছিল দেৱকান্ত বৰুৱাই | ‘ৰংঘৰ’ৰ পাতত জ্যোতিপ্ৰসাদ আগৰৱালা, দেৱকান্ত বৰুৱা, কমলানন্দ ভট্টাচাৰ্য্য, ৰত্নকান্ত বৰকাকতী, মহেশ্বৰ নেওগ, উপেন্দ্ৰ চন্দ্ৰ লেখাৰু, নৱকান্ত বৰুৱা, মহিম বৰা আদিৰ দৰে সেই সময়ৰ নবীন-প্ৰবীণ কবি সাহিত্যিকসকলৰ ৰচনা প্ৰকাশিত হৈছিল আৰু এখন উল্লেখযোগ্য শিশু আলোচনী হিচাপে ই পঢ়ুৱৈ সমাজৰ দ্বাৰা গৃহীত হৈছিল| ‘ৰংঘৰ’তেই প্ৰকাশ হৈছিল জ্যোতিপ্ৰসাদৰ বিখ্যাত কবিতা ‘ভূত পোৱালি’ আৰু দেৱকান্ত বৰুৱাৰ ‘আমি দুৱাৰ মুকলি কৰোঁ’| দেৱকান্ত বৰুৱাৰ এই কবিতাটোৰ ছন্দসজ্জাকেই মহেন্দ্ৰ বৰাই ‘অসমীয়া ছান্দসিক বুৰঞ্জীত মুক্তক ছন্দৰ প্ৰথম উৰুলি-জোকাৰ’ আখ্যা দিছে | (৩) পাঠকৰ মাজত জনপ্ৰিয় আৰু সমাদৃত হৈছিল যদিও সাহিত্যালোচনী ‘ৰামধেনু’লৈ নামান্তৰিত আৰু ৰূপান্তৰিত হয় |\n১৯৫১ চনত মঙালদৈৰ এম ইব্ৰাহিম আলিৰ সম্পাদনাত প্ৰকাশ হয় ‘কাঁচিজোন’|‘কাঁচিজোন’তো সোৱাদ লগা সাহিত্য সম্ভাৰ উপচি আছিল যদিও আলোচনীখন দীৰ্ঘস্থায়ী নহ’ল |\nঅসমীয়া শিশু-সাহিত্য তথা শিশু আলোচনীৰ ইতিহাসত ‘দীপক’ৰ(১৯৫৪) আৱিৰ্ভাৱ এক উল্লেখযোগ্য ঘটনা | প্ৰথমে গৌৰীকান্ত তালুকদাৰ আৰু পিছলৈ অতুল চন্দ্ৰ হাজৰিকাৰ সম্পাদনাত প্ৰকাশিত এইখন আলোচনীয়ে অসমীয়া শিশু আলোচনীৰ ইতিহাসত এটা যুগৰেই সৃষ্টি কৰিলে বুলি ক’ব পাৰি | সুদীৰ্ঘ সোতৰ বছৰ একেৰাহে প্ৰকাশ হৈ থকা এইখন আলোচনীয়ে নানান নীতিজ্ঞান দিবলৈ চেষ্টা কৰাৰ লগতে পাহাৰ-ভৈয়ামৰ অকণিৰ মাজৰপৰা লেখক-লেখিকা সৃষ্টি কৰিবলৈ প্ৰয়াস কৰিছিল|‘দীপক’ৰ পাততে প্ৰকাশ হৈছিল দেৱকান্ত বৰুৱাৰ ‘আমাৰ ঘৰ,’ নৱকান্ত বৰুৱাৰ ‘খৰা শিয়ালৰ বিয়া’, সীমা দত্তৰ ‘ৰংমনৰ সপোন’,‘ভূগোলৰ ভুল’ আদি শিশু মনস্তত্ত্বৰ উপযোগী সুন্দৰ কবিতাসমূহ | ‘দীপক’ৰ পাতত অকণিহঁতৰ ৰচনা প্ৰকাশ হোৱাৰ উপৰি নলিনীবালা দেৱী, বিশ্বেশ্বৰ হাজৰিকা, আলিমুন্নিছা পিয়াৰ, তৰুণচন্দ্ৰ পামেগাম, টাগাং টাকি, লোকনাথ বৰুৱা, পূৰ্ণ চেতিয়া ফুকন, অনন্ত দেৱশৰ্মা, গোলোক চন্দ্ৰ দত্ত, কমলেশ্বৰ চেতিয়া ফুকন, হৰিপ্ৰসাদ বৰুৱা, চন্দ্ৰ নাথ কলিতা, হেমন্ত কুমাৰ দাস, নীলিমা দত্ত, নিত্যানন্দ তামুলী আদিৰ দৰে বিশিষ্ট লেখকসকলৰো ৰচনা নিয়মীয়াকৈ প্ৰকাশ হৈছিল | পিছলৈ ‘দীপক’ ‘পৰিয়ালৰ সকলোৰে বাবে’ বুলি ওলালেও ঘাইকৈ শিশু আলোচনী হৈয়ে ৰয় | ১৯৭১ চনত আৰ্থিক কাৰণত ‘দীপক’ নিৰ্বাপিত হয়| আলোচনীখনে ক’লা বেটুপাতেৰে শেষবাৰ আত্মপ্ৰকাশ কৰিছিল | ‘দীপক’ৰ এই অপ্ৰত্যাশিত মৃত্যুত অসমীয়া শিশু আলোচনী তথা শিশু সাহিত্যৰ এক অপূৰণীয় ক্ষতিতো হ’লেই, ইয়াৰ লগে লগে পাহাৰ ভৈয়ামৰ অকণি, লেখক আৰু পঢ়ুৱৈৰ মাজৰ প্ৰীতিৰ এনাজৰীডালো যেন হেৰাই গ’ল |\nবিশিষ্ট শিশু-সাহিত্যিক নৱকান্ত বৰুৱাৰ সম্পাদনাত ১৯৬১ চনৰ জানুৱাৰী মাহৰ পৰা প্ৰকাশিত ‘জোনবাই’ আন এখন উল্লেখযোগ্য শিশু আলোচনী |‘জোনবাই’ত অকণিহঁতৰ মন মুহিব পৰা নানান সমল থূপ খাই আছিল আৰু সেয়েহে সোনকালেই ই অকণিহঁতৰ অতি আদৰৰ আলোচনীৰূপে সমাদৃত হৈছিল | আলোচনীখনত প্ৰকাশিত কেইটামান উল্লেখযোগ্য শিশু আলোচনী |‘জোনবাই’ত অকণিহঁতৰ মন মুহিব পৰা নানান সমল থূপ খাই আছিল আৰু সেয়েহে সোনকালেই ই অকণিহঁতৰ অতি আদৰৰ আলোচনী ৰূপে সমাদৃত হৈছিল | আলোচনীখনত প্ৰকাশিত কেইটামান উল্লেখযোগ্য ৰচনা শিতান আছিল ‘যুটীয়া আখৰ নথকা সাধু’ ,‘অসমীয়া ঘৰুৱা কথা’,‘দেশ-বিদেশৰ নিকোলাইনিকোলভিছ নোভচৰ উপন্যাসৰ মানবেন্দ্ৰ ঠাকুৰে কৰা অসমীয়া অনুবাদৰ ‘ভেবাৰাম আৰু তাৰ বন্ধুবোৰৰ অভিযান’, ‘নতুন অসম গঢ়োঁতা’ আদি | ডাঙৰৰ লেখাৰ লগতে ‘লাহী হাত’ৰ লেখা শিতানত অকণিহঁতৰ কবিতা,সাধু আদি প্ৰকাশ পাইছিল | নৱকান্ত বৰুৱাৰ পিছত ‘জোনবাই’ৰ সম্পাদক হৈছিল ক্ৰমে নন্দ তালুকদাৰ আৰু নৰেন শৰ্মা | ষষ্ঠ বছৰ চতুৰ্থ সংখ্যা (১৯৫৬)প্ৰকাশৰ পিছতে জোনবাই মাৰ যায়|\nইয়াৰ পিছত জাহিদ চৌধুৰী সম্পাদিত ‘ম‍ইনা’(১৯৬২),হলধৰ শৰ্মাৰ ‘ন-জেউতি’ (১৯৬৫), জনছ মহলীয়াৰ ‘নতুন বেলি’(১৯৬৭), ভূপেন্দ্ৰনাৰায়ণ চৌধুৰীৰ ‘বালজ্যোতি’ (১৯৬৮), দেৱযানী চলিহাৰ ‘ভাইটী-ভনীটি’(১৯৬৮), সুৰেশ চন্দ্ৰ ৰাজখোৱাৰ ‘নতুন ‘ৰ’দালি’(১৯৬৯), ৰুচিনাথ শৰ্মা আৰু অশ্বিনী কুমাৰ শৰ্মাৰ যুটীয়া সম্পাদনাত ‘কাকলি’(১৯৭২), হেম বৰাৰ ‘সেউজী’, অৰুণ শৰ্মাৰ ‘সেউজী সেউজী’, কণিকা বাণী ভূঞাৰ ‘চেমনীয়া’(১৯৭৭), পৰেশ চন্দ্ৰ বৰুৱাৰ ‘কিশোৰ’, দীপক দত্ত আৰু বুবুল বৰদলৈৰ ‘ৰুপবন’(১৯৭৫), নগেন বৰাৰ ‘জোনতৰা’, সূৰ্য্যকুমাৰ ভূঞাৰ ‘ম‍ইনা’(১৯৭৯), বদন বৰুৱাৰ ‘ৰুণজুন’ (১৯৭৯), ৰহিমা হকৰ ‘ফুলকলি’ (১৯৭৯), প্ৰীতি বৰুৱাৰ ‘আকাশ’(১৯৭৯)’আদি কেইবাখনো শিশু আলোচনী আকৰ্ষণীয় ৰূপত ওলায় আৰু জনপ্ৰিয়তা অৰ্জন কৰিও শেষত মৃত্যুৰ মুখত পৰে | ১৯৭৬ চনৰ পৰা মাদ্ৰাজৰ ‘চান্দমামা’ প্ৰকাশৰ ৰঙীন শিশু আলোচনী ‘চান্দমামা’ৰ (সম্পাদকঃ বি.নাগীৰেড্ডী ) অসমীয়া সংস্কৰণ প্ৰকাশ পায় আৰু বৰ্তমানলৈকে ই নিয়মীয়া কৈ প্ৰকাশ পায় আছে |\nকুৰি শতিকাৰ আশীৰ দশকটোত অসমীয়া শিশু সাহিত্যৰ জগতলৈ শিশু আলোচনীৰ এক অভূতপূৰ্ব ধল আহে | দুপাৰৰ পলসত অসমীয়া শিশু সাহিত্যয়ো ঠন ধৰি উঠিবলৈ প্ৰয়াস কৰে |\nএইটো দশকতে কেইবাখনো শিশু আলোচনীয়ে উজ্জ্বল প্ৰস্তুতি আৰু প্ৰতিশ্ৰুতিৰে আত্মপ্ৰকাশ তথা বিস্তাৰ লাভ কৰে | ১৯৮৩ চনত প্ৰকাশ পোৱা এখন উত্‍কৃষ্ট শিশু আলোচনী হ’ল ‘সঁফুৰা’| ডঃ ভবেন্দ্ৰ নাথ শ‍ইকীয়াৰ সম্পাদনাত প্ৰকাশিত এইখন অলোচনীয়ে কম দিনতে জনপ্ৰিয়তা লাভ কৰে | বিষয়বস্তুৰ দিশৰ পৰা সঁফুৰাই গতানুগতিকতা পৰিহাৰ কৰিব নোৱাৰিলেও ‘আশাকৰোঁ তোমালোক সকলো ভালে আছা’, ‘মহাদুষ্টৰ দু্ষ্ট বুদ্ধি’, ‘সঁচাও নহয় মিছাও নহয়’, ‘ঘৰত কৰিবলৈ কাম দিছোঁ আদি শিতানে আলোচনীখনৰ নতুনত্ব বহন কৰিছিল | তদুপৰি সঁফুৰাৰ কবিতা শিতানটোৰো এক সুকীয়া আকৰ্ষণ পৰিলক্ষিত হয় | অকণিহঁতৰ মানসিক উ্ত্‍কৰ্ষ সাধনত এইখন আলোচনীৰ বিশেষ অৰিহণা আছে |\nশিশু আলোচনীৰ ভিতৰত বৰ্তমানে সৰ্বাধিক প্ৰচাৰিত আৰু অকণিহঁতৰ মাজত অতিকৈ জনপ্ৰিয় আলোচনীখন হ’ল ‘মৌচাক’(১৯৮৪)|শান্তনু তামুলীৰ সম্পাদনাত যোৰহাটৰ পৰা প্ৰকাশিত মৌচাকে ইতিমধ্যে জনপ্ৰিয়তাৰ তুংগত আৰোহণ কৰিছে | জন্মলগ্নৰে পৰা গতানুগতিক বিষয়বস্তুৰ পৰা আঁতৰি গৈ অসমীয়া শিশু আলোচনীৰ জগতত সাহিত্য আৰু সংবাদধৰ্মী শিশু উপযোগী লেখাৰ সুসমন্বয় ঘটাবলৈ আলোচনাক্ৰমে প্ৰয়াস কৰি আহিছে | আৰম্ভণিৰ পৰা অত্যাধুনিক ‘অফছেট’ ছপাৰে প্ৰকাশ হৈ অহা অসমৰ একমাত্ৰ শিশু আলোচনী ‘মৌচাক’ৰ বিপুল জনপ্ৰিয়তা আৰু মাধ্যমিক প্ৰচালনেই হ’ল আলোচনীখনৰ মানৰ এক নিৰ্ণেয়সূচক স্তম্ভ | অকণিহঁতৰ মানসিক উত্‍কৰ্ষ সাধন আৰু আনন্দবৰ্ধনত ‘মৌচাক’ৰ বৰঙণিৰ প্ৰমাণ ইয়াৰ জনপ্ৰিয়তাই দিয়ে | আলোচনীখনৰ কেইটিমান জনপ্ৰিয় শিতান ৰচনা হ’ল-\n‘আমি কেনেদৰে পঢ়িছিলো’, এণ্ডি খুৰাৰ ‘সমিধান’,‘অ’ বিদেশী বন্ধু’, ‘ৰবীন পখীৰ কাকলি’ আদি |\nআশীৰ দশকটোতে প্ৰকাশ পোৱা আন কেইখনমান শিশু আলোচনী হ’ল দুলাল চন্দ্ৰ বৰঠাকুৰ সম্পাদিত ‘ককাদেউতা’ (১৯৮৪), ৰঞ্জু হাজৰিকাৰ ‘কণ কণ’(১৯৮৬), শান্তনু কৌশিক বৰুৱাৰ ‘ঐক্যতান’(১৯৮৭) ভাগ্যলক্ষ্মী মহন্তৰ ‘ম‍ইনা’(১৯৮৭), দীনেশ বৈশ্যৰ ‘জ্ঞান-বিজ্ঞান’(১৯৯০) আদি |এইখিনিতে এটা কথা উল্লেখযোগ্য যে যদিওবা স্ব্ল্পায়ুতাৰ হেতু বহুবোৰ শিশু আলোচনীয়ে অসমীয়া শিশু সাহিত্যৰ ক্ষেত্ৰভূমিত কোনো স্থায়ী সৌধ নিৰ্মাণ কৰিব পৰা নাই, তথাপি অসমীয়া শিশু সাহিত্য আৰু শিশু আলোচনীৰ পৰম্পৰা সৃষ্টিত এইবোৰৰ বৰঙণি উলাই কৰিব নোৱাৰি | অসমৰ আন কেইখনমান শিশু আলোচনী হ’ল- কুমুদ গোস্বামী সম্পাদিত ‘মুকুতা’(১৯৮৭), লাৱণ্য গোস্বামীৰ ‘ৰং-বিৰং’(১৯৮৮), গকুল বৰপূজাৰীৰ ‘সুৰুয’(১৯৮৯), ঊষা ডেকাৰ(১৯৮৯), পূৰ্ণিমা কোঁৱৰৰ ‘ৰদালি’(১৯৯০),বুবুল চন্দ্ৰ ডেকাৰ ‘ফুলনি’ (১৯৯০, মৰিগাঁও), প্ৰণৱজ্যোতি নেওগৰ ‘ফুলনি’(১৯৯০,লখিমপুৰ), ‘কুমাৰ নিৰঞ্জনৰ ‘জ্ঞানকোষ’(১৯৮৯), শৰত্ ৰাজখোৱাৰ ‘জ্ঞানোদয়’(১৯৯০), বেদান্ত কুমাৰ বৰাৰ ‘মৌকোঁহ’(১৯৯০), নলিনী প্ৰভা ডেকাৰ ‘ফুল’(১৯৮৭), অসম বি জ্ঞান সমিতিৰ ‘বিজ্ঞান জেউতি’(১৯৬১), ৰাজ্যিক বিজ্ঞান সংস্থাৰ ‘বিজ্ঞান সঁফুৰা’(১৯৮৭), শান্তনু তামুলীৰ ‘নতুন আৱিষ্কাৰ’(১৯৮৮), ডঃ দীনেশ চন্দ্ৰ গোস্বামীৰ ‘দৃষ্টি’(১৯৮৪), অকণি অগ্ৰদূত আদি |\n১৯৯১ চনৰ ছেপ্তেম্বৰ মাহৰ পৰা হোমেন বৰগোহাঞিৰ সম্পাদনাত কিশোৰ পাঠকৰ বাবে ‘কিশোৰ’ নামেৰে এখন মাহেকীয়া আলোচনীয়ে আকৰ্ষণীয় ৰূপত আত্মপ্ৰকাশ কৰিছিল এবছৰৰো কম সময়ৰ ভিতৰতে আলোচনীখনৰ অকাল স্মৰণ হয় (১৯৯২)| ‘কিশোৰ’ত প্ৰীতি বৰুৱা, অৰূপা পটংগীয়া কলিতা, গীতাৰ্থ পাঠক, বিপুলজ্যোতি শ‍ইকীয়া আদিৰ কিশোৰ উপযোগী ভালেমান মননশীল লেখা প্ৰকাশ পাইছিল |\nশিশু আলোচনীৰ প্ৰসংগতে অৱশ্যে বিদ্যালয়সমূহৰ বছেৰেকীয়া আলোচনী, ম‍ইনা পাৰিজাতৰ মুখপাত্ৰ, শিশু বিজ্ঞান আলোচনী আদিৰ প্ৰসংগটোও সুকীয়াকৈ আলোচনা কৰিব পাৰি | পৰ্যাপ্ত তথ্যৰ অভাৱত যদিও আমি ইয়াত এইবোৰ বিষয়ৰ প্ৰতিখন আলোচনীৰ আলোচনা বা নাম উল্লেখ কৰিব পৰা নাই, তথাপি স্বীকাৰ কৰিব লাগিব যে, অসমীয়া শিশু সাহিত্য পৰম্পৰা ৰক্ষাত এইবোৰ আলোচনীৰো অৰিহণা আছে | তদুপৰি এই ৰচনাৰ শিৰোনামাতে আমি উল্লেখ কৰি আহিছোঁ যে আমাৰ এই আলোচনা সম্পূৰ্ণ নহয়| আমি ইয়াত অসমীয়া শিশু আলোচনীৰ এটা মোটামুটি লেখ (নামোল্লেখ বুলিলেও চলে) আৰু ৰেহ-ৰূপৰ এটি চমু আভাসহে দিবলৈ প্ৰয়াস কৰিছোঁ | সেয়ে এই আলোচনা সম্পূৰ্ন বুলি কবলৈ সাহস নহয়| ক’ৰবাত কেনেবাকৈ কোনোখন শিশু আলোচনীৰ নাম তথ্য থাকি যোৱা বা কোনোখনৰ কিবা তথ্য ভুলকৈ প্ৰকাশ পোৱা মুঠেই অস্বাভৱিক নহয়| কিন্তু সেয়া নিতান্ত‍ই অনভিপ্ৰেত | সহৃদয় পাঠকে এই বিষয়ে অধিক তথ্যৰ সন্ধান আৰু যোগান দিলে তাক আমি গভীৰ কৃতজ্ঞতাৰে গ্ৰহণ কৰি কৃতাৰ্ঠ হ’ম|\nঅসমীয়া শিশু আলোচনীৰ উপৰিউক্ত চমু আলোচনীলৈ চকু ফুৰালে দেখা যায় যে দুখনমান আলোচনীৰ বাহিৰে সৰহ সংখ্যকেই স্বল্পায়ুতাৰ হেতু অসমীয়া শিশু সাহিত্যৰ জগতলৈ স্মৰণীয় একো অৰিহণা এৰি থৈ যাব পৰা নাই | এই একবিংশ শতিকাতো এখন পূৰ্ণাংগ আৰু নিৰ্দেশক শিশু আলোচনীৰ অভাৱ অনুভৱ কৰি থাকিব লগা হোৱাটো দুৰ্ভাগ্যজনক |\nতথ্য সূত্ৰ আৰু প্ৰাসংগিক টোকা\n১.নিৰ্মলপ্ৰভা বৰদলৈ, ‘শিশু সাহিত্য’,বিংশ শতাব্দীৰ অসমীয়া সাহিত্য,ডিব্ৰুগড় ১৯৮৭, পৃঃ ১৭৮ |\n২.ডঃ মহেশ্বৰ নেওগ (সংকলিত-পুনঃ সম্পাদিত),‘অৰুণোদই’, গুৱাহাটী, ১৯৮৩, পৃঃ ৬৭ |\n৩.ডঃ মহেন্দ্ৰ বৰা, ‘অসমীয়া কবিতাৰ ছন্দ’(১৯৪২ পৰা), মধ্যবিংশ শতিকাৰ অসমীয়া সাহিত্য, মঙলদৈ, ১৯৭৪, পৃঃ ৭৯ |\n← এমুঠি পদ্য (তপন বৰুৱা)\nসাক্ষাৎকাৰ : ’মৌচাক মামা’ৰ সৈতে এখন্তেক →


অংগ দান | স্বাস্থ্য আৰু পৰিয়াল কল্যাণ | অসম চৰকাৰ, ভাৰত\nHome ❯ অংগ দান\nঅংগ দান কি?\nঅংগ দান হৈছে কোনো এজন ব্যক্তিৰ অংগ সংগ্ৰহ কৰা তেওঁ বা তাইৰ মৃত্যুৰ পিছত অন্য কোনো ব্যক্তিক স্থাপন কৰাৰ উদ্দেশ্য। যি ব্যক্তিয়ে অংগ দান কৰে তেঁওক দাতা বুলি কেৱা হয় আৰু যি যন ব্যক্তিয়ে অংগ গ্ৰহণ কৰে তেঁওক গ্ৰহণকাৰী বুলি কোৱা হয়।\nদাতা কোন হ`ব পাৰে?\nআমি সকলোৱেই অংগ দাতা হ`ব পাৰো, বয়স, জাতি, ধৰ্ম, সম্প্রদায়, বৰ্তমান বা অতীতৰ মেডিকেল অৱস্থা যিয়েই নহৱক কিয়। মাক-দেউতাকৰ পৰা অংগ দানৰ কাৰণে অনুমতি গ্রহণৰ পিছত শিশুও দাতা হ`ব পাৰে।\nকিন্তু সক্রিয় কেন্সাৰ, সক্রিয় এইচআইভি, সক্রিয় সংক্ৰমন (উদাহৰণ স্বৰূপে, চেপচিচ) বা অন্তঃসত্ত্বা (আই.ভি.) ড্রাগ ব্যবহাৰ কৰা সকল কিছু বিৰূদ্ধ সংকেত। হেপাটাইটিচ-চি ৰোগীয়ে যাৰ হেপাটাইটিচ চি আছে তেনেকুৱা ৰোগীক অংগ দান কৰিব পাৰে। কিন্তু হেপাটাইটিচ-বিৰ ক্ষেত্রতো একেই কথা কিন্তু খুব কম ক্ষেত্রতহে এইটো ঘটে। সকলো কেন্সাৰ ৰোগীয়ে অংগ দান কৰিব পাৰে।\nকেনে ধৰণৰ অংগ বা টিচু দান কৰা যায়?\nহৃদপিণ্ড, লিভাৰ, কিডনী, অন্ত্র, হাওঁফাওঁ ও অগ্নাশয়ৰ নিচিনা গুৰুত্বপূৰ্ণ অংগসমূহ 'মস্তিষ্কৰ মৃত্যু' ক্ষেত্রতহে মাত্ৰ দান কৰা যায়। কিন্তু কাৰ্নিয়া, হাৰ্ট ভাল্ভ, ছাল, হাড় প্রভৃতি অন্যান্য টিচু প্রাকৃতিক মৃত্যুৰ ক্ষেত্রতহে দান কৰা যায়।\nদানে কিধৰণে অংগ ব্যৰ্থ ৰোগীসকলক সাহাৰ্য্য প্ৰদান কৰে ?\nঅংগ গ্ৰহণকাৰীৰ কাৰণে, এটা সংৰোপণ প্রায়েই জীৱনৰ এটা দ্বিতীয় সুযোগ বুলি গন্য কৰা হয়। হৃদপিণ্ড, অগ্নাশয়, যকৃৎ, বৃক্ক আৰু হাওঁফাওঁ নিচিনা গুৰুত্বপূৰ্ণ অংগসমূহ সংৰোপন হ`ব পাৰে যাৰ অংগ ব্যৰ্থ হয়। ই অনেক গ্ৰহণকাৰীক স্বাভাৱিক জীৱন ধাৰালৈ ঘূৰি অহাত সহায় কৰে। অন্যসকলৰ কাৰণে, কৰ্ণিয়া বা টিচু সংৰোপণৰ অৰ্থ হ`ল আকৌ দেখা পোৱা বা গতিশীলতাৰ পুনৰুদ্ধাৰ আৰু বেদনাৰ পৰা মুক্তি।\nদাতা পঞ্জীয়ন কৰণ মানে কি?\nপঞ্জীয়ন কৰণ এটা আৱশ্যকীয় অংশ সাম্ভাব্য দাতা সকল কোন আৰু ক`ৰ তাক ধাৰণা কৰাৰ কাৰণে। পঞ্জীয়নে পৰিকল্পনাকাৰীক যথেষ্ট তথ্য প্ৰদান কৰে অংগ দানৰ বিষয়ে জনসাধাৰণৰ সহযোগিতা আৰু প্রতিশ্রুতিৰ কাৰণে। এটুকুৰা জেগাৰ পঞ্জীয়নে চিকিৎসক আৰু প্ৰত্যাৰোপণ সমন্বয়কাৰীক এইটো জনাত সহায় কৰে যে মস্তিষ্ক মৃত ব্যক্তিয়ে দান কৰিবলৈ ইচ্ছা কৰে নেকি আৰু পিছত সন্মতিৰ কাৰণে পৰিয়ালৰ সন্মতি লোৱাত সহায় কৰে।\nঅংগ দানে কিভাৱে মৃত দাতাৰ পৰিয়ালক তেওঁলোকৰ ক্ষতিৰ সৈতে সম্মুখীন হবলৈ সহায় কৰে?\nঅংগ দান আইনে দূখী পৰিয়ালক সান্ত্বনা দিয়াৰ ক্ষমতা আছে। প্রিয়জনক হেৰুৱাটো সদায় কঠিন। অংগ দানকাৰীৰ পৰিয়াল এই বুলি সান্তনা পায় যে তেওঁলোকৰ ক্ষতিয়ে অন্যৰ জীৱন বচোৱাত বা ৰক্ষা কৰাত সহায় কৰিব পাৰিছে। ইয়াক বুজিবলৈ কৰা অধ্যায়নৰ পৰা গম পোৱা গৈছে পৰিয়াল সমূহত হোৱা ক্ষতিৰ বা কোনো এজন ব্যক্তিৰ দূখ দূৰ কৰাত পৰিয়ালৰ সদস্য সকলৰ সমৰ্থনে সহায় কৰে। বন্ধু, ধাৰ্মিক আৰু কৃষ্টিগত বিশ্বাসৰ সমৰ্থনেও দাতাৰ পৰিয়ালক সহায় কৰে। অধিকাংশ দাতাৰ পৰিয়ালে অংগ দান কৰিবলৈ সন্মতি দিয়ে কাৰণ তেওঁলোকে অনুভৱ কৰে যে এইটোৱেই একমাত্ৰ ইতিবাচক ফলাফল যি তেওঁলোকক তেওঁলোকৰ ক্ষতিৰ পৰা মুক্তি দিব।\nভাৰতত অংগ দান আইন সন্মত নে?\nভাৰতত অংগ দান আৰু প্ৰত্যাৰোপণৰ লগত জড়িত প্ৰাথমিক আধিনিয়ম, মানৱ অংগ প্ৰত্যাৰোপণ আইন, ১৯৯৪ত প্ৰণয়ন কৰা হৈছিল অপসাৰণৰ নিয়মাৱলী, মানৱ অংগ সংগ্ৰহ আৰু প্ৰত্যাৰোপণ চিকিৎসা বিদ্যাগত উদ্দেশ্যেৰে আৰু মানৱ অংগৰ বাণিজ্যিক লেনদেনৰ প্ৰতিৰোধৰ প্ৰতি লক্ষ্য কৰি।\nআপুনি কেতিয়া অংগ দান কৰিব পাৰিব?\nহৃদপিণ্ড সম্বন্ধীয় মৃত্যুৰ পিছত অংগ আৰু টিচু দান কৰিব পাৰিব। যেতিয়া এজন ব্যক্তিৰ হৃদৰোগত মৃত্যু হয়, হৃদপিণ্ডই কাম কৰা বন্ধ কৰে। মহত্বপূৰ্ণ অংগ সমূহ সোনকালে প্ৰত্যাৰোপণৰ কাৰণে অনুপযোগী হৈ পৰে। কিন্তু তেওঁলোকৰ টিচু-যেনে হাড়, ছাল, হাৰ্টৰ ভাল্ভ আৰু কৰ্ণিয়া-মৃত্যুৰ ২৪ ঘণ্টাৰ ভিতৰত দান কৰিব পাৰি।\nঅংগ দানে এজন ব্যক্তিৰ সুস্থ অংগ আৰু টিচু অন্য এজন ব্যক্তিক প্ৰত্যাৰোপণ কৰা বুজায়। বিশেষজ্ঞৰ মতে এজন দাতাই ৫০ জনতকৈয়ো বেছি মানুহৰ জীৱন বচাব বা সহায় কৰিব পাৰে। দান কৰিব পৰা অংগ সমূহৰ ভিতৰত হ`ল বৃক্ক, হৃদপিণ্ড, যকৃৎ, অগ্নাশয়, অন্ত্ৰ, হাওঁফাওঁ, আৰু ছাল।\nজীৱিত অৱস্থাত কিমান বিধ অংগ দান কৰা যায়?\nজীৱিত দানকাৰীয়ে সম্ভাব্য দান কৰিব পাৰে:\n• দুটাৰ ভিতৰত এটা বৃক্ক। বৃক্ক হৈছে এজন জীৱিত ব্যক্তিৰ অতিকৈ সঘনে দান কৰা অংগ।\n• যকৃৎৰ দুটা ল`বচৰ ভিতৰত এটা।\n• হাওঁফাওঁৰ এটা অংশ বা এটা হাওঁফাওঁ, অগ্নাশয়ৰ অংশ, বা অন্ত্রৰ অংশ।\nআপুনি কি অংগ দান কৰিব নিৰ্বাচন কৰিব পাৰেন?\nআপুনি যদি এটা অংগ বা টিচু দাতা হ`বলৈ নিৰ্বাচন কৰিছে তেনেহ`লে গোটেই শৰীৰটোৰ দান সাধাৰণতে এটা বিকল্প নহয়। কিন্তু চকু দাতাক এতিয়াও স্বীকাৰ কৰা হয়। কিছুমান মেডিকেল স্কুল আৰু গৱেষণা সংস্থাও আছে যি গৱেষণাৰ কাৰণে অংগ দানকাৰীক গ্রহন কৰিব পাৰে।\nকিয় দান কৰিব লাগে?\nপ্ৰতি বছৰে, প্ৰত্যাৰোপণৰ কাৰণে অপেক্ষা কৰা সময়ত বহুতো মানুহৰ মৃত্যু হয়, কিয়নো তেওঁলোকৰ কাৰণে উপযুক্ত দাতা বিছাৰি পোৱা নাযায়।\nআপুনি ভাৰতবৰ্ষত প্রতি বছৰে জানেন?\nঅংগৰ অভাৱৰ কাৰণে ৫০০,০০০ মানুহ মৃত্যু মুখত পৰে।\n• যকৃৎৰ ৰোগৰ কাৰণে ২০০,০০০ মানুহ মৃত্যু মুখত পৰে।\n• হৃদ ৰোগত ৫০,০০০ মানুহ মৃত্যু মুখত পৰে।\n• ১৫০,০০০ মানুহ এটা বৃক্ক প্ৰত্যাৰোপণৰ কাৰণে অপেক্ষা কৰে কিন্তু মাত্র ৫০০০ জনেহে পায়।\n• ১,০০০,০০০ লক্ষ মানুহ কৰ্ণিয়াৰ অন্ধত্বৰ দ্বাৰা প্ৰভাৱিত আৰু প্ৰত্যাৰোপণৰ কাৰণে অপেক্ষা কৰে।\nপৰিসংখ্যাৰ মতে ৰাষ্ট্ৰীয় ভাৱে,১.২ মিলিয়ন মানুহৰ জনসংখ্যাৰ লগত, ০.০৮ জন ব্যক্তি প্ৰতি এক মিলিয়ন জনসংখ্যাৰ কাৰণে অংগ দাতা হিছাবে আছে(পি এম পি)। ই পৃথিৱীৰ সকলো জনসংখ্যাৰ তুলনাত এক অবিশ্বাস্যভাৱে সৰু আৰু মহত্বহীন সংখ্যা হয়।\nইউ এছ এ, ইউ কে, জাৰ্মানি, নেদাৰলেণ্ডৰ নিচিনা দেশত `পাৰিবাৰিক সন্মতি` ব্যৱস্থাৰ প্ৰচলন আছে য`ত জনসাধাৰণে দাতা হিছাবে স্বাক্ষৰ কৰে, আৰু এই ক্ষেত্ৰত তেওঁলোকৰ পৰিয়ালৰ সন্মতিৰ প্ৰয়োজন। (এই দেশসমূহত প্ৰতি মিলিয়ন জনসংখ্যাত দাতা দুগুন হৈছে গড়ে ১০-৩০ হিছাবত)। চিংগাপুৰ, বেলজিয়াম, স্পেইন সহ অন্য দেশ সমূহত `স্বীকাৰ কৰা সন্মতি`ৰ আগ্ৰাসী পদ্ধতি আছে য`ত অংগ দান গতানুগতিক ভাৱে কাৰ্য্যকৰী হয় যদিহে দানকাৰীয়ে তেওঁৰ জীৱন কালত স্পষ্টভাৱে বিৰোধিতা নকৰে। এই দেশ সমূহত দাতাৰ সংখ্যা দুগুন দেখা যায়, গড়ে ২০-৪০ পি এম পি মাধ্যমত।\nআমি বুজি পাওঁ যেতিয়া আপুনি অপোনাৰ প্ৰিয়জনক হেৰুৱাই তেতিয়া অংগ দানৰ বিষয়ে চিন্তা কৰা কঠিন, কিন্তু অংগ দান এটা উদাৰ আৰু উপযুক্ত সিদ্ধান্ত যি অনেকৰ জীৱন বচাব পাৰে। দানৰ দ্বাৰা, এজন ব্যক্তিয়ে প্ৰায় ৭ জন লোকৰ জীৱন বচাব পাৰে আৰু টিচু দানৰ দ্বাৰা ৫০ জন ব্যক্তিৰ জীৱন ধাৰাক উন্নত কৰিব পাৰে।\nসম্পৰ্কিত দাতাৰ ওচৰ পোৱাবলৈ দানৰ কাৰণে জীৱিত ব্যক্তিৰ টিচু বা অংগ 87.87 KB\nজীৱিত পতি বা পত্নীৰ দ্বাৰা অংগ বা টিচু দানৰ কাৰণে 87.45 KB\nনিকটৱৰ্তী আত্মীয় জীৱিত দাতাৰ বাহিৰেও অংগ বা টিচু দানৰ কাৰণে 88.41 KB\nজীৱিত দাতাক চিকিৎসকৰ দ্বাৰা প্ৰদান কৰা যোগ্যতাৰ প্ৰমাণপত্ৰ 67.1 KB\nগ্ৰহণ কৰোঁতাৰ লগত দাতাৰ আনুবাংশিক সম্বন্ধৰ প্ৰমাণ পত্ৰ 62.09 KB\nস্বামী-স্ত্ৰীৰ জীৱিত দাতা 67 KB\nঅংগ বা টিচু অঙ্গীকাৰৰ কাৰণে 70.79 KB\nঘোষণা সহ সন্মতিৰ কাৰণে 66.84 KB\nকোনো চিকিৎসালয় বা কাৰাগাৰত দাবীদাৰহীন শৰীৰৰ কাৰণে 68.02 KB\nমস্তিষ্কৰ মৃত্যুৰ প্ৰমাণপত্ৰৰ কাৰণে 78.63 KB\nজীৱিত দাতাৰ পৰা সংৰোপণৰ অনুমোদনৰ কাৰণে আৱেদন 72.36 KB\nকৰ্ণিয়াৰ বাহিৰে অংগ বা টিচু সংৰোপণৰ কৰিবৰ কাৰণে চিকিৎসালয়ৰ পঞ্জীয়নৰ কাৰণে আৱেদন 73.37 KB\nঅংগ/টিচুৰ পুনৰুদ্ধাৰ চকুৰ বাহিৰে/কৰ্ণিয়া পুনৰুদ্ধাৰৰ কাৰণে চিকিৎসালয়ৰ পঞ্জীয়নৰ কাৰণে আৱেদন 67.17 KB\nচকুৰ বেংকৰ বাহিৰে টিচু বেংকৰ কাৰণে চিকিৎসালয়ৰ পঞ্জীয়নৰ কাৰণে আৱেদন 75.62 KB\nচকুৰ বেংক পঞ্জীয়নৰ কাৰণে আৱেদন, কৰ্ণিয়া সংৰোপণ কেন্দ্ৰ, মানুহৰ প্ৰত্যাৰোপণৰ অধীনত চকুৰ পুনৰুদ্ধাৰ বা 162.41 KB\nঅংগ সংগঠন/টিচু প্ৰতিষ্ঠান/পুনৰুদ্ধাৰ আৰু /অথবা টিচু বেংকি পঞ্জীয়নৰ প্ৰমাণ পত্ৰ 60.67 KB\nপঞ্জীয়নৰ পুনৰ নৱীকৰণৰ প্ৰমাণ পত্ৰ 59.41 KB\nপ্ৰাপক বা দাতাৰ মৰ্য্যদা স্থিতি মন্মানিত প্ৰমাণ পত্ৰ বা প্ৰশংসা পত্ৰ 69.92 KB\nসক্ষমতা কৰ্তপক্ষৰ দ্বাৰা প্ৰমাণ পত্ৰ 67.36 KB\nপ্ৰাপক বা দাতাৰ মৰ্য্যদা স্থিতি সন্মানিত প্ৰমাণ পত্ৰ 72.7 KB\nবিদেশীৰ ক্ষেত্ৰত দাতা আৰু প্ৰাপকৰ সম্বন্ধৰ প্ৰমাণ পত্ৰ 131.92 KB\nটি এইচ ও এ আইন, ১৯৯৪ 37.6 KB\nটি এইচ ও এ সংশোধন, ২০১১ 4.27 MB\nটি এইচ ও এ নিয়ম, ২০১৪ 750.19 KB\nটি এইচ ও এ নিয়ম, ১৯৯৫ (মূল-নিয়ম) 112.19 KB\nমানৱ অংগ সংৰোপণ (সংশোধনী) নিয়ম, ২০০৮ 846.17 KB\nদৰ্শনকাৰীৰ গণনা: 4775617


চাকৰি বিচৰাসকলৰ বাবে সুখৱৰ ! গুগুলে মুকলি কৰিলে কৰ্ম এপ জব এপ । Kormo Jobs App In Assamese - Dimpu Baruah\nHome JOBS ONLINE TIPS চাকৰি বিচৰাসকলৰ বাবে সুখৱৰ ! গুগুলে মুকলি কৰিলে কৰ্ম এপ জব এপ । Kormo Jobs App In Assamese\nচাকৰি বিচৰাসকলৰ বাবে সুখৱৰ ! গুগুলে মুকলি কৰিলে কৰ্ম এপ জব এপ । Kormo Jobs App In Assamese\nDATA ONE August 22, 2020 JOBS, ONLINE TIPS,\nগুগুলে মুকলি কৰিলে কৰ্ম এপ জব এপ । Kormo Job Application\nমহামাৰী কৰ’নাৰ বাবে হোৱা লক ডাউনৰ ফলত ভাৰতত বিভিন্নজনে হেৰুৱাবলগীয়া হৈছে চাকৰি । লকডাউনৰ বাবে যিসকলে চাকৰি হেৰুৱাইছে তাৰে বহুতে এতিয়াও লাভ কৰা নাই নতুন চাকৰি। যাৰ বাবে হাহাকাৰ লাগিছে লাখ লাখ নিবনুৱাৰ মাজত। কিন্তু এনে সময়তে আহিছে এটা ভাল খবৰ। খৱৰটো আহিছে Google ৰ ফালৰ পৰা ।\nএতিয়াৰ পৰা চাকৰিৰ সন্ধান দিব গুগুলয়ে । গুগুলৰ ফালৰ পৰা প্ৰস্তুত কৰি উলিওৱা হৈছে Kormo Jobs app (কৰ্ম জব) নামৰ এটা এপ্লিকেচন ।ইয়াৰ বাবে ইউজাৰে খুলিব লাগিব নিজৰ এটা প্ৰফাইল আৰু য’ত ইউজাৰে নিজৰ প্ৰয়োজনীয় সকলো তথ্য দিয়াৰ লগতে আপলোড কৰিব লাগিব এখন বায়’ডাটাও। ইয়াৰ বাবে এপটোত বিষেশভাৱে ডিজিটেল CV তৈয়াৰ কৰিব লাগিব। যাৰ দ্বাৰা চাকৰিৰ সন্ধান কৰাটো নিজেই উজু হৈ পৰিব ।\nমনকৰিবলগীয়া এই যে ভাৰতত চাকৰি সন্ধানৰ বাবে বিভিন্ন অনলাইন ছাইট উপলব্ধ থাকিলেও Googleৰ নতুন এপটোৱে ভাৰতত চাকৰি প্ৰত্যাশীক উন্নত মানৰ সেৱা প্ৰদান কৰিবলৈ সক্ষম হ’ব বুলি আশা কৰিছে প্ৰতিষ্ঠানটোৱে।\nকৰ্ম জব ডাউনলোড কৰক - ডাউনলোড\nTags # JOBS # ONLINE TIPS\nLabels: JOBS, ONLINE TIPS


ইষ্ট এণ্ড ৱেষ্ট, হিমা ইজ দ্য বেষ্ট! এছিয়ান গেমছত অকলেই ৩টা পদক... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nইষ্ট এণ্ড ৱেষ্ট, হিমা ইজ দ্য বেষ্ট! এছিয়ান গেমছত অকলেই ৩টা পদক…\nকোন ৰাজ্যই পালে কিমান পদক\nঅসমীয়া প্ৰতিদিন ৰ দ্বাৰা\t Sep 7, 2018 ত শেষ সম্পাদনা কৰা হৈছে\nডিজিটেল ডেস্কঃ এছিয়াম গেমছত এটা সোণ আৰু দুটা ৰূপৰ পদকেৰে জিলিকি উঠিছিল অসম কন্যা হিমা দাস।এইবাৰ এছিয়ান গেমছত ভাৰতে লাভ কৰিছিল ৬৯টা পদক। ইয়াৰে সোণৰ পদক আছি ১৫টা, ৰূপৰ ২৪টা আৰু ব্ৰঞ্জৰ পদক ৩০টা। জাকাৰ্টাৰ এছিয়ান গেমছত সৰ্বাধিক পদক বুটলিলে এথলেটিকছসকলে। মুঠ ১৯টা পদক এথলেটিকছে পোৱাৰ বিপৰীতে শ্বুটিঙত ৯টা, মল্লযুদ্ধত ৩টা, ব্ৰীজত ৩টা ৰ’য়িঙত ৩টা, টেনিচত ৩টা, বক্সিঙত ২টা, আৰ্চাৰীত ২টা, স্কোৱাছত ৫টা, একুয়েছট্ৰিয়ানত ২টা, বেডমিন্টনত ২টা, হকীত ২টা, কাবাদীত ২টা, কুৰাশত ২টা, উশ্বুত ৪টা, টেবুল টেনিচত ২টাকে ধৰি মুঠ ৬৯টা পদক লাভ কৰিছে ভাৰতে।\nৰাজ্যৰ হিচাপত সৰ্বাধিক পদক লাভ কৰিছে হাৰিয়ানাই। ৰাজ্যখনৰ খেলুৱৈয়ে মুঠ ১৮টা পদক লাভ কৰিছে। ইয়াৰে ৫টা সোণ, ৫টা ৰূপ আৰু ৮টা ব্ৰঞ্জৰ পদক। আন ৰাজ্যৰ পদকৰ পৰিসংখ্যা হ’ল-\nৰাজ্য সোণ ৰূপ ব্ৰঞ্জ মুঠ পদক\nঅসম ১ ২ ০ ৩\nজম্মু-কাশ্মীৰ ০ ০ ১ ১\nহিমাচল প্ৰদেশ ০ ০ ১ ১\nপাঞ্জাৱ ৩ ১ ১ ৫\nদিল্লী ১ ৩ ৫ ৯\nহাৰিয়ানা ৫ ৫ ৮ ১৮\nউত্তৰপ্ৰদেশ ১ ৪ ৪ ৯\nপশ্চিমবংগ ১ ০ ২ ৩\nৰাজস্থান ১ ২ ২ ৫\nগুজৰাট ১ ০ ২ ৩\nমধ্যপ্ৰদেশ ০ ১ ২ ৩\nঝাৰখণ্ড ০ ২ ০ ২\nমিজোৰাম ০ ১ ০ ১\nমণিপুৰ ০ ০ ৩ ৩\nউৰিশ্যা ০ ৩ ১ ৪\nমহাৰাষ্ট্ৰ ২ ১ ৪ ৭\nকৰ্ণাটক ২ ২ ২ ৬\nঅন্ধ্ৰপ্ৰদেশ ০ ৩ ১ ৪\nকেৰালা ২ ৫ ১ ৯\nতামিলনাডু ০ ৫ ৭ ১২\nতেলেংগানা ০ ০ ১ ১\nএছিয়ান গেমছত অসমৰ ৬জন খেলুৱৈয়ে যোগাদান কৰিছিল যদিও, কেৱল হিমাইহে ৩টা পদক বুটলিবলৈ সক্ষম হৈছিল। ইয়াৰে এটা সোণ আৰু ২টা ৰূপ। ৪০০ মিটাৰ দৌৰত হিমাই দুবাৰকৈ ৰাষ্ট্ৰীয় ৰেকৰ্ড ভংগ কৰি ৰূপৰ পদক অৰ্জন কৰিছিল। ৫০.৫৯ ছেকেণ্ডেৰে এই দূৰ অতিক্ৰম কৰি হিমা দ্বিতীয় স্থানত থাকে এছিয়ান গেমছত।\nআজি অসম পাবহি ধিং এক্সপ্ৰেছ, আবেলি কলাক্ষেত্ৰত সম্বৰ্ধনা অনুষ্ঠান\nউত্তৰ গুৱাহাটীৰ নাও দুৰ্ঘটনাঃ আজি উদ্ধাৰ অভিযানত নামিব নৌ সেনাৰ উদ্ধাৰকাৰী দল


শুকানী বাণৰ মহিমা - প্ৰান্তৰ ভাগবতী - সাহিত্য ডট অৰ্গ\n” চাৰ । মোৰ মানুহজনীক কোনোবাই শুকানী বাণ মাৰিলে । দেখিছেনে কেনেকৈ শুকাই খীণাই গৈছে । “– কান্দো কান্দো কৈ কথাষাৰ কৈ বিকুল মজিয়াত বহি পৰিল । শ্ৰীমতী আৰু মই ইটোৱে সিটোৰ ফালে চালো। বিকুল আমাৰ অফিচৰ চকীদাৰ । মই কৰ্মথলী ত থকা ঘৰটোৰ কাষতে সি পৰিয়াল সহ থাকে । মোৰ পৰিয়াল মোৰ লগত নাথাকে । মাজে সময়ে ছোৱালীৰ স্কুল বন্ধ থাকিলে মোৰ লগত থাকেহি ।মই অকলে থাকো বাবে পুৱা গধূলি সি আহি অলপ লাচনি পাচনি কৰি দিয়েহি । চেহেৰাটো সাইলাখ বৈদূৰ্য্য বৰুৱা দেৱৰ সৃষ্ট ” চেন্টু দা ” । লেঙপেঙীয়া দেহা , দীঘল দীঘল ভৰি, পেন্ট চোলা চিলাই পিন্ধিব লাগে । এনেয়ে কাম কাজত যঠেষ্ট ভাল, কিন্তু সন্ধিয়া হলেই বিপদ লাগে । মই সন্ধিয়া বজাৰ কৰি আনি ভাতমুঠি বনাওতে সি লগতে ইটো সিটো কাম কৰি দিয়ে । তাক ৰাতিৰ ভাত সাজ মোৰ লগতে সদায়ে খাবলৈ কও যদিও তাৰ পিছদিনা ৰাতিপুৱা হে খোৱা হয়। কাৰন এপাকত সি অকনমান আহো বুলি কৈ সদায়ে অকনমান গিলি “ডিস্ক ডেন্সাৰ ” হৈ আহে । এজেগাত ঠিয় হৈ থাকিব ই নোৱাৰে। লগতে টেটুফালি চিঞৰি চিঞৰি যিহে গান আৰু মৌসনা অসমীয়া শব্দবোৰ । সেয়েহে অফিচৰ মানুহ বোৰে তাৰ নাম বিকুল কৰিলে। গতিকে মোৰ ইয়াত ভাত খোৱা নহয় গৈ । পিছদিনা পুৱা হে সি ভাত সাজ খাই । মোক সহায় কৰি দিয়াৰ বিনিময়ত মইও কিবা কিবি দিও। এওলোকেও তাক ভাল পাই। আৰু ইয়ালৈ আহিলে কিবা কিবি দিয়ে । সি কেতিয়াবা কয় ” তাক হেনো লগৰ বোৰে হিংসা কৰে । তাক বোলে কয় ” তই চাৰৰ ‘ চামোচা ‘ ।”\nসকলো ঠিকেই চলি আছিল ।\nএতিয়া আহো আচল কথালৈ । ছোৱালীৰ গৰমৰ বন্ধত এওঁলোক ইয়াত আছিলহি । সেইদিনা সন্ধিয়া মই আৰু শ্ৰীমতী ডাইনিং টেবুলত বহি কথা পাতি আছো হঠাতে সি আহি কলেহি কথাটো ।\nশ্ৰীমতী য়ে কলে কি ফাল্টু কথা কৈছে । কিবা বেমাৰ হৈছে চাগৈ । ভালকৈ ডাক্তৰৰ ওচৰত দেখুওৱা । কিন্তু সি কলে ” বহুত দেখুওৱা হল । খালি টনিক দিয়ে।\nচাৰ। যোৱাকালি যে মই চুটি লৈছিলো অমুক ঠাইত বেজৰ ওচৰত দেখাই আহিলো । বেজেহে কলে আচল কথাটো ।” তাইক হেনো কোনোবাই শুকানী বাণ মাৰিলে । সেয়ে খোৱা বোৱা ঠিকেই আছে কিন্তু খীনাই গৈছে ।”” চাৰ মোক টকা পাচশ দিয়ক মানুহ জনীক লৈ শুকানী বাণ কটিব যাম। বেজৰ ওচৰলৈ ।””\nমনতে ভাবিলো বহুত বাণৰ নাম শুনিছো ” অগ্নি বাণ ; বৰুণ বাণ ; পশুপাত বাণ ; ইন্দ্ৰ বাণ ইত্যাদি । কিন্তু শুকানী বাণ । ওহো মই আগতে কেতিয়াও শুনা নাই । মহাভাৰত চিৰিয়েলত অৰ্জুনে মৰা অগ্নি বাণ কৰ্ণই বৰুণ বাণ মাৰি কাটি যোৱা দেখিছিলো। কিন্তু শুকানী বাণ মাৰে যে সেইকথা আগতে শুনি পোৱা নাছিলো।\nমই কলো ” তোমাক পাচশ নেলাগে এহেজাৰ টকা দিম তুমি ডাক্তৰৰওচৰলৈ লৈ যোৱা। ” সি হব বুলি গলগৈ ।\nপিছৰ কেইদিনমান অফিচৰ কামত ব্যস্ত থকা কাৰণে কথাটো পাহৰি আছিলো । কেইদিনমান পিছত সি আহি হাহি এটা মাৰি কলে ” চাৰ । সিদিনা বেজৰ ওচৰলৈ শুকানী বাণ কাটিব গলো নহয়। আৰু দুবাৰ কাটিব লাগিব । মানুহ জনী অলপ ভাল পাইছেই। অকনমান চেহেৰাটো ভাল হৈছে । “”\nমই একো নকলো । সন্ধিয়া শ্ৰীমতীক ধেমালিতে সুধিলো —\n“” হেৰা । তোমাকো বিয়াৰ আগতে কোনোবাই ‘শুকানী বাণ ‘ মাৰিছিল নেকি হে । ইমান খীন মীন আছিলা যে ।’ শ্ৰীমতীয়ে কথাটো শুনি হাঁহি হাঁহি কলে ” অকল মোকেই নহয় বহুতকে মাৰিছিল চাগৈ ।” তাৰপাছত শ্ৰীমতীয়ে হাঁহি হাঁহি তেওঁৰ বৌয়েক, মামীয়েক, মাহী, লগৰ বোৰৰ আগত শুকানী বাণৰ কথাটো কলে। যিসকল আগতে ধুনীয়া লাহী খীন মীন আছিল । তাৰ পাছতেই ধুনীয়া ধুনীয়া যুবতী বা মহিলালৈ সঘনাই অহা বহুতো ” ফ্ৰেণ্ড ৰিকুৱেষ্ট ” ৰ দৰেই মোলৈ ও ৰিকুৱেষ্ট আহিব ধৰিলে । মামী মাহী পেহী বৌ এওঁৰ লগৰ সকলোৰে এটাই ৰিকুৱেষ্ট — তেওঁলোক বহুত শকত হৈ গৈছে গতিকে যেনেতেনে সেই বেজটোক কৈ তেওঁলোককো ” শুকানী বাণ ” ডাল মৰাই দিব লাগে । “”\nউপায় নাপাই বিকুলক মাতি সুধিলো –” তোমাৰ সেই বেজটো কত থাকে হে । মোৰো কাৰোবাক শুকানী বাণ মৰাব লাগে ।”” সি কলে “” চাৰ । এইজন বেজে শুকানী বাণ কাটিব হে জানে, মাৰিব নেজানে নহয় ।”” মনতে ভাবিলো আও । একেবাৰে অভিমন্যু টাইপ বেজ দেখোন । অভিমন্যু ই চক্ৰ বেহুত সোমাব জানে কিন্তু ওলাব নজনাৰ দৰে এইজন বেজেও দেখোন ” শুকানী বাণ “কাটিব হে জানে কিন্তু মাৰিব নেজানে ।\nসেয়ে তাক সুধিলো — ” তেতিয়া হলে কেনেকৈ জানিবা তোমাৰ মানুহ জনীক কোনে শুকানী বাণ মাৰিলে? ?\nসি হাহি এটা মাৰি কলে –” তিনি নম্বৰ বাৰ বেজে বাণ কটাৰ পিছতে ওলাই পৰিব কোনে শুকানী বাণ মাৰিছিল “। মই সুধিলো –” তোমাৰ কেইবাৰ হল বাণ কটা ??”\nসি কলে যে বাণ কেবল শনিবাৰে হে কাটিব পাৰি । অহা শনিবাৰে তিনিবাৰ হব আৰু তেতিয়াই গম পোৱা যাব কোনে শুকানী বাণ মাৰিলে ।”\nএতিয়া অধীৰ আগ্ৰহেৰে বাট চাই আছো অহা শনিবাৰলৈ । বেজৰ নাম আৰু ঠিকনা গম পাম।।\nআপোলোকৰো কোনোবা বেছি শকত আৱত হৈছে নেকি? শুকানী বাণ মৰাই পুনৰ সেই লাহী লচপচী জনী হব মন গৈছে যদি মোক কব । এড্ৰেছ দিব পাৰিম । শুকানী বাণৰ প্ৰকোপত যদি বেছি শুকাই খীণাই যায় তেনেহলেও কোনো চিন্তা নাই । শুকানী বাণ কটিব জনা জনৰ ঠিকনা মোৰ ওচৰত ইতিমধ্যে আছেই! !!!\n← ইয়াত ভাত পোৱা নাযায় – অশোক কুমাৰ নাথ\nঅসহায় অসমীয়াৰ কবিতা – ড° মনোজ কুমাৰ ডেকা →\nআঁঠুৱাৰ সিপাৰে: ভুক্তভোগীৰ ডায়েৰী — মানস প্ৰতিম বৰা


एक साल में बाइबल - ইণ্ডিয়ান ৰিভাইচ ভাৰচন - जुलाई 4\n২ বংশাবলি 3:1-17\n1. তেতিয়া যি ঠাইত যিহোৱাই চলোমনৰ পিতৃ দায়ুদক দৰ্শন দিছিল, সেই যিৰূচালেমৰ মোৰিয়া পৰ্বতত যিহোৱাৰ গৃহ নিৰ্ম্মাণ কৰিবলৈ আৰম্ভ কৰিলে। দায়ূদে নিৰূপণ কৰি ৰখা যিবুচীয়া অৰ্ণনৰ মৰণা মৰা ঠাইতে তেওঁ এয়া যুগুত কৰিলে।\n2. তেওঁৰ ৰাজত্বৰ চতুৰ্থ বছৰৰ দ্বিতীয় মাহৰ দ্বিতীয় দিনা তেওঁ নিৰ্ম্মাণ কৰিবলৈ আৰম্ভ কৰিলে।\n3. চলোমনে ঈশ্বৰৰ গৃহ নিৰ্ম্মাণ কৰিবলৈ যি ভিত্তিমূল স্থাপন কৰিলে, তাৰ জোখ এই - পূৰ্বকালৰ হাতৰ জোখেৰে তাৰ দীৰ্ঘ আছিল ষাঠি হাত আৰু বহলে বিশ হাত আছিল।\n4. আৰু গৃহৰ বহল আনুসাৰে গৃহৰ সন্মুখৰ বাৰাণ্ডা বিশ হাত দীঘল আছিল৷ ইয়াৰ উচ্চতাও বিশ হাত ওখ আছিল আৰু চলোমনে তাৰ ভিতৰে শুদ্ধ সোণৰ পতা মাৰিলে।\n5. তেওঁ বৰ গৃহৰ দেৱালত দেবদাৰু কাঠ লগালে আৰু তেওঁ তাত উত্তম সোণৰ পতা মাৰিলে আৰু তাত খাজুৰ গছ আৰু শিকলিৰ আকৃতি কৰি দিলে।\n6. আৰু তেওঁ শুভনীয় কৰিবলৈ গৃহটি মূল্যৱান পাথৰেৰে বিভূষিত কৰিলে; সেই সোণ পৰ্বয়িমৰ সোণ আছিল।\n7. তেওঁ গৃহৰ চতিত, দুৱাৰ-ডলিত, দেৱালত আৰু দুৱাৰত সোণৰ পতা মাৰিলে আৰু দেৱালত কৰূবৰ আকৃতি কাটিলে।\n8. আৰু তেওঁ অতি পবিত্ৰ গৃহ নিৰ্ম্মাণ কৰিলে৷ সেই গৃহৰ দীঘ বহল অনুসাৰে বিশ হাত আৰু বহল বিশ হাত৷ তেওঁ তাতে ছশ কিক্কৰ উত্তম সোণ লগালে।\n9. গজালৰ সোণৰ জোখ পঞ্চাশ চেকল। তেওঁ ওপৰৰ কোঁঠালিবোৰতো সোণ লগালে।\n10. সেই অতি পবিত্ৰ গৃহত, তেওঁ খনিকৰৰ কাৰ্যেৰে দুটা কৰূব নিৰ্ম্মাণ কৰিলে আৰু কাৰিকৰৰ দ্ৱাৰাই তাত সোণৰ পতা মাৰিলে।\n11. সেই কৰূব দুটাৰ ডেউকা বিশ হাত দীঘল; সেয়ে গৃহৰ দেৱাল ঢুকি পোৱাকৈ এটাৰ এখন ডেউকা পাঁচ হাত দীঘল; সেয়ে দ্বিতীয় কৰূবৰ ডেউকা ঢুকি পোৱাকৈ আনখনো পাঁচ হাত দীঘল।\n12. গৃহৰ দেৱাল ঢুকি পোৱাকৈ আন কৰূবৰো এখন ডেউকা পাঁচ হাত দীঘল; আৰু সেয়ে আনটো কৰূবৰ ডেউকাত লাগি থকাকৈ আন খনো পাঁচ হাত দীঘল।\n13. সেই কৰূব কেইটা ডেউকা মেলিলে বিশ হাত ঠাই জুৰে৷ সেই দুটাই গৃহৰ ফাললৈ মুখ কৰি ভৰিত ভৰ দি থিয় হৈ আছিল।\n14. তেওঁ নীল বৰণীয়া, বেঙেনা বৰণীয়া আৰু সেন্দুৰ বৰণীয়া সূতা ও মিহি শণ সূতাৰে প্ৰভেদক বস্ত্ৰখন যুগুত কৰিলে আৰু তাত কৰূবৰ আকৃতি তুলি দিলে।\n15. আৰু তেওঁ গৃহৰ সন্মুখত পঁয়ত্ৰিশ হাত ওখ দুটা স্তম্ভ নিৰ্ম্মাণ কৰিলে; এটা এটা স্তম্ভৰ মুৰৰ মাথলা পাঁচ হাতকৈ আছিল।\n16. আৰু তেওঁ শিকলি বনাই স্তম্ভৰ চাৰিওফালৰ মুৰত লগাই দিলে, আৰু এশ ডালিমো বনাই সেই শিকলিত লগাই দিলে।\n17. সেই দুটা স্তম্ভ তেওঁ মন্দিৰৰ আগত সোঁফালে এটা আৰু বাওঁফালে এটা স্থাপন কৰিলে; সোঁ ফালৰটোৰ নাম যাখীন আৰু বাওঁ ফালৰটোৰ নাম বোৱাজ ৰাখিলে।\n২ বংশাবলি 4:1-22\n1. তাৰ উপৰিও তেওঁ পিতলৰ এটা যজ্ঞবেদী নিৰ্মান কৰিলে; সেয়ে দীঘে বিশ হাত, বহলে বিশ হাত আৰু ওখই দহ হাত আছিল।\n2. তেওঁ সমুদ্ৰ-পাত্ৰটো সাঁচত ঢালি তাক সাজিলে৷ সেই পাত্ৰটো ঘূৰণীয়া আছিল৷ তাৰ এখন কাণৰ পৰা আনখনলৈ দশ হাত বহল আছিল৷ তাৰ উচ্চতা পাঁচ হাত আৰু তাৰ পৰিধি বা ঘেৰ ত্ৰিশ হাত আছিল৷\n3. পাত্ৰখনৰ কানৰ তলৰ প্ৰত্যেক হাত জোখৰ ভিতৰত, দহোটাকৈ ষাঁড়গৰুৰ আকৃতি আছিল৷ পাত্ৰটো ঢলা সময়ত সেই গৰুৰ আকৃতিবোৰ দুশাৰীকৈ সাঁচত ঢলা হৈছিল।\n4. আৰু সেই সমুদ্ৰ-পাত্ৰটো বাৰটা গৰুৰ ওপৰত ৰখা হ’ল, সেইবোৰৰ তিনিটাই উত্তৰলৈ, তিনিটাই পশ্চিমলৈ, তিনিটাই দক্ষিণলৈ আৰু তিনিটাই পূৱলৈ মুখ কৰি আছিল৷ সেই সমুদ্ৰ-পাত্ৰটো সেইবোৰৰ ওপৰত বহুউৱা হ’ল আৰু সেইবোৰৰ পাছফাল ভিতৰফালে আছিল।\n5. সেই পাত্ৰখন চাৰি আঙুল ডাঠ; আৰু তাৰ কাণ বাটিৰ কাণ ও কনাৰি ফুলৰ নিচিনাকৈ সজা হ’ল৷ তাত তিনি হাজাৰ বৎ ধৰে।\n6. তেওঁ দহোটা প্ৰক্ষালন-পাত্ৰও সাজিলে; তাৰে পাঁচোটা সোঁ ফালে আৰু পাঁচোটা বাওঁফালে ধোৱাপখলা কৰিবৰ বাবে হ’ল; সেইবোৰত তেওঁলোকে উৎসৰ্গ কৰিব লগীয়া হোম-বলিৰ বস্তুবোৰ ধোৱে৷ কিন্তু সমুদ্ৰ-পাত্ৰটো হ’লে, পুৰোহিতসকলে গা ধুবৰ বাবে হ’ল।\n7. আৰু তেওঁ বিধিমতে সোণৰ দহোটা দীপাধাৰ সাজিলে; তাৰ পাঁচোটা সোঁফালে আৰু পাঁচোটা বাওঁফালে মন্দিৰত স্থাপন কৰিলে।\n8. তেওঁ দহখন মেজ সাজি, তাৰ পাঁচখন সোঁফালে আৰু পাঁচখন বাওঁফালে মন্দিৰৰ ভিতৰত ৰাখিলে৷ আৰু পেয় দ্ৰব্য ঢালিবৰ বাবে সোণৰ এশ বাটি সাজিলে।\n9. তাত বাজে তেওঁ পুৰোহিতসকলৰ চোতাল, বৰ চোতাল আৰু চোতালৰ দুৱাৰ যুগুত কৰিলে আৰু সেই দুৱাৰবোৰত পিতলৰ পতা মাৰিলে।\n10. আৰু তেওঁ সমুদ্ৰ-পাত্ৰটো গৃহৰ সোঁকাষে পূৱদিশে দক্ষিণমুৱাঁকৈ স্থাপন কৰিলে।\n11. ছাঁই পেলোৱা পাত্ৰ, ছাঁই উলিওৱা হেতা আৰু তেজ ছটিওৱা পাত্ৰ হীৰমে নিৰ্ম্মাণ কৰিলে। এইদৰে হূৰমে চলোমন ৰজাৰ বাবে ঈশ্বৰৰ গৃহত কৰা কাৰ্যবোৰ কৰি সামৰিলে।\n12. তেওঁ সেই স্তম্ভ দুটা, সেই স্তম্ভৰ মুৰৰ ঘূৰণীয়া ভাগ দুটা আৰু মাথলা দুটা সেই স্তম্ভৰ মুৰৰ মাথলেৰ ঘূৰণীয়া ভাগ দুটা ঢাকিবৰ অৰ্থে দুখন জালৰ আকৃতিৰ বস্তু আছিল৷\n13. আৰু সেই দুখন জালৰ আকৃতিৰ বস্তুৰ বাবে চাৰিশ ডালিম, অৰ্থাৎ স্তম্ভ দুটাৰ ওপৰৰ মাথলাৰ ঘুৰণীয়া ভাগ দুটা ঢাকিবৰ অৰ্থে প্ৰত্যেক জালৰ আকৃতিৰ বস্তুৰ বাবে দুশাৰী ডালিম সাজিলে৷\n14. তেওঁ আধাৰবোৰ, সেই আধাৰবোৰৰ ওপৰত ৰাখিবলৈ প্ৰক্ষালন পাত্ৰবোৰ,\n15. এটা সমুদ্ৰ-পাত্ৰ আৰু তাৰ তলৰ গৰু বাৰটা সাজিলে।\n16. ছাঁই পেলোৱা পাত্ৰ, ছাঁই উলিওৱা হেতা, ত্ৰিশূল আদি সকলো সঁজুলি, তেওঁৰ প্ৰধান শিল্পকৰ হীৰমে চলোমন ৰজাৰ কাৰণে যিহোৱাৰ গৃহৰ বাবে চকচকিয়া পিতলেৰে সাজিলে।\n17. ৰজাই যৰ্দ্দনৰ সমথলত চুক্কোৎ আৰু চৰেদাৰ মাজত থকা আলতীয়া মাটিত তাক ঢলালে।\n18. আৰু চলোমনে যিবোৰ পাত্ৰ সাজিলে, সেই আটাইবোৰ অনেক আছিল; কিয়নো সেইবোৰ পিতলৰ ওজন কিমান, তাক জনা নগ’ল।\n19. আৰু চলোমনে ঈশ্বৰৰ গৃহৰ সকলো বস্তু নিৰ্ম্মাণ কৰালে অৰ্থাৎ সোণৰ বেদী, দৰ্শন-পিঠা থবৰ বাবে মেজ কেইখন;\n20. আৰু অন্তঃস্থানৰ সন্মুখত বিধিমতে জ্বলাবৰ বাবে প্ৰদীপে সৈতে নিৰ্ম্মল সোণৰ দীপাধাৰবোৰ শুদ্ধ সোণৰ আছিল;\n21. সোণৰ ফুল, প্ৰদীপ, শলাকানি-কটা, সকলোৱেই অতি শুদ্ধ সোণৰ৷\n22. নিৰ্ম্মল সোণৰ কটাৰী, তেজ ছটিওৱা পাত্ৰ, পিয়লা আৰু এঙেৰা ধৰা; আৰু গৃহৰ প্ৰবেশস্থানৰ বিষয়ে ক’বলৈ গ’লে, অতি পবিত্ৰ স্থানৰ ভিতৰৰ দুৱাৰ আৰু গৃহৰ অৰ্থাৎ মন্দিৰৰ দুৱাৰ সোণৰ আছিল।\n5. হে যিহোৱা, আৰু কিমান কাল? তুমি চিৰকাললৈ ক্ৰোধ কৰি থাকিবানে? তোমাৰ হিংসুক অন্তৰ্জ্বালা অগ্নিৰ দৰে কিমান কাললৈকে জ্বলি থাকিব?\n6. তোমাক নজনা জাতিবোৰৰ ওপৰত তোমাৰ ক্ৰোধ ঢালি দিয়া, তোমাৰ নামেৰে প্ৰাৰ্থনা নকৰা ৰাজ্যবোৰৰ ওপৰত তোমাৰ ক্ৰোধ বাকি দিয়া।\n7. কিয়নো তেওঁলোকেই যাকোবৰ বংশক গ্ৰাস কৰিলে, তেওঁৰ বাসস্থান উচ্ছন্ন কৰিলে।\n8. আমাৰ পূৰ্বপুৰুষসকলৰ অপৰাধবোৰক তুমি আমাৰ অহিতে সোঁৱৰণ নকৰিবা; শীঘ্ৰে তোমাৰ দয়া আমাৰ ওচৰলৈ আহিবলৈ দিয়া, কিয়নো আমি অতিশয় হীন-অৱস্থাত পৰিছোঁ।\n9. হে আমাৰ পৰিত্ৰাণকর্তা ঈশ্বৰ, তোমাৰ নামৰ গৌৰৱৰ কাৰণে আমাক সহায় কৰা; তোমাৰ নামৰ কাৰণে আমাক উদ্ধাৰ কৰা আৰু আমাৰ পাপবোৰ ক্ষমা কৰা।\n10. আন জাতিবোৰে কিয় ক’ব, “সিহঁতৰ ঈশ্বৰ ক’ত গ’ল?” তুমি আমাৰ চকুৰ সন্মুখতে জাতিবোৰৰ ওপৰত, তোমাৰ দাসবোৰৰ ৰক্তপাতৰ প্ৰতিকাৰ তুমি সাধিবা।\n10. পাৰ্থক্য থকা ওজন, আৰু অসমান জোখ, এই দুয়োটাকে যিহোৱাই ঘিণ কৰে।\n11. এনেকি যুৱক এজনে তেওঁৰ কাৰ্যৰ দ্বাৰাই পৰিচিত হয়, শুদ্ধ আৰু ন্যায়পৰায়ণ আচৰণৰ দ্বাৰাই তেওঁক বুজিব পৰা যায়।\n12. শ্ৰৱনকাৰী কাণ আৰু দৰ্শনকাৰী চকু, এই দুয়োকো যিহোৱাই সৃষ্টি কৰিলে।\n1. সেই সময়ত হেৰোদ ৰজাই মণ্ডলীৰ কোনো কোনো লোকক অত্যাচাৰ কৰিব ধৰিলে\n2. আৰু তেওঁ যোহনৰ ককায়েক যাকোবক তৰোৱালেৰে বধ কৰিবলৈ হুকুম দিলে৷\n3. এই কাৰ্যত ইহুদী সকল সন্তুষ্ট হোৱা দেখি, তেওঁ পিতৰকো বন্দী কৰিলে৷ তেতিয়া খমিৰ নোহোৱা পিঠাৰ দিন আছিল৷\n4. পিতৰক বন্দী কৰি হেৰোদে বন্দীশালত ৰাখিলে৷ তেওঁক পহৰা দিবৰ কাৰণে চাৰি জনকৈ চাৰিটা সৈন্য দলক নিযুক্ত কৰিলে আৰু তেওঁ মনতে ভাবিলে যে, নিস্তাৰ-পৰ্বৰ পাছত পিতৰক জনসাধাৰণৰ ওচৰত বিচাৰৰ বাবে হাজিৰ কৰাব৷\n5. এইদৰে পিতৰক বন্দীশালত ৰাখিলে, কিন্তু তেওঁৰ বাবে মণ্ডলীৰ লোক সকলে নিৰন্তৰে ঈশ্বৰৰ আগত প্ৰাৰ্থনা কৰি আছিল৷\n6. পাছত হেৰোদে তেওঁক বাহিৰলৈ অানিবৰ বাবে সিদ্ধান্ত লোৱা দিনা খনৰ আগ-ৰাতি, পিতৰ দুজন সৈন্যৰ মাজত দুডাল শিকলিৰে বন্ধা হৈ টোপনিত আছিল আৰু প্ৰহৰীবোৰে দুৱাৰমুখত বন্দীশাল পহৰা দি আছিল৷\n7. সেই সময়ত প্ৰভুৰ এজন দূত অাহি উপস্থিত হ’ল আৰু সেই কোঠালিটো পোহৰেৰে উজ্বল হৈ উঠিল৷ তাতে চাপৰ মাৰি পিতৰক জগাই দূতে কলে, “বেগাই উঠা৷” তেতিয়া তেওঁৰ হাতৰ পৰা শিকলিৰ বান্ধ সুলকি পৰিল৷\n8. দূতে তেওঁক কলে, “কঁকাল বান্ধি পাদুকা পিন্ধা৷” পিতৰে সেইদৰে কৰিলে৷ দূতে তেওঁক কলে, “তোমাৰ কাপোৰ গাত লৈ মোৰ পাছে পাছে আহা৷”\n9. পাছে পিতৰে দূতক অনুসৰণ কৰি বাহিৰলৈ ওলাই গ’ল৷ কিন্তু দূতে কৰা কৰ্ম যে সঁচা, ইয়াকে নাভাবি দৰ্শন পোৱা বুলি ভাবিলে৷\n10. এইদৰে প্ৰথম আৰু দ্বিতীয় প্ৰহৰীবোৰক পাৰ কৰি নগৰলৈ অহা-যোৱা কৰা যিখন লোহাৰ দুৱাৰ আছিল, সেয়া নিজে নিজে তেওঁলোকলৈ মুকলি হৈ গ’ল৷ তাতে তেওঁলোক বাহিৰলৈ আহি বাটৰ এমুৰ পাওঁতে তৎক্ষণাৎ দূতে তেওঁৰ লগ এৰিলে৷\n11. তেতিয়া পিতৰে চেতনা পাই কলে, “প্ৰভুৱে তেওঁৰ দূত পঠিয়াই হেৰোদৰ হাতৰ পৰা আৰু ইহুদী লোকৰ সকলো আকাংক্ষাৰ পৰা মোক যে উদ্ধাৰ কৰিলে, এতিয়াহে মই নিশ্চয়কৈ জানিছোঁ৷”\n12. ইয়াকে তেওঁ জনাৰ পাছত, মাৰ্ক নামেৰে প্ৰখ্যাত হোৱা যি যোহন, তেওঁৰ মাক মৰিয়মৰ ঘৰলৈ গ’ল; তাতে অনেক লোক গোট খাই প্ৰাৰ্থনা কৰি আছিল৷\n13. তেতিয়া তেওঁ বাহিৰৰ দুৱাৰত টুকুৰিওৱাত, ৰোদা নামেৰে এজনী চাকৰণীয়ে মাত দিবলৈ আহিল৷\n14. তাতে তাই পিতৰৰ মাত শুনি বুজি পাই, আনন্দত দুৱাৰ মেলিবলৈ পাহৰি ভিতৰলৈ লৰি গৈ, পিতৰ দুৱাৰমুখত থিয় হৈ আছে বুলি কলেগৈ৷\n15. তেতিয়া তেওঁলোকে তাইক কলে, “তই পাগলি হৈছ৷” কিন্তু তাই সঁচা বুলি দৃঢ়তাৰে নিশ্চিত ভাবে কলে৷ তেওঁলোকে কলে, “তেনেহলে সেই জন তেওঁৰ দূতহে হব৷”\n16. কিন্তু পিতৰে দুৱাৰত বাৰে বাৰে টুকুৰিয়াই আছিল, তেতিয়া তেওঁলোকে দুৱাৰ মেলি দিয়াত, তেওঁক দেখি বিস্ময় মানিলে৷\n17. পিতৰে নিজম দি থাকিবলৈ হাতেৰে ইংগিত দি, প্ৰভুৱে কেনেকৈ তেওঁক বন্দীশালৰ পৰা মুকলি কৰি আনিলে, তাৰ বৃত্তান্ত তেওঁলোকৰ আগত বৰ্ণনা কৰিলে৷ আৰু কলে, “তোমালোকে যাকোব আৰু ভাই সকলক এই সংবাদ দিবা৷” ইয়াকে কৈ তেতিয়াই তেওঁ ওলাই আন ঠাইলৈ গুচি গ’ল৷\n18. পাছে ৰাতিপুৱা হ’ল, পিতৰৰ নো কি হ’ল, এই বুলি সৈন্য সকলৰ মাজত বৰ হুলস্থুল লাগিল৷\n19. তেতিয়া হেৰোদে তেওঁক বিচাৰি নাপাই, প্ৰহৰী সকলৰ সোধ-বিচাৰ কৰি প্ৰাণদণ্ডৰ আজ্ঞা দিলে৷ তেতিয়া তেওঁ যিহুদীয়াৰ পৰা চীজাৰিয়ালৈ গ’ল আৰু তাতে থাকিল৷\n20. তুৰীয়া আৰু চীদোনীয়া সকলৰ প্ৰতি হেৰোদৰ অতিশয় ক্ৰোধ আছিল৷ কিন্তু তেওঁলোকে একে আলোচনাৰে তেওঁৰ আগলৈ গৈ, ব্লাস্ত নামেৰে ৰজাৰ ভিতৰুৱাল ফুকনক তেওঁলোকৰ ফলীয়া কৰি, শান্তি স্হাপন কৰিবলৈ নিবেদন কৰিলে, কাৰণ এই ৰজাৰ দেশৰ পৰাই তেওঁলোকৰ দেশলৈ খোৱা বস্তুবোৰ আহিছিল৷\n21. এটা নিৰূপিত দিনত হেৰোদে ৰাজকীয় বস্ত্ৰ পিন্ধি বিচাৰৰ আসনত বহিছিল আৰু সেইদিনা তাৰ পৰা তেওঁলোকলৈ ভাষণ দিছিল৷\n22. তেতিয়া লোক সকলে ৰিঙিয়াই কলে, “এয়া এজন ঈশ্বৰৰ মাত, মানুহৰ মাত নহয়!”\n23. কিন্তু সেই প্ৰশংসা ঈশ্বৰক নিদিয়াত, প্ৰভুৰ দূতে তেতিয়াই তেওঁক আঘাত কৰিলে আৰু পোকে খোৱাত, তেওঁ প্ৰাণ ত্যাগ কৰিলে৷\n24. কিন্তু ঈশ্বৰৰ বাক্য ব্যাপক হাৰত বিয়পি গ’ল৷\n25. এইদৰে বাৰ্ণব্বা আৰু চৌলে যি পৰিচৰ্যা কৰ্মৰ দায়িত্ব পাইছিল, সেয়া তেওঁলোকে সিদ্ধ কৰিলে, আৰু মাৰ্ক নামেৰে প্ৰখ্যাত হোৱা যোহনক লগত লৈ যিৰূচালেমৰ পৰা উভতি আহিল৷


প্ৰদাহ - অসমীয়া ৱিকিপিডিয়া\nপ্ৰদাহৰ মুখ্য চিহ্নসমূহ- বিষ, তাপ, ৰঙা পৰা, ফুলা আৰু অকামিলা হোৱা। এলাৰ্জিক প্ৰতিক্ৰিয়াৰ পৰা হোৱা এনে কেইটামান চিহ্ন ইয়াত দেখা গৈছে।\nপ্ৰদাহ বা Inflammation (লেটিন inflammatioৰ পৰা) ক্ষতিকৰ উদ্দীপক যেনে জীৱাণু, ধ্বংসগ্ৰস্ত কোষ, বা কোনো উত্তাপকৰ (irritant) ফলত শৰীৰৰ কোষত হোৱা এক জটিল জৈৱিক প্ৰত্যুত্তৰৰ অংশ। প্ৰতিৰক্ষা কোষ, ৰক্ত নলীকা আৰু আণৱিক দ্ৰব্যক সামৰি হোৱাই এক সুৰক্ষাজনিত প্ৰক্ৰিয়া। প্ৰদাহৰ কাম হৈছে কোষৰ আঘাতৰ প্ৰাথমিক কাৰক আঁতৰোৱা, মৃত কোষ আৰু ক্ষতিগ্ৰস্ত কলা চাফা কৰা, আৰু কলাৰ মেৰামতি আৰম্ভ কৰা।\nপ্ৰদাহৰ দ্ৰুপদী চিহ্নসমূহ হ'ল বিষ, তাপ, ৰঙা পৰা, ফুলা আৰু অকামিলা হোৱা। প্ৰদাহ এক সামগ্ৰিক সঁহাৰি। সেইবাবে ইয়াক সহজাত প্ৰতিৰক্ষাৰ অংশ বুলি ধৰা হয়। ইয়াৰ বিপৰীতে লব্ধ প্ৰতিৰক্ষা প্ৰতিটো বীজাণুৰ বাবে নিৰ্দিষ্ট। প্ৰদাহ কমকৈ হ'লে ক্ষতিকৰ উদ্দীপক (যেনে বেক্টেৰিয়া)ৰ পৰা কলাৰ অধিক ক্ষতি হ'ব পাৰে আৰু জীৱৰ প্ৰাণলৈ টনাটনি হ'ব পাৰে। ইয়াৰ বিপৰীতে দীৰ্ঘম্যাদী প্ৰদাহৰ ফলত hay fever, periodontitis, এথেৰ'স্লেৰ'চিছ, ৰিউমেটইড আৰ্থ্ৰাটিছ আৰু আনকি কৰ্কট ৰোগ (যেনে- পিত্তকোষৰ কৰ্কট) পৰ্যন্ত হ'ব পাৰে। সেইবাবে শৰীৰে প্ৰদাহৰ পৰিমাণ নিয়ন্ত্ৰণ কৰি ৰাখে।\nপ্ৰদাহক হ্ৰস্বম্যাদী (acute) বা দীঘম্যাদী (chronic) বুলি ভগাব পাৰি। হ্ৰস্বম্যাদী প্ৰদাহ শৰীৰে ক্ষতিকৰ উদ্দীপকৰ উত্তৰত কৰা প্ৰাথমিক প্ৰক্ৰিয়া। ইয়াত তেজৰ পৰা ক্ষতিগ্ৰস্ত কলালৈ প্লাজমা আৰু শ্বেত ৰক্ত কণিকাৰ (বিশেষকৈ গ্ৰেনুল'চাইটসমূহ) সঞ্চালন হয়। ৰক্ত পৰিবহণ তন্ত্ৰ, প্ৰতিৰক্ষা তন্ত্ৰ আৰু ক্ষতিগ্ৰস্ত কলাৰ বিভিন্ন কোষ আদিক সামৰি কেইবাটাও জৈৱৰাসায়নিক প্ৰক্ৰিয়াৰ সন্মিলনত প্ৰদাহ পূৰঠ হয়। প্ৰদাহ দীঘলীয়া হ'লে ইয়াক দীৰ্ঘম্যাদী প্ৰদাহ বোলে, যাৰ ফলত লাহে লাহে প্ৰদাহৰ স্থানলৈ মন'নিউক্লিয়েৰ কোষৰ আগমণ হয় আৰু কলাত একাধাৰে ক্ষতি আৰু আৰোগ্যৰ প্ৰকিৰ্য়া চলি থাকে।\nপ্ৰদাহ আৰু সংক্ৰমণ একে নহয়। সংক্ৰমণ হ'লে জীৱাণুৰ আৰু শৰীৰৰ প্ৰতিৰক্ষা প্ৰণালীৰ যুঁজ হয়। গতিকে জীৱাণুৰ আগমণত প্ৰদাহৰ ৰূপত দেখা যোৱা সঁহাৰি বুজাবলৈ সংক্ৰমণ শব্দটো ব্যৱহাৰ কৰা হয়। আনহাতে প্ৰদাহ শব্দটোৱে কাৰণ নিৰ্বিশেষে শৰীৰৰ প্ৰতিৰক্ষা-সংবহন প্ৰণালীৰ সঁহাৰিক বুজায়। কিন্তু দুয়োটা শব্দৰে সলনা-সলনিকৈ উপযোগৰ ফলত -itisৰে শেষ হোৱা শব্দ (যিয়ে প্ৰদাহ বুজায়) মাজে মাজে সংক্ৰমণ বুজাবলৈও ব্যৱহাৰ হয়। যেনে- ইউৰেথ্ৰাইটিছ (urethritis)ৰ অৰ্থ কেৱল "প্ৰস্ৰাৱৰ নলীৰ প্ৰদাহ", কিন্তু চিকিৎসা কৰ্মীসকলে ইউৰেথ্ৰাইটিছক প্ৰস্ৰাৱৰ নলীৰ সংক্ৰমণ বুলিয়েই আলোচনা কৰে কাৰণ ইউৰেথ্ৰাইটিছৰ সাধাৰণ কাৰণ হৈছে নলীডালৰ জীৱাণুৰ আক্ৰমণ।\nবহু ৰোগত প্ৰদাহৰ লগত জীৱাণুৰ সংক্ৰমণ নহয়- যেনে, এথেৰ'স্লেৰ'চিছ, টাইপ III হাইপাৰছেন্‌ছিটিভিটী, ট্ৰমা, ইস্কেমিয়া আদি। আকৌ কিছুমান ৰোগত জীৱাণুৰ সংক্ৰমণৰ দ্ৰুপদী প্ৰদাহ প্ৰক্ৰিয়া দেখা নাযায়। যেনে- পাৰাচাইট'চিছ, ইয়'চিন'ফিলিয়া।\n↑ Ferrero-Miliani L, Nielsen OH, Andersen PS, Girardin SE; Nielsen; Andersen; Girardin (February 2007). "Chronic inflammation: importance of NOD2 and NALP3 in interleukin-1beta generation". Clin. Exp. Immunol. খণ্ড 147 (2): 061127015327006––. doi:10.1111/j.1365-2249.2006.03261.x. PMID 17223962.\n↑ Abbas A.B.; Lichtman A.H. (2009). "Ch.2 Innate Immunity". In Saunders (Elsevier). Basic Immunology. Functions and disorders of the immune system (3rd সম্পাদনা). ISBN 978-1-4160-4688-2.\n"https://as.wikipedia.org/w/index.php?title=প্ৰদাহ&oldid=176130"ৰ পৰা অনা হৈছে\nএই পৃষ্ঠাখন ২৮ ফেব্ৰুৱাৰী, ২০১৮ তাৰিখে ১১:০৫ বজাত অন্তিম সংশোধন কৰা হৈছিল।


ছত্তীশগড়ত এনকাউন্টাৰ : ২৩ জন জোৱানৰ মৃত্যুৰ বাবে দায়ী নেকি মাওনেতা হিদমা? | NewsASN\nছত্তীশগড়ত এনকাউন্টাৰ : ২৩ জন জোৱানৰ মৃত্যুৰ বাবে দায়ী নেকি মাওনেতা হিদমা?\nছত্তীশগড়ত সেনা-মাওবাদীৰ সংঘর্ষত শ্বহীদ হ’ল ২৩ জন জোৱান। বৰ্তমানলৈকে আহত হৈছে ৩১ জন। ছত্তীশগড়ৰ ঘন জঙ্গলত মাওনেতা হিদমা লুকাই থকাৰ খবৰ গোপন সূত্রে পায় চিকমা-বিজাপুৰ সীমান্তত এনকাউন্টাৰ অভিযান চলাই আৰক্ষীয়ে। কিন্তু সময়ৰ সৈতে চাঞ্চল্যকৰ তথ্য সন্মুখলৈ আহিছে এই ঘটনাত। জোৱানসকলক প্ৰকৃততে ফান্দত পেলাবলৈ চেষ্টা কৰিছিল মাওবাদীসকলে। জানিবলৈ পোৱা গৈছে, যি ঠাইত মাও নেতা হিদমা থকাৰ কথা বুলি সেনা বাহিনীক তথ্য দিয়া হৈছিল, সেই ঠাইত আগৰ পৰাই সশস্ত্র মাওবাদীসকলে অপেক্ষা কৰি আছিল। সেনা বাহিনী এনকাউণ্টাৰ অভিযানত নমাৰপিছৰ পৰাই তাত চলি থাকে গুলি। যদিও এই অভিযোগৰ সত্যতা এতিয়াও সন্মুখলৈ অহা নাই।\nজানিবলৈ পোৱা গৈছে, এই হিদমা হ’ল তাবড় মাওবাদী নেতা। সম্প্রতি যাৰ মুৰৰ মূল্য ৪০ লাখ টকা। এই নেতা থকাৰ টোপ দিয়েই সম্ভৱতঃ জোৱানসকলৰ ওপৰত আক্ৰমণ চলে। ৪০ বছৰ বয়সীয়া এই হিদমা চুকমা জিলাৰ পূভার্তি গাঁৱৰ এজন আদিবাসী নেতা। নব্বৈৰ দশকত মাওবাদীসকলৰ দলত যোগ দিছিল। পিপলছ্ লিবাৰেচন গৰিলা আর্মি নামৰ সংগঠন চলাইছিল হিদমাই। ক্ষিপ্র আৰু মাৰণাত্মক হত্যাৰ বাবে কুখ্যাত এই নেতা। মাওবাদী দণ্ডকাৰণ্যৰ বিশেষ আঞ্চলিক কমিটিৰ সদস্যও তেওঁ। চিপিআই (মাওবাদী) ৰ কনিষ্ঠতম সদস্য হিদমা। বহুদিন ধৰি গোপনে থকা এই মাও নেতাৰ কোনো সাম্প্রতিক ছবি নাই। ভিম মাণ্ডবী হত্যাৰ ঘটনাত ইতিমধ্যে তেওঁৰ বিৰুদ্ধে চার্জশ্বিট আছে।\nছত্তীশগড়ৰ মাওবাদী এনকাউন্টাৰত পানীৰ অভাৱৰ ফলতো কিছু জোৱানৰ মৃত্যু হৈছে বুলি জানিব পৰা গৈছে। আহত সহকর্মীসকলক কান্ধত লৈ ঘুৰি অহাৰ সময়ত পানী বা খাদ্য বেগপৰা উলিয়াই ওজন কমাব লগা হয়। ফলত ঘুৰি অহাৰ পথত পানীৰ অভাৱত বহু কেইজন জোৱানৰ মৃত্যু হয় বুলিও দাবী কৰা হৈছে। বর্তমান মাওবাদীসকলৰ সন্ধানত উক্ত এলেকাত তালাছী চলাইছে জোৱানসকলে।


কৃশাঙ্গী বান্দৰ - অসমীয়া ৱিকিপিডিয়া\nপ্ৰজাতি: L. lydekkerianus\nকৃশাঙ্গী বান্দৰৰ বিতৰণ\nকৃশাঙ্গী বান্দৰ (ইংৰাজী: Gray Slender Loris) ভৌগোলিকভাৱে পৃথক লাজুকী বান্দৰৰ সমগোত্ৰীয় এবিধ বান্দৰ প্ৰজাতি৷\nই দক্ষিণ ভাৰত তথা শ্ৰীলংকাৰ মুকলি কাঁইটীয়া হাবি, পৰ্ণপাতী তথা চিৰসেউজীয়া অৰণ্যত বাস কৰে৷ ইয়াক Loris tardigradus lydekkerianus হিচাপে পূৰ্বতে গণ্য কৰা হৈছিল যদিও Loris tardigradus বৰ্তমান শ্ৰীলংকাত পোৱা এটা সম্পূৰ্ণ পৃথক প্ৰজাতি৷ এই প্ৰজাতিটো শেহতীয়াকৈ ভৌগোলিকভাৱে পৃথক কেইবাটাও উপ-প্ৰজাতিত ভাগ কৰা হৈছে৷  ভাৰতবৰ্ষত পোৱা উপ-প্ৰজাতি দুটা হৈছে-\nমালাবাৰ কৃশাংঙ্গী বান্দৰ (Malabar gray slender loris, Loris lydekkerianus malabaricus)- দাক্ষিণাত্যত পোৱা যায়৷\nমাইছোৰ কৃশাংঙ্গী বান্দৰ (Mysore gray slender loris, Loris lydekkerianus lydekkerianus) – মাইছোৰ তথা তামিলনাডুত পোৱা যায় \nলাজুকী বান্দৰতকৈ এই প্ৰজাতিৰ দেহৰ নোম কম আৰু মূৰৰ আগৰ পৰা পিঠিৰ ফাললৈ থকা আঁচডাল পাতলীয়া৷ মতা-মাইকীৰ মাজত আকৃতিগত পাৰ্থক্য নাই যদিও আকাৰত মতাবোৰ কিছু ডাঙৰ হয় ৷ কৃশাঙ্গী বান্দৰ্ৰ দেহৰ দৈৰ্ঘ্য ২০-২৫ ছে: মি: , দেহৰ ওজন ১২৫-৩৪০ গ্ৰাম৷\nকৃশাঙ্গী বান্দৰ এবিধ নিশাচৰ বান্দৰৰ প্ৰজাতি\nএই জন্তু বিধে দিনৰ ভাগত গছৰ খোৰোঙত বা পাতৰ আঁৰত লুকাই শুই থাকে আৰু ৰাতিৰ ভাগত খাদ্যৰ সন্ধানত ওলাই আহে৷ মূলত: পোক-পৰুৱা খাই জীয়াই থাকে৷ সাধাৰণতে আকলশৰে বা কেতিয়াবা যোৰ পাতি থকা দেখা যায়৷ সচৰাচৰ দল বান্ধি থকা দেখা নাযায়৷ \n↑ Groves, C. (2005). Wilson, D. E., & Reeder, D. M, eds. ed. Mammal Species of the World (3rd সম্পাদনা). প্ৰকাশক Baltimore: Johns Hopkins University Press. পৃষ্ঠা. 122. ISBN 0-801-88221-4. OCLC 62265494. http://www.bucknell.edu/msw3.\n↑ Nekaris, A., Singh, M. & Kumar Chhangani, A. (2008). Loris lydekkerianus. In: IUCN 2008. IUCN Red List of Threatened Species. Downloaded on 1 January 2009.\n↑ Perera, M. Sandun J. (2008). "A Review of the Distribution of Grey Slender Loris (Loris lydekkerianus) in Sri Lanka" (PDF). Primate Conservation খণ্ড 23: 89–96. doi:10.1896/052.023.0110. http://www.primate-sg.org/PDF/PC23.lydekkerianus.distribution.V2.pdf.\n↑ Sindhu Radhakrishna, Mewa Singha (2002) Social Behaviour of the Slender Loris (Loris tardigradus lydekkerianus). Folia Primatologica 73(4):181-196 DOI: 10.1159/000065426 PDF\n"https://as.wikipedia.org/w/index.php?title=কৃশাঙ্গী_বান্দৰ&oldid=243843"ৰ পৰা অনা হৈছে\nএই পৃষ্ঠাখন ১৬ আগষ্ট, ২০২০ তাৰিখে ০৭:৩৬ বজাত অন্তিম সংশোধন কৰা হৈছিল।


xukhdukh.com August 01, 2013 goodnews,\n১. ভেৰগাঁও মহকুমাত লটাছ ফাইন আৰ্টছৰ প্ৰশংসনীয় উদ্যেগঃ স্বাৱলম্বনৰ পথৰ সন্ধানত ১৫০গৰাকী প্ৰশিক্ষাৰ্থীয়ে কৰিলে পুতলা বনোৱা কৰ্মশালাত অংশগ্ৰহণ৷\nনটসূৰ্যলৈ নৱ-প্ৰজন্মৰ শ্ৰদ্ধাঞ্জলি\n২. ধিংত সাঁচিপতীয়া পাণ্ডুলিপি প্ৰস্তুতকৰণ আৰু শংকৰী চিত্ৰশৈলীৰ ৰাজ্যক কৰ্মশালা সম্পন্নঃ পাঁচ দিনীয়াকৈ এই কৰ্মশালাৰ আয়োজন কৰে সামাজিক সংস্থা ছ’ছাইটি ফৰ শ্ৰীমন্ত শংকৰদেৱে৷\n৩. মৰিগাঁও জিলাৰ পশ্চিমাঞ্চলৰ মনহা কোঁৱৰ গাঁৱত স্থাপিত হোৱা শংকৰী সংগীত মহাবিদ্যালয়ৰ প্ৰতিষ্ঠা দিৱস পালনঃ লোক-সংগীত তথা নৃত্যৰ অপূৰ্ব সাংস্কৃতিক কাৰ্যসূচীৰে উজলি উঠিল সাংস্কৃতিক ক্ষেত্ৰৰ উত্তৰণৰ এই সু-প্ৰচেষ্টা ৷\n৪. দুই আগষ্টত বৰঝাৰৰ ভিআইপি চকৰ উৰণীয়া সেতুৰ হব উদ্বোধনঃ "অসম ৰত্ন মামণি ৰয়চম গোস্বামী"ৰ নামেৰে নামাকৰণৰ দাবী তুলিলে স্থানীয় সচেতন গণ-সংগঠনে৷\n৫. এইবাৰ তিহাৰ জেলৰ উদ্যোগত টি.জে এফ এমঃ কাৰাবন্দীৰ প্ৰতিভা বিকাশৰ বাবে দিব সুযোগ, পৰিবেশিত হব তিহাৰ জেলৰ কয়দীৰ গীত-মাত৷ আগতেও জেল কৰ্তৃপক্ষই মানসিক বিকাশৰ বাবে কৰিছিল ফেশ্বন শ্ব’ৰ আয়োজন৷\n৬. নলবাৰীৰ ককয়াত জন্মগ্ৰহণ কৰি অসমৰ শিক্ষা আৰু সাহিত্যৰ জগতলৈ অৰিহণাৰে অসম সাহিত্য সভাৰ সভাপতিৰ পদ অলংকৃত কৰা বিশিষ্ট অসমীয়া গিৰিধৰ শৰ্মাৰ জন্ম-শতবাৰ্ষকীৰ সফল সামৰণি৷\n৭. আবিৰ পাত্ৰ গুৱাহাটীৰ নতুন মেয়ৰ নিৰ্বাচিতঃ বহুত আশাৰে বাট চাই ৰৈছে গুৱাহাটীবাসীয়ে৷\n৮. তেজপুৰত নটসূৰ্য ফণী শৰ্মাৰ শ্মৃতি দিৱসত ৰাইজে জ্ঞাপন কৰিলে গভীৰ শ্ৰদ্ধাঞ্জলিঃ তেখেতৰ জীৱন আৰু কৃৰ্তি সম্পৰ্কত আলোচনাৰ কৰিলে পোষকতা৷\n৯. অমঞ্জুৰিকৃত পদত নিযুক্তিপ্ৰাপ্ত ১৪০ প্ৰৱক্তাক মঞ্জুৰিকৰণৰ সিদ্ধান্তঃ শিক্ষামন্ত্ৰীয়ে কৰিলে ঘোষণা ৷\n১০. খাদ্য সুৰক্ষা আইনক লৈ দলীয় কৰ্মাৰ মাজত পাতিলে কৰ্মশালাঃ মুখ্যমন্ত্ৰীয়ে ক’লে দুখীয়াক সহায় কৰাটোৱেই কংগ্ৰেছৰ ৰাজনীতি৷\n১১. দিল্লীত হাগ্ৰামা বাহিনীৰ দাবী নস্যাতঃ কেন্দ্ৰই ক’লে- আৰু পৃথক ৰাজ্যৰ দাবী মানি লোৱা নহব৷অসমতো মুখ্যমন্ত্ৰীয়ে কৰিলে স্থিতি স্পষ্টঃ অসমত সৃষ্টি নহয় কোনো পৃথক ৰাজ্য৷\n১২. ঐতিহ্যমণ্ডিত বান থিয়েটাৰৰ ছোঁঘৰ, প্ৰেক্ষাগৃহ, শব্দ ব্যৱস্থাপনা আদি তন্ন তন্নকৈ পৰ্যবেক্ষণ কৰিলেগৈ মুখ্যমন্ত্ৰী পুত্ৰ গৌৰৱ গগৈয়েঃ পুনৰ নিৰ্মাণৰ বাবে বান থিয়েটাৰ কৰ্তৃপক্ষই মুখ্যমন্ত্ৰীক দিয়া স্মাৰক পত্ৰক লৈ আলোচনাৰ আশ্বাস দিয়াৰ লগতে এক সংৰক্ষিত ফটো সমূহৰ বাবে এটা ফটো গেলেৰী আৰু উন্নতমানৰ পুথিভঁৰাল স্থাপনৰ পোষকতা কৰিও ৰাইজক উৎসাহ যোগায়৷\n১৩. ডুমডুমা প্ৰেছ ক্লাৱত এই মাহৰ অতিথি বিশিষ্ট বিজ্ঞানী ডঃ গৌৰাঙ্গধৰ বৰুৱাঃ তেখেতে ক’লে-"ছাত্ৰাৱস্থাৰ পৰাই নিজা ধৰণে চিন্তা-চৰ্চা কৰিবলৈ নিশিকিলে বিজ্ঞান-প্ৰযুক্তিৰ উন্নতি সাধন নহয়"৷\n১. দেশত পুনৰ পেট্ৰলজাত সামগ্ৰীৰ মূল্যবৃ্দ্ধিঃ পেট্ৰ’লৰ বাঢ়িল ৭০ পইচা, ডিজেলৰ ৫০পইচা প্ৰতি লিটাৰত৷\n২. তেলেংগানা গঠনক লৈ উত্তেজনা অব্যাহতঃ অন্ধ্ৰ প্ৰদেশৰ জনজীৱন স্তব্ধ৷ "কোনেও নুলিয়াব বিজয় ৰেলী, নিদিব প্ৰতিক্ৰিয়াশীল ভাষণ"-ছোনিয়া গান্ধীয়ে জনালে আহ্বান ৷\n৩. সুকীয়া ৰাজ্যৰ দাবীত এইবাৰ জ্বলি উঠিল কাৰ্বি-পাহাৰঃ সাংসদ বিধায়কৰ ঘৰ আক্ৰমণ, কাৰ্যবাহী সদস্যৰ চৰকাৰী আৱাসত অগ্নিসংযোগৰ চিন্তনীয় খবৰ৷\n৪. অহা পাঁচ মাহত পৃথক ৰাজ্য নহ’লে পুনৰ অস্ত্ৰ ধৰাৰ সঁকিয়নী দিলে প্ৰাক্তন ইউপিডিএছে৷\n৫. বৰপেটাত ১২লাখ লিটাৰ সুলভ মূল্যৰ কেৰাচিন বিতৰণত ব্যাপক কেলেংকাৰীঃ স্থান পালে শিৰোনামত৷\n৬. নলবাৰী অসামৰিক চিকিৎসালয়ত ব্লাড বেংকৰ কৰ্মচাৰীক আক্ৰমণ কৰা গোচৰত আক্ৰমণকাৰী ৰোগীৰ আত্মীয় এজনক জেললৈ প্ৰেৰণৰ খবৰ৷\nএজন বিশিষ্ট অসমীয়া তথা চাহ খেতিৰে অসমীয়াক বাট দেখুওৱা উদ্যোগী হেমেন্দ্ৰ প্ৰসাদ বৰুৱা আৰু নাইঃ বেংককত তেখেতৰ হয় দেহাৱসান৷ অসমীয়া সুখ দুখৰ তৰফৰ পৰাও পৰিয়াল বৰ্গলৈ জ্ঞাপন কৰিছো আন্তৰিক সমবেদনা ৷


পৃথিৱীৰ প্ৰধান ভূ-অৱয়ৱ - সমাজ বিজ্ঞান -ষষ্ঠ শ্ৰেণী - পাঠ নং ৬ -Prithibir Pradhan Bhu Aboyob - Social Science - Class VI - Lesson6- Gorajan Goodluck Tutor Centre\nHome class6geography social science ভূগোল ষষ্ঠ শ্ৰেণী সমাজ বিজ্ঞান পৃথিৱীৰ প্ৰধান ভূ-অৱয়ৱ - সমাজ বিজ্ঞান -ষষ্ঠ শ্ৰেণী - পাঠ নং ৬ -Prithibir Pradhan Bhu Aboyob - Social Science - Class VI - Lesson 6\nপৃথিৱীৰ প্ৰধান ভূ-অৱয়ৱ - সমাজ বিজ্ঞান -ষষ্ঠ শ্ৰেণী - পাঠ নং ৬ -Prithibir Pradhan Bhu Aboyob - Social Science - Class VI - Lesson 6\nAdmin September 10, 2021 class 6, geography, social science, ভূগোল, ষষ্ঠ শ্ৰেণী, সমাজ বিজ্ঞান,\n(১) তলৰ প্ৰশ্নবোৰৰ উত্তৰ চমুকৈ লিখা -\n(ক) প্ৰধান ভূ-অৱয়বকেইটা কি কি ?\nউত্তৰঃ পৰ্বত , পাহাৰ, মালভূমি আৰু সমভূমি ৷\n(খ) পৰ্বত আৰু মালভূমিৰ পাৰ্থক্য কি কি ?\nউত্তৰঃ অতি ওখ ঠাইক পৰ্বত বোলা হয় , আনহাতে পৰ্বত-পাহাৰত থকা সমতল অংশক মালভূমি বোলা হয় ৷ পৰ্বত-পাহাৰত শিখৰ থাকে, কিন্তু মালভূমিৰ শিখৰ নাথাকে ৷\n(গ) উৎপত্তি ফালৰ পৰা পৰ্বত-পাহাৰক কি কি ভাগত ভাগ কৰা হয় ?\nউত্তৰঃ উৎপত্তি ফালৰ পৰা পৰ্বত-পাহাৰক তিনি ভাগত ভাগ কৰা হয় - আগ্নেয় পৰ্বত, ভংগিল পৰ্বত আৰু স্তূপ্ পৰ্বত ৷\n(ঘ) পৰ্বত-পাহাৰ মানুহৰ কি কি কামত আহে ?\nউত্তৰঃ (ক) খনিজ সম্পদ আহৰণ কৰিব পাৰি ৷ (খ) পৰ্বত-পাহাৰত থকা জলাশয়ৰ পৰা জলবিদ্যুৎ শক্তি উৎপাদন কৰিব পাৰি ৷ (গ) মানুহে পৰ্বত-পাহাৰৰ পৰা খৰি,ফল-মূল, কাঠ, পশু খাদ্য , আলু, কচু আদি আহৰণ কৰিব পাৰি ৷ (ঘ) ঝুম খেতি কৰিব পাৰি ৷\n(ঙ) সমভূমি কেনেকৈ গঠিত হয় ?\nউত্তৰঃ নৈ, জান-জুৰিৰ বোৱঁতী পানীয়ে উচ্চ ভূমিৰ পৰা শিল,বালি, মাটি আদি উটুৱাই নি নিম্নভূমি অঞ্চলত জমা কৰে ৷ লাখ লাখ বছৰ জূৰি চলি থকা এই কাৰ্যৰ ফলত উচ্চ ভূমিসমূহ ক্ষয়প্ৰাপ্ত হৈ উচ্চতা কমি যায় আৰু সমভূমিৰ সৃষ্টি হয় ৷\n(চ) নদী উপত্যকা কিয় ঘন জনবসতিপূৰ্ণ ?\nউত্তৰঃ নদী উপত্যকা অঞ্চলসমূহত থকা কৃষিভূমিসমূহ সাৰুৱা হোৱা বাবে খেতিৰ বাবে উপযোগী লগতে পানীৰ অভাৱ অনাটনসমূহ নাথাকে, সেইবাবে নদী উপত্যকাসমূহ ঘন জনবসতিপূৰ্ণ ৷\n(ছ) পাৰ্বত্য অঞ্চলসমূহত সাধাৰণতে কিয় জনবসতি সেৰেঙা ?\nউত্তৰঃ পাৰ্বত্য অঞ্চলসমূহত প্ৰয়োজনীয় পানী সহজলভ্য নোহোৱা বাবে দূৰ-দূৰণিৰ জান-জুৰি আদিৰ পৰা পানী সংগ্ৰহ কৰিবলগীয়া হয় ৷ পাহাৰীয়া অঞ্চলত কৃষি ভূমিৰ পৰিমাণ কম৷ সেয়ে ইয়াৰ মানুহে কৃষিৰ উপৰি পশুপালন আৰু অৰণ্যৰ ওপৰত নিৰ্ভৰ কৰি চলিবলঘিয়া হয় ৷ উচ্ছভূমিত বাস কৰা লোকসকলৰ জীৱন-যাপনৰ উপায় সীমিত হোৱা বাবে তেওঁলোকে কঠোৰ পৰিশ্ৰম কৰিবলগীয়া হয়৷ এইবোৰ কাৰণতে উচ্চভূমি অঞ্চলত সাধাৰণতে সমভূমিতকৈ জনবসতি পাতলীয়া হোৱা দেখা যায় ৷\n(২) শুদ্ধ (✓) চিন দিয়া -\n(ক) পাহাৰতকৈ পৰ্বত বেলেগ হোৱাৰ মূল কাৰণ -\n(৩) গঠন প্ৰক্ৰিয়া\n(খ) হিমবাহ থকা স্থান হ'ল -\n(গ) দাক্ষিণাত্য মালভূমিৰ অৱস্থান -\n(২) পৰ্বত ✓\n(৩) খালী ঠাই পূৰ কৰা -\n(ক) ৰ'দ, বতাহ, বৰষুণ আদিৰ ফলত ভূ-আকৃতিৰ পৰিৱৰ্তন তাক ____ প্ৰক্ৰিয়াৰ দ্বাৰা পৰিৱৰ্তন হোৱা বুলি কোৱা হয় ৷\n(খ) হিমালয় আৰু আল্প্চ একোখন _____ পৰ্বত ৷\n(গ) _____ সমূহ সাধাৰণতে খনিজ সম্পদত চহকী ৷\n(ঘ) ______ অঞ্চলত যাতায়ত ব্যৱস্থা আটাইতকৈ সহজসাধ্য ৷\n(ঙ) বোঁৱতীপানীৰ সোঁতে _____ সৃষ্টিত বিশেষ ভূমিকা লয় ৷\n(ক) ৰ'দ, বতাহ, বৰষুণ আদিৰ ফলত ভূ-আকৃতিৰ পৰিৱৰ্তন তাক বাহ্যিক প্ৰক্ৰিয়াৰ দ্বাৰা পৰিৱৰ্তন হোৱা বুলি কোৱা হয় ৷\n(খ) হিমালয় আৰু আল্প্চ একোখন ভংগিল পৰ্বত ৷\n(গ) মালভূমিসমূহ সমূহ সাধাৰণতে খনিজ সম্পদত চহকী ৷\n(ঘ) সমভূমি অঞ্চলত যাতায়ত ব্যৱস্থা আটাইতকৈ সহজসাধ্য ৷\n(ঙ) বোঁৱতীপানীৰ সোঁতে সমভূমি সৃষ্টিত বিশেষ ভূমিকা লয় ৷\n(৪) তলত দিয়া পৃথিৱীৰ মানচিত্ৰখনত কেইখনমান পৰ্বতমালাৰ অৱস্থান দিয়া আছে ৷ ভূচিত্ৰাৱলী চাই প্ৰতিখন কাষৰ খালী ঘৰত তলত দিয়া নম্বৰসমূহ বহওৱা -\n(১) হিমালয় পৰ্বতমালা\n(২) আল্পচ পৰ্বতমালা\n(৩) ৰকি পৰ্বতমালা\n(৪) এণ্ডিজ পৰ্বতমালা\n(৫) মানুহে পৰ্বত-পাহাৰ, গছ-গছনি, শিল-মাটি আদি অপৰিকল্পিতভাৱে কাটি থাকিলে এদিন আমাৰ বহুত অসুবিধা হ'ব পাৰে, পাঠৰ আধাৰত এটি টোকা লিখা ৷\nউত্তৰঃ মানুহে পৰ্বত-পাহাৰ, গছ-গছনি, শিল-মাটি আদি অপৰিকল্পিতভাৱে কাটি থাকিলে এদিন আমাৰ কি কি অসুবিধা হ'ব পাৰে, পাঠৰ আধাৰত এটি টোকা তলত লিখা হ'লঃ\nপ্ৰাকৃতিক সম্পদ আৰু মানুহ পৰস্পৰ নিৰ্ভৰশীল ৷ প্ৰাকৃতিক সম্পদ থাকিলেহে মানুহ থাকিব কাৰণ যিমানবোৰ প্ৰয়োজনীয় বস্তু আমি প্ৰকৃতিৰ পৰাই আহৰণ কৰোঁ ৷ গতিকে আমি প্ৰাকৃতিক সম্পদসমূহ বহনক্ষম হিচাপে ব্যৱহাৰ কৰিব লাগিব অৰ্থাৎ আমি ভৱিষৎ আহিবলগীয়া নৱপ্ৰজন্মৰ বিষয়েও চিন্তা কৰি এনেদৰে ব্যৱহাৰ কৰিব লাগে যাতে তেওঁলোকৰ পিছলৈ একো অসুবিধা নহয় ৷\nপৰ্বত পাহাৰ কাটিলে আমাৰ অসুবিধা হ'বঃ\n(ক) খনিজ সম্পদবোৰ শেষ হৈ যাব\n(খ) জলাশয়বোৰ শেষ হ'ব যাৰ জৰিয়তে পানীত থকা প্ৰাণীবোৰো বিলুপ্ত হ'ব\n(গ) পাহাৰৰ পৰা পোৱা বিভিন্ন উদ্ভিদবোৰ কাটি থাকিলে উদং হৈ যাব যাৰ ফলত বৰষুণৰ সময়ত গৰাখহনীয়াৰ লগতে বানপানীৰ সৃষ্টি হ'ব ৷\nগছ-গছনি কাটিলে অসুবিধা হ'বঃ\n(ক) অক্সিজেনৰ মাত্ৰা কমিব\n(খ) প্ৰাকৃতিক সৌন্দৰ্য্য লুপ্ত হ'ব\n(গ) গৰাখহনীয়া হ'ব ৷\n(ঘ) মূল্যৱান গছ-গছনিৰ অভাৱ হ'ব ৷\nশিল-মাটি কাটিলে অসুবিধা হ'বঃ\n(ক) গৰাখহনীয়া হ'ব ৷\n(খ) খনিজ সম্পদসমূহ শেষ হ'ব\n(৬) ভূচিত্ৰাৱলী চাই হিমালয় পৰ্বতৰ পৰা সৃষ্টি হোৱা কেইখনমান নৈৰ নাম লিখা ৷\nউত্তৰঃ ভূচিত্ৰাৱলী চাই হিমালয় পৰ্বতৰ পৰা সৃষ্টি হোৱা কেইখনমান নৈৰ নাম হ'ল -


Assamese Cultural Writing: পেখু পেখু (ছাব্বিশ): প্ৰেক্টিকেল সাহিত্য\n[দৈনিক অসম, দেওবৰীয়া চ'ৰা,2Dec. 2018]\nসাহিত্য আৰু শিল্প সম্পৰ্কে জনমানসৰ থকা অত্যুৎসাহ আৰু অত্যাধিক বিশুদ্ধতাবাদী মনোভাৱৰ বিৰোধিতা আমি ইমানকৈয়ে কৰি আহিছোঁ যে মানুহে আমাক 'সাহিত্য বিৰোধী সাহিত্যিক' আৰু 'শিল্প বিৰোধী শিল্পী' বুলিয়েই জানিবলৈ লৈছে। সাহিত্যৰ চৰ্চাৰ পথাৰত ভৰি থোৱা ন-লেখক সকলৰ মাজতো ধূতি নীতি আৰু সূচীবায়ুগ্ৰস্থতাই তেনেই ফুকলীয়া স্তৰতেই এনেকৈ গ্ৰাস কৰে যে ভাবিলে আচৰিত লাগে। যিকোনো সৃষ্টিশীল কৰ্মতেই অগ্ৰসৰ হোৱাৰ সময়ত বিশ্ববীক্ষণত এনেকৈ সাহিত্যৰ প্ৰলেপ লগাই দিয়া হয় যে সাহিত্যৰ আচ্ছাদন ফালি অন্য কোনো চেতনাৰ নিৰ্যাস পোৱাটো আৰু সম্ভৱ হৈ নৰয়গৈ। নাটক হৈ পৰে নাট্য সাহিত্য। চিনেমা হৈ পৰে চিনেমা সাহিত্য। ইয়াৰ ফলত কাৰ কি লাভ হ'ল নাজানো, কিন্তু আজিকোপতি না নাটক বা চিনেমাৰ কিবা উৎকৰ্ষ সাধন হ'ল, না সাহিত্যই কিবা নতুন আয়তন পালে। এতিয়াও সাহিত্য কিবা এটা গজদন্ত মিনাৰৰ বস্তু। কিন্তু সৃষ্টিশীল যিকোনো কামেই যে আচলতে ব্যৱহাৰিক, ব্যৱহাৰ্য, প্ৰায়োগিক, প্ৰযুক্ত, স্থান আৰু কাল নিৰ্ভৰ, ব্যয়বহুল, শাৰীৰিক শ্ৰম-সাধ্য, কাৰিকৰী, অভ্যাস-পূৰ্ৱক আহৰিত সেয়া বুজি উঠিবলৈ এতিয়াও যেন বহু যোজন বাট। যদি এই কথাখিনি সত্য নহয় তেনেহ'লে লেখা এটাৰ বাবদ মাননী বিচৰাটো আজিও অশোভনীয় বুলি কিয় গণ্য হৈ আহিছে? জনমুখী নাট্য পৰিৱেশন এটাক কমাৰ্চিয়েল হ'ল বুলি তুচ্ছ্যাৰ্থত ঠাট্টা মস্কৰা কিয় কৰা হয়? গান এটা যে সুৰৰ আধাৰতহে লিখিত হয় সেই কথাটো অনেকেই কিয় মানি ল'বলৈ টান পায়? প্ৰশ্ন বহুত। উত্তৰ Blowin' in the wind.\nসমুদ্ৰ কাজল শইকীয়া, নদীৰ পাৰৰ কবিতা, River Song II, ৰাজস্থান\nসেয়েহে কিছুমান কথা আমি বাৰে বাৰে পাতি থকাটো জৰুৰী। আটাইতকৈ জৰুৰী এই কথাটোত পতিয়ন যোৱাটো যে সাহিত্যই হওক বা শিল্পই হওক, এইবোৰ মানৱসৃষ্ট মানুহৰ প্ৰয়োজনত নিৰ্মিত বস্তু। এইবোৰৰ একোটা বস্তুগুণ আছে। কবিতা এটা কেৱল ধাৰণা নহয়, ইয়াক শব্দৰে কাগজত লিখি উলিওৱা হয় অথবা শব্দোচ্চাৰণেৰে তাক শৰীৰ দিয়া হয়। এহাতে যেনেকৈ কাগজ, কলম আৰু চিয়াঁহীৰ বস্তুগত দিশ আছে, তেনেকৈয়ে ভাষা, ব্যাকৰণ আৰু মানুহৰ মাজত তাৰ গ্ৰহণযোগ্যতাৰ ব্যৱহাৰিক দিশখিনিও আছে। ইয়াৰ এটা শৰীৰী অবয়ৱ যিহেতু আছে, সেয়েহে ইয়াৰ শৰীৰী প্ৰসংগখিনি বাদ দি কেৱল এটা ধাৰণাগত দিশেৰে কথা পাতি থাকিলে নহ'ব। তেনেকৈয়ে এখন ছবিৰ এটা শৰীৰ আছে, এটা গানৰো এটা শৰীৰ আছে। ছবি এখন বা মূৰ্তি এটা বস্তুৰে নিৰ্মিত হয়। ইয়াৰ ৰং, ৰূপ, গন্ধ আছে। সেয়েহে দৃশ্যশিল্পৰ উপাদান সমূহক প্লাষ্টিক আৰ্ট বুলিও জনা যায়। শিল্পীৰ সৈতে বস্তুৰ সম্পৰ্ক অভিন্ন।\nবিভ্ৰান্তিখিনি ক'ত হয় সেই কথা দুটা প্ৰচলিত অভিযোগৰ আধাৰত উনুকিয়াব খুজিছোঁ। এই সময়ৰ অসমীয়া গানৰ বিপৰ্যয়ৰ কথা ক'বলৈ গৈ বহুতে মত পোষণ কৰে যে আজিকালি হেনো গানবোৰ আগতে সুৰ নিৰ্মাণ কৰি তাৰ আধাৰতহে গীত লিখা হয়। এইটো এটা দোষণীয় কাম (হেনো)। ইয়াৰ ফলতে আজিকালিৰ অসমীয়া গীতত ভাব-ভাষাৰ গভীৰতা হেৰুৱাইছে আৰু গানবোৰ আত্মাহীন হৈ পৰিছে বুলি মত। দ্বিতীয়টো অভিযোগ এয়ে যে উত্তৰ-ডিজিটেল যুগত গানবোৰ ইউটিউব বা আন মাধ্যমত প্ৰসাৰৰ বাবে ভিডিঅ'ৰ কথা মনত ৰাখিহে নিৰ্মাণ কৰা হৈ আছে যাৰ বাবে (হেনো) সমসাময়িক গীতৰ শ্ৰাব্যগুণত মাধমাৰ পৰিছে। কিন্তু আমাৰ বিচাৰেৰে যিখিনি ধাৰণাৰে এই অভিযোগবোৰে গা কৰি উঠে সেই ধাৰণাখিনি নিজেই একোটা সমস্যা। ধাৰণাখিনি বিশুদ্ধতাবাদী, ভাববাদী, কল্পনাশ্ৰয়ী আৰু অব্যৱহাৰিক। গান সকলোসময়তেই পৰিৱেশ্য শিল্প আৰু চিৰকালেই ই সুৰ আৰু কথাৰ সমিলমিলেৰে সৃষ্টি হৈ আহিছে। সুৰৰ আধাৰতেই প্ৰকৃততে গানৰ সৃষ্টি সম্ভৱ, আৰু সেয়া হোৱাও উচিত। সুৰেই ধৰি দিয়ে আপোনাৰ কথাখিনি কোন ছন্দেৰে কি গতিৰে কোন মুডেৰে আগবাঢ়িব। গানটো কবিতাৰ লেখীয়াকৈ আগতে লিখা বস্তু এটা আৰু তাৰ পিছত কোনোবা সুৰকাৰে আহি সুৰ দিয়েহি বুলি ভাবি থকাটো কেৱল সাহিত্য-প্ৰেমীৰ উন্নাসিকতাৰ বাহিৰে আন একো নহয় আৰু এই কাৰবাৰটোহে বেছি ক্ষতিকাৰক। অসমীয়া "গীতিসাহিত্য"ৰ দুজন পুৰোধ ব্যক্তিৰ দুটা কথা এইখিনিতে টানি আনিব পাৰি। জয়ন্ত হাজৰিকাৰ কণ্ঠ আৰু সুৰেৰে নিৰ্মলপ্ৰভা বৰদলৈৰ "সাৰ পাম মই পুৱতি নিশাতে" গানটোৰ সৃষ্টিৰ আঁৰৰ কাহিনী এটা অনেকেই জানে - কেনেকৈ নীলা বাইদেউৰ ঘৰলৈ আহি ৰাণাদাই সুৰ এটা গুণগুণাই শুনাই থৈ গ'ল আৰু তাৰ বাবে গীত এটা অনুৰোধ কৰিলে, আৰু কেনেকৈ পিছদিনা পুৱালৈ সেই সুৰৰ আধাৰত গীতটোৰ সৃষ্টি হ'ল। আনজন বহুল সমাদৃত ব্যক্তি হীৰন ভট্টাচাৰ্যই এবাৰ কথা প্ৰসংগত আমাৰ সন্মুখতে কৈছিল- গান নিলিখে নহয়। গান লিখা বস্তু নহয়, গান কৰে, নিলিখে।\nনদীৰ শিলত কবিতা লিখি থকা অৱস্থাত প্ৰদ্যুম্ন কুমাৰ গগৈ\nচলচ্ছিত্ৰৰ বাবে বা চলচ্ছিত্ৰত ব্যৱহৃত গীত যে এটা ব্যৱহাৰিক নিৰ্মাণ সেয়া বুজিবলৈ অসুবিধ নহয়। চিনেমাৰ বাবে গান কৰোতে কেইবাটাও দিশলৈ ধ্যান দি আগবাঢ়িবলগা হয়। উৰ্দু গজলৰ দৰে এটা ধাৰক জনপ্ৰিয়কৰণত বিশেষ ভূমিকা পালন কৰা জগজিৎ সিঙে এসময়ত চিনেমা-সংগীতৰ পৰা আঁতই আহি নিজাববীয়া এলবামত মনোনিৱেশ কৰিছিল এই বাহ্যিক তাগিদা সমূহৰ আতিশয্যত অতীষ্ঠ হৈয়েই। চিনেমাখনৰ কাহিনীয়ে কি বিচাৰিছে, কেনেকুৱা পৰিস্থিতিত কোন চৰিত্ৰৰ মুখেৰে গানটো গোৱাব এইখিনি কথাতো বিচাৰ্য হ'বই লাগিব, তাৰ লগতে পৰিচালকৰ তাগিদা আৰু প্ৰযোজকৰ প্ৰয়োজনখিনিকো সন্তুষ্ট কৰি চলিবলগীয়া হয়। এইবিলাকৰ উপৰিও অভিনেতা আৰু অভিনেত্ৰীৰ তাগিদাখিনিও আহি পৰে ভূতৰ ওপৰত দানহৰ দৰে। এনে পৰিস্থিতিতহে চিনেমাৰ গান এটা নিৰ্মিত হয়। হিন্দী চিনেমা বুলিয়েই নহয়, অসমীয়া চিনেমাৰো একেই কাহিনী। ইমান বাধ্যবাধকতা আৰু পৰিস্থিতিগত সীমাবদ্ধতা থকাৰ পিছতো আজি আমি জানো যে শ্ৰেষ্ঠ অসমীয়া গীতৰ তালিকা এখন যদি আপুনি প্ৰস্তুত কৰে তাৰ সৰহসংখ্যক গীতেই আচলতে ফিল্ম-মিউজিক। আধুনিক অসমীয়া সংগীতৰ জঁকাটো নিৰ্মাণ কৰি থৈছে ৰমেন বৰুৱা আৰু কেশৱ মহন্ত যুতিৰ চিনেমা সংগীতে। স্থান-কাল-পাত্ৰ সমন্বিতে অনেকবোৰ ব্যৱহাৰিক আৰু প্ৰায়োগিক বিচাৰ বিবেচনাৰ মাজেৰেহে ই সম্ভৱ, আৰু সেয়া এটা দোষ যে কোনোমতেই হ'ব নোৱাৰে।\nব্যৱহাৰ্যতা আৰু প্ৰায়োগিক দিশে শিল্প সৃষ্টিক কাহনিও গুণগত দিশেৰে অৱদমিত কৰাৰ নজিৰ নাই। বৰঞ্চ ব্যৱহাৰ্যতাই বিশুদ্ধ ৰূপত আমি গ্ৰহণ কৰিবলৈ বিচৰা এটা শিল্পৰূপক অন্য মাত্ৰাহে প্ৰদান কৰে। শ্ৰীমন্ত শংকৰদেৱৰ লেখাত সাহিত্যমূল্যৰ বিচাৰ কৰি থকা সকলকো আমি বাৰে বাৰে আঙুলিয়াই দিওঁ যে কীৰ্তনপুথিৰ ৰসবিচাৰ কৰোঁতে তাত কিমান কি সাহিত্য ওলায় নাজানো, কিন্তু তাৰ পৰিৱেশন, ঘোষাপাঠ, কীৰ্তনপাঠ, গায়ন আৰু শ্ৰৱনেহে গুৰুজনাক চিৰকালৰ বাবে এক অনন্য আসনত অধিস্থিত কৰি ৰাখিলে। কীৰ্তন বা নামঘোষা কোনোখনেই বিশুদ্ধ সাহিত্য নহয়, ব্যৱহাৰিক সাহিত্যহে।\nপাৰফৰমেন্স আৰ্ট কৰি থকা অৱস্থাত কবিতা পাঠত শিল্পী অনুপম শইকীয়া\nনাটকৰ লিখিত পাঠবোৰ যিহেতু একান্তই ব্যৱহাৰ্য সাহিত্যৰূপ ইয়াত সাহিত্যৰ বিশুদ্ধতাবাদৰ স্থান নাই। সেয়েহে নাট্যকাৰ সকলৰ সমাজত স্থানো নাই। তালৈকে চাই যেতিয়া নাটককো সাহিত্য বুলি দাবী একোটা উত্থাপন হয় সেয়াও অন্য এটা চক্ৰান্তৰ অংশ হৈ পৰে। সাহিত্যৰ মৰ্যাদা প্ৰাপ্তিৰ আকাংক্ষাৰে সেইসমূহক কেন্দ্ৰ কৰি আগবঢ়া বাগধাৰা ক্ৰমশ: পৰিৱেশনৰ দিশটোৰ পৰা আঁতৰি আহিবলৈ লয়। নাটকক গণ্য কৰিবলৈ লোৱা হয় সংলাপৰ সমষ্টি হিচাপে। চিনেমাক সংকুচিত কৰি পেলোৱা হয় 'বিষয়বস্তুলৈ' অথবা কাহিনীটোৱে 'কি বুজাব খোজা হৈছে' তালৈ। স্থান-কাল নিৰ্ভৰ পৰিৱেশনৰ মৰ্ম বুজি উঠাত থকা অক্ষমতা আৰু ব্যৱহাৰ্যতাৰ পৰা আঁতৰত অৱস্থান কৰাটোৱেহে এই সময়ৰ সাহিত্যৰ আৰু শিল্পৰ গুণগত মান নিম্নগামী কৰি আনিছে বুলি আমাৰ বিশ্বাস। এই সময়ৰ কবিতাৰ বেছিভাগেই আবৃত্তিৰ বাবে উপযুক্ত নহয়। কবিতা আৰু গীতৰ মাজৰ সম্পৰ্কটোও দূৰলৈ গৈ আছে ক্ৰমশ:। সুখৰ কথা যে এইবছৰ গ্ৰন্থমেলাত তুলনামূলকভাব নতুন কবিৰ কবিতাৰ কিতাপৰ বিক্ৰী বাঢ়িছে বুলি খবৰ আহিছে। কিন্তু সংগীত, চিনেমা, নাটক আদিৰ সৈতে জড়িত কবি কেইজন আছে আমি নাজানো। থাকিলেও তেওঁলোকৰ কবিতাৰ কোনোবা দিশত প্ৰায়োগিক দিশ আছে বুলি আমি জ্ঞাত নহয়। সেই অৰ্থেৰে এইসকল কবিৰ সকলোৱেই বিশুদ্ধ কবি। কাৰোবাৰ জনপ্ৰিয়তা থাকিলেও জনমুখীতাৰ দিশখিনি প্ৰশ্নৰ আৱৰ্তত। এইখিনি কেৱল কবিতাৰ বাবে কবিতা (লিখিত ৰূপত- ছপাবৰ বাবে আৰু মনে মনে পঢ়িবৰ বাবে)। আজিৰ আলোচনাটো আমাৰ আগৰ আলোচনাটোৰ কনট্ৰাষ্ট, য'ত আমি বিশেষ ডিছিপ্লিন এটাত বিশেষ মনোনিৱেশেৰে একাগ্ৰ সাধনাৰ কথা পাতিছিলোঁ। ব্যৱহাৰ্যতাৰ দিশখিনি আওকাণ কৰি চলাৰ ফলত এই বিশুদ্ধতাই কিন্তু 'কবিতা কবিতাৰ বাবে'- এই দৰ্শনকো সিদ্ধ কৰিবলৈ সক্ষম হোৱা নাই। সেইটোহে মনকৰিবলগীয়া।\nPosted by Samudra Kajal Saikia at 11:50 PM